
Előszó 


1958 végén, amikor a férjem meghívást kapott Dr. Alberto 
Benegas-Lynchtől, hogy utazzon el Argentínába és tartson egy 
előadássorozatot, megkért, hogy utazzak vele. Ez a könyv írott 
formában tartalmazza mindazt, amit a férjem azokon az 
előadásokon több száz argentin diáknak mondott. 

Sok évvel azután érkeztünk Argentínába, hogy Perónt az 
ország elhagyására kényszerítették. Pusztítóan kormányzott és 
alapjaiban rengette meg Argentína gazdaságát. Utódai nem 
voltak sokkal jobbak nála. A nemzet készen állt az új eszmékre, 
a férjem pedig készen állt bemutatni őket. 

Előadásait angolul tartotta, a Buenos Aires-i egyetem 
hatalmas előadótermében. Két szomszédos szobában szavait 
egyidejűleg spanyolra fordították azoknak a diákoknak, akik 
fejhallgatóval hallgatták az előadást. Ludwig von Mises nyíltan 
beszélt a kapitalizmusról, a szocializmusról, az 
intervencionizmusról, a fasizmusról, a gazdaságpolitikáról és a 
diktatúra veszélyeiről. Ezek a fiatalemberek, akik a férjemet 
hallgatták, nem tudtak sok mindent a piac szabadságáról vagy 
az egyéni szabadságról. Ahogyan beszámoltam erről az 
eseményről My Years with Ludwig von Mises könyvemben: 
„Ha abban az időben valaki úgy merte volna támadni a 


kommunizmust és a fasizmust, ahogyan a férjem tette, azonnal 


berontott volna a rendőrség, hogy elvigyék őt és feloszlassák a 
gyűlést." 

A hallgatóság úgy reagált, mint amikor végre kinyitnak egy 
ablakot, és a friss levegő szabadon átjárja a szobát. Jegyzetek 
nélkül beszélt. Mint mindig, a gondolatait csupán néhány szó 
vezette, amit egy papírdarabra firkantott le. Pontosan tudta, 
hogy mit szeretne mondani, és viszonylag egyszerű 
kifejezéseket használva sikerrel kommunikálta a gondolatait 
egy olyan közönségnek, aki nem ismerte a munkásságát - és 
pontosan megértették, amit mondott. 

Az előadásokat felvették, a felvételeket pedig később átírta 
egy spanyolajkú titkár, akinek a gépelt kéziratát megtaláltam a 
férjem hátrahagyott iratai között. Ahogy elolvastam, élénken 
az emlékezetembe ötlött a figyelemre méltó lelkesedés, amit 
azok az argentinok tanúsítottak a férjem munkája iránt. És 
nekem, aki nem közgazdász úgy tűnt, hogy ezek a laikus 
közönségnek adott dél-amerikai előadások sokkal 
közérthetőbbek, mint Ludwig von Mises számos elméletibb 
munkája. Úgy éreztem, hogy annyi értékes anyagot 
tartalmaztak, annyi fontos gondolatot napjaink és a jövő 
számára, hogy nyilvánossá és elérhetővé kell őket tenni. 

Mivel a férjem sosem vizsgálta felül előadásainak 
könyvkiadásra szánt átiratait, rám maradt a feladat. Nagyon 
ügyeltem arra, hogy minden szó jelentését érintetlenül 
hagyjam, hogy semmit ne változtassak meg a tartalomból, és 
meghagyjak minden kifejezést, amit a férjem gyakran használt, 
amelyek olyannyira ismerősek az olvasóinak. Egyedül annyival 
járultam hozzá, hogy összevontam a mondatokat, és kivettem 


néhány szót, amit az ember a köznyelvben használ. Ha 
sikeresen alakítottam könyvvé ezeket az előadásokat, az csak 
annak köszönhető, hogy minden mondattal a férjem hangját 
hallottam, ahogyan beszél. Felelevenedett előttem, ahogyan 
tisztán demonstrálta a túlhatalmasodó állam veszélyét és 
gonoszságát; ahogyan világosan és érthetően leírta a diktatúra 
és az intervencionizmus közötti különbséget; amilyen 
szellemességgel beszélt fontos történelmi személyekről; 
amilyen kevés megjegyzéssel sikeresen életre keltette az elmúlt 
korokat. 

Szeretném arra használni ezt az alkalmat, hogy 
megköszönjem jó barátomnak, George Koethernek, hogy 
támogatást nyújtott ebben a feladatban. Szerkesztői 
tapasztalata és a férjem elméleteiben való jártassága nagyban 
hozzájárult ehhez a könyvhöz. 

Remélem, hogy ezeket az előadásokat nem csak tudósok, 
hanem férjem számos csodálója is olvasni fogja, a nem- 
közgazdászok táborából. És őszintén remélem, hogy ez a könyv 
a fiatalabb közönség számára is elérhetővé válik, főleg a 
középiskolai és egyetemi diákoknak a világ minden táján. 


Margit von Mises 
New York, 
1979. június 


I. előadás 


Kapitalizmus 


Az emberek leíró kifejezései gyakran megtévesztőek. Például 
amikor az ipar modern kapitányairól és a nagyvállalati 
vezetőkről beszélnek, , csokoládékirálynak", „gyapotkirály- 
nak" vagy , gépkocsikirálynak" nevezik őket. Ez a szóhasználat 
hallgatólagosan magába foglalja, hogy gyakorlatilag semmi 
különbséget nem látnak a modern ipari vezetők és az elmúlt 
korok feudális királyai, hercegei és lordjai között. Valójában 
azonban hatalmas a különbség, hiszen egy csokoládékirály 
egyáltalán nem uralkodik, hanem szolgál. Nem hatalmat 
gyakorol egy meghódított terület felett a piactól függetlenül, 
vásárlóitól függetlenül. A csokoládékirály — vagy az acélkirály, 
vagy a gépkocsikirály, vagy a modern ipar bármelyik másik 
királya — saját iparágától és az általa szolgált vásárlóktól függ. A 
,királynak" alattvalói, azaz a fogyasztók kegyeiben kell 
maradnia; azon nyomban elveszíti a , királyságát," amint nem 
nyújt nekik jobb szolgáltatást — méghozzá alacsonyabb 
költségekkel, mint azok, akikkel versenyeznie kell. 

Kétszáz éve, a kapitalizmus hajnala előtt az ember társadalmi 
státusza élete kezdetétől a végéig rögzített volt; örökségül kapta 
felmenőitől, és sosem változott. Ha szegénynek született, 


mindig szegény is maradt, ha gazdagnak — hercegnek vagy 
lordnak — élete végéig megtartotta hercegségét és a hozzá 
tartozó tulajdont. 

Ami a termelést illeti, azoknak a napoknak a primitív 
feldolgozóiparai szinte kizárólag a vagyonosokat szolgálták. A 
legtöbben (az európai népesség kilencven vagy több százaléka) 
a földeken dolgoztak, és nem érintkeztek a városorientált 
feldolgozóiparokkal. Évszázadokon át uralkodott a feudális 
társadalom merev rendszere Európa legfejlettebb területein. 

Viszont ahogyan egyre nőtt és nőtt a vidéki lakosság, 
népességtöbblet jelent meg a földeken. Az örökölt földek vagy 
birtokok nélküli többletpopuláció számára nem volt mit 
csinálni, és a feldolgozó-iparágakban sem dolgozhattak; a 
városok királyai megtiltották nekik a hozzáférést. A 
, kitaszítottak" száma egyre növekedett, és még mindig senki 
sem tudta, hogy mi legyen velük. A szó szoros értelmében 
, proletárok" voltak: kitaszítottak, akiket a kormány csak a 
szegényházakban tudott elhelyezni. Európa néhány szegletén, 
főként Hollandiában és Angliában a számuk annyira 
megnövekedett, hogy a tizennyolcadik századra valódi veszélyt 
jelentettek a fennálló társadalmi rendszer fennmaradására. 

Amikor ma hasonló állapotok fennállásáról beszélünk olyan 
helyeken, mint India vagy más fejlődő országok, nem szabad 
elfelejtenünk, hogy a tizennyolcadik századi Angliában a 
helyzet sokkal rosszabb volt. Akkoriban Anglia népessége hat 
vagy hét millió fő volt, de abból a hat vagy hét millió emberből 
több mint egy millió, de valószínűleg akár két millió is 
egyszerűen nincstelen kitaszított volt, akit nem látott el a 


fennálló társadalmi rendszer. A tizennyolcadik századi Anglia 
egyik nagy problémája volt, hogy mihez is kezdjenek ezekkel a 
kitaszítottakkal. 

A nyersanyagok hiánya egy másik nagy probléma volt. A 
Briteknek teljes komolysággal fel kellett tenniük a kérdést: 
mibez kezdünk a jövőben, amikor az erdeink többé már nem 
adják meg nekünk az iparainkhoz és házaink fűtéséhez 
szükséges fát? Ez az uralkodó osztályok számára reménytelen 
helyzet volt. Az államférfiak nem tudták, hogy mitévők 
legyenek, az uralkodó dzsentrinek pedig semmi ötlete sem volt 
arról, hogy hogyan javítsanak a helyzeten. 

Ebből a komoly társadalmi helyzetből emelkedett ki a 
modern kapitalizmus kezdete. A kitaszítottak soraiban voltak 
néhányan, akik másokkal együtt megpróbáltak kis műhelyeket 
nyitni, amik termelhetnek valamit. Ez innováció volt. Ezek az 
újítók nem kizárólag a felső osztálynak való, drága javakat 
termeltek; mindenki szükségeit kielégítő, olcsóbb termékeket 
gyártottak. Ez volt a napjainkban működő kapitalizmus 
eredete. És ez volt a kezdete a tömegtermelésnek, a kapitalista 
ipar meghatározó elvének. Míg a gazdag embereket szolgáló 
régi feldolgozóiparok szinte kizárólag a felsőbb osztályok 
kívánalmaiért léteztek a városban, addig az új kapitalista iparok 
olyan dolgokat kezdtek előállítani, amiket az általános 
népesség is megvásárolhat. Megindult a tömegtermelés a 
tömegek igényeinek kielégítéséért. 

Ez a kapitalizmus meghatározó elve annak mai formájában 
az összes olyan országban, ahol fellelhető a tömegtermelés 
magasan fejlett rendszere: a nagyvállalatok — az úgynevezett 


balosok legmegszállottabb támadásainak célpontjai — szinte 
kizárólag azért termelnek, hogy kielégítsék a tömegek igényeit. 
Az egyedül a jómódúaknak készült luxusjavakat gyártó 
vállalatok sosem képesek a nagyvállalatok méretére szert tenni. 
És napjainkban a gyárakban készült termékek fő fogyasztói 
pont azok, akik ezekben a nagy gyárakban dolgoznak. Ez a 
kapitalista termelési elvek és az előző korok feudális elvei 
közötti meghatározó különbség. 

Amikor az emberek feltételezik vagy kijelentik, hogy 
különbség van a nagyvállalatok termékeinek termelői és 
vásárlói között, nagyot tévednek. Az amerikai áruházakban azt 
a szlogent hallod: „a vevőnek mindig igaza van." Ez a fogyasztó 
pedig ugyanaz az ember, aki a gyárban megtermeli a dolgokat, 
amiket az áruházakban értékesítenek. Úgyszintén tévednek 
azok, akik úgy gondolják, hogy a nagyvállalatok nagy 
hatalommal bírnak, mivel a nagyvállalatok teljes mértékben 
azoktól függenek, akik megvásárolják a termékeiket: a 
legnagyobb vállalat is elveszíti hatalmát és befolyását, amikor 
elveszíti a vásárlóit. 

Ötven-hatvan évvel ezelőtt szinte minden kapitalista 
országban azt mondták, hogy túl óriásiak és túl nagy 
hatalommal bírnak a vasúttársaságok; monopóliumuk volt; 
lehetetlen volt versenyezni velük. Azt állították, hogy a 
kapitalizmus a szállítás területén máris elérte azt az állomást, 
ahol elpusztította önmagát, mivel eltörölte a versenyt. Amit az 
emberek figyelmen kívül hagytak, az annak a ténye volt, hogy 
a vasúttársaságok hatalma abból a képességükből eredt, hogy 
jobban szolgálták az embereket, mint az összes többi szállítási 


módszer. Természetesen nevetséges lett volna úgy versenyezni 
az egyik ilyen nagy vasúttársasággal, hogy egy másik 
vasútvonalat építenek a régi vonallal párhuzamosan, mivel a 
régi vonal elegendő volt az igények kielégítésére. De egyhamar 
megjelentek más versenytársak. A verseny szabadsága nem azt 
jelenti, hogy egyszerűen azzal is sikerrel járhatsz, ha pontosan 
utánzod vagy lemásolod azt, amit valaki más már megcsinált. 
A sajtószabadság nem azt jelenti, hogy jogodban áll lemásolni 
azt, amit valaki más írt, hogy szert tegyél a sikerre, amit ez a 
másik ember érdemelt ki teljesítményével. A sajtószabadság azt 
jelenti, hogy jogod van írni valami mást. A verseny szabadsága 
a vasút esetében például azt jelenti, hogy szabadon feltalálhatsz 
valamit, szabadon tehetsz valamit, ami kihívás elé állítja a 
vasutakat, és felettébb bizonytalan kompetitív helyzetbe hozza 
őket. 

Az Egyesült Államokban a vasutakkal szembeni versengés — 
a buszok, gépjárművek, teherautók és repülők formájában - 
szenvedéssel és majdnem teljes vereséggel járt a vasutak 
számára, legalábbis az utasszállítás tekintetében. 

A kapitalizmus kialakulása abban áll, hogy mindenkinek 
jogában áll jobban és/vagy olcsóbban szolgálni a fogyasztót. És 
ez a módszer, ez az elv viszonylag rövid idő alatt az egész világot 
átalakította. Lehetővé tette a világnépesség példátlan 
növekedését. 

A tizennyolcadik századi Angliában a föld csupán hatmillió 
embert tudott ellátni, nagyon alacsony életszínvonalon. Ma 
több, mint ötvenmillió ember élvez sokkal magasabb 
életszínvonalat annál, mint amit akár a gazdagok élvezhettek a 


tizennyolcadik században. És napjaink életszínvonala 
Angliában valószínűleg még magasabb volna, ha a Britek nem 
pazarolták volna energiájuk jelentős részét azokra, amik számos 
tekintetben elkerülhető politikai és hadi , kalandok" voltak. 

Ezek a kapitalizmusról a tények. Tehát ha egy angol — vagy 
ami azt illeti, bármely másik ország polgára — azt mondja ma a 
barátainak, hogy ellenzi a kapitalizmust, arra csodás választ 
lehet adni: „Tudod, hogy ennek a bolygónak a népessége most 
tízszer nagyobb, mint ami a kapitalizmus előtti korokban volt; 
tudod, hogy ma minden ember magasabb életszínvonalat 
élvez, mint amit az elődjeid tettek a kapitalizmus kora előtt. De 
honnan tudod, hogy te vagy az egy abból a tízből, aki a 
kapitalizmus nélkül is élne? Annak a puszta ténye, hogy ma 
élsz, bizonyítéka annak, hogy a kapitalizmus sikerrel járt, 
függetlenül attól, hogy értékesnek gondolod-e a saját életedet." 

A kapitalizmust minden előnye ellenére rettentő haraggal 
támadják és kritizálják. Fontos megértenünk ennek az 
ellenszenvnek a forrását. Tény, hogy a kapitalizmus gyűlölete 
nem a tömegektől ered, nem maguktól a munkásoktól, hanem 
a birtokos arisztokráciától — a dzsentritől, Anglia és az európai 
kontinens nemességétől. A kapitalizmust hibáztatják valami 
miatt, ami nem volt túl kellemes a számukra: a tizennyolcadik 
század kezdetén az iparok által kifizetett magasabb bérek arra 
kényszerítették a birtokos dzsentrit, hogy egyenlő béreket 
fizessenek a mezőgazdasági munkásaiknak. Az arisztokrácia 
azzal támadta az iparokat, hogy a  munkástömegek 
életszínvonalát kritizálta. 


Természetesen a mi szemszögünkből a munkások 
életszínvonala extrém alacsony volt; a korai kapitalizmusban az 
állapotok abszolút megdöbbentők voltak, de nem azért, mert 
az újonnan kialakult kapitalista iparok megkárosították volna 
a munkásokat. A gyárakba felbérelt munkások már azelőtt is 
gyakorlatilag embertelen körülmények között éltek. 

A híres, régi történet, amit százszor és százszor elismételtek, 
miszerint a gyárak nőket és gyermekeket foglalkoztattak, illetve 
hogy a gyári munka előtt ezek a nők és gyermekek kielégítő 
körülmények között éltek, a történelem egyik legnagyobb 
hamissága. A gyárakban dolgozó anyáknak nem volt mit 
főzniük; nem elhagyták az otthonukat és a konyhájukat, hogy 
a gyárakba menjenek - azért mentek a gyárakba, mert nem volt 
konyhájuk, és ha volt is, nem volt ételük, amit megfőzhetnének 
benne. A gyerekek pedig nem kényelmes óvodákból jöttek. 
Éheztek és haldokoltak. Egyetlen statisztikával meg lehet 
cáfolni a korai kapitalizmus összes úgynevezett 
kimondhatatlan rettenetéről szóló beszédet: pontosan 
azokban az években, amikor kifejlődött a Brit kapitalizmus, 
pontosan az angliai Ipari Forradalomnak nevezett korban, az 
1760 és 1830 közötti években, pontosan azokban az években a 
kétszeresére növekedett Anglia népessége, ami azt jelenti, hogy 
több százezer gyermek - akik meghaltak volna az előző 
korokban - sikerrel túlélt és felnőtt, hogy férfivá és nővé érjen. 

Kétségtelen, hogy a megelőző korok életkörülményei 
nagyon nyomorúságosak voltak. A kapitalista vállalkozás volt 
az, ami javított rajtuk. Pontosan ezek a korai gyárak voltak 
azok, amik közvetlenül vagy közvetve ellátták a munkások 


szükségleteit termékek kivitelével és étel, illetve nyersanyag 
behozatalával más országokból. A kapitalizmus korai 
történészei — az ember aligha használhat enyhébb kifejezést — 
újra meg újra meghamisították a történelmet. 

Egy gyakran ismételgetett anekdotában — ami valószínűleg 
kitaláció — Benjamin Franklin szerepelt. A történet szerint Ben 
Franklin meglátogatott egy pamutszövödét Angliában, és a 
szövöde tulajdonosa büszkén azt mondta neki: , Nézze, ezek 
pamutjavak Magyarországra." Benjamin Franklin 
körbenézett, és a munkások rongyos öltözetét látva azt 
kérdezte: , Miért nem termel a saját munkásainak is?" 

De azok az exportcikkek, amikről a szövöde tulajdonosa 
beszélt, valójában azt jelentették, hogy ő igenis termelt a saját 
munkásainak, mivel Angliának minden  nyersanyagát 
importálni kellett. Sem Angliában, sem a kontinentális 
Európában nem volt pamut. Angliában ételhiány volt, és az 
ételt Lengyelországból, Oroszországból, Magyarországról 
kellett importálni. Ezek az exportcikkek voltak a fizetségek a 
Brit populáció túlélését lehetővé tevő behozott ételekért. Sok 
példa mutatja ezeknek a koroknak a történelméből, hogy 
miként viszonyult a dzsentri és az arisztokrácia a 
munkásokhoz. Csupán két példát szeretnék felhozni. Az egyik 
a híres Brit „Speenhamland” rendszer. A Brit kormány ebben 
a rendszerben minden munkásnak kifizette a különbözetet a 
kapott bére és a kormány által meghatározott minimálbér 
között. Ez megkímélte a birtokos arisztokráciát attól, hogy 
magasabb béreket kelljen kifizetniük. A dzsentri tovább 
fizethette a hagyományosan alacsony mezőgazdasági béreket, a 


kormány pedig kipótolta azt, így tartva vissza a munkásokat 
attól, hogy elhagyják a vidéki állásokat, városi gyári 
munkahelyek után kutatva. 

Nyolc évvel később, miután a kapitalizmus elterjedt 
Angliából a kontinentális Európába, a birtokos arisztokrácia 
ismét az új termelési rendszer ellen fordult. Németországban a 
porosz junkerek — miután számos munkásukat elveszítették a 
jobban fizető kapitalista iparágak miatt - egy speciális 
kifejezést találtak a problémára: ,vidékről a városokba 
menekülés” - Landflucht. És a német parlamentben 
megvitatták, hogy mit tegyenek ez ellen a gonosz ellen — 
ahogyan a birtokos arisztokrácia látta. 

Bismarck herceg, a német birodalom híres kancellárja egy 
beszédében egyszer azt mondta: „Találkoztam egy férfival 
Berlinben, aki egyszer a  birtokomon dolgozott, és 
megkérdeztem tőle, "Miért hagytad el a birtokot, miért mentél 
el vidékről; miért élsz most Berlinben?” És Bismarck 
beszámolója szerint ez a férfi azzal válaszolt: „A vidéken 
nincsen ilyen jó Bzergarten, mint itt, Berlinben, ahol leülhetsz, 
sört ihatsz és zenét hallgathatsz.” A történetet természetesen 
Bismarck herceg, a munkaadó nézőpontjából látjuk. Nem ez 
volt az összes munkavállalójának nézőpontja. Azért mentek át 
az iparokba, mert az iparok magasabb béreket fizettek nekik, és 
példátlan mértékben megemelték az életszínvonalukat. 

Ma a kapitalista országokban alapvetően viszonylag kicsi a 
különbség az úgynevezett felsőbb és alsóbb osztályok élete 
között; mindkettőnek van étele, ruházata és menedéke. De a 
tizennyolcadik században és előtte a középosztály és az 


alsóosztály tagjai között az volt a különbség, hogy a 
középosztály tagjának volt cipője, és az alsóosztály tagjának 
nem volt cipője. Az Egyesült Államokban ma a különbség egy 
gazdag ember és egy szegény ember között gyakran pusztán a 
Cadillac és a Chevrolet közötti különbséget jelenti. Egy 
Chevrolet használtan is megvehető, de lényegében ugyanazt a 
szolgálatot nyújtja a tulajdonosának: ő is elautózhat az egyik 
pontról a másikra. Az Egyesült Államokban az emberek több 
mint ötven százaléka olyan lakásokban és házakban lakik, amit 
ők maguk tulajdonolnak. 

A kapitalizmus elleni támadások — kiváltképpen azok, amik 
a magasabb bérekkel foglalkoznak - abból a hamis 
feltételezésből indulnak ki, hogy a béreket végső soron nem 
azok fizetik, akiket a gyárakban foglalkoztatnak. Nos, teljesen 
rendben van, ha a közgazdászok és a gazdaságelméletek diákjai 
megkülönböztetést tesznek a munkások és a fogyasztók 
között, hogy elkülönítsék őket. De az igazság az, hogy így vagy 
úgy, minden fogyasztónak meg kell keresnie a pénzt, amit 
elkölt, és a fogyasztók elsöprő többsége pontosan megegyezik 
azokkal az emberekkel, akik foglalkoztatottként dolgoznak az 
általuk elfogyasztott dolgokat termelő vállalatokban. A 
bérrátákat a kapitalizmusban nem egy olyan osztály határozza 
meg, amely különb attól, aki megkeresi a béreket; ők 
ugyanazok az emberek. Nem a hollywoodi filmcég az, ami 
fizeti a filmsztár bérét; azok az emberek fizetik, akik mozijegyet 
vesznek. És nem egy bokszmérkőzés vállalkozója az, aki kifizeti 
a hivatásos ökölvívók hatalmas követeléseit; azok az emberek 
fizetik ki, akik jegyet vásárolnak a mérkőzésre. A foglalkoztató 


és a foglalkoztatott között különbséget teszünk a 
gazdaságelméletben, de a való életben ez nem jelent 
különbséget; itt a foglalkoztató és a foglalkoztatott végső soron 
egy és ugyanaz a személy. 

Sok országban vannak olyanok, akik nagyon igazságtalan 
dolognak tartják, hogy valaki, akinek el kell látnia családját 
számos gyermekével, ugyanakkora fizetést kap, mint az, akinek 
csak önmagáról kell gondoskodnia. De a kérdés nem az, hogy 
a munkaadónak nagyobb felelősséget kellene-e vállalnia a 
munkás családjának méretéért. 

A kérdés, amit fel kell tennünk, ez: Te, mint egyén, kész 
vagy-e többet fizetni valamiért, tegyük fel egy kiló kenyérét, ha 
közlik veled, hogy hat gyermeke van az embernek, aki 
megsütötte ezt a kiló kenyeret? Az őszinte ember minden 
bizonnyal nemmel fog válaszolni, és azt mondja: „Elviekben 
hajlandó lennék, de valójában, ha olcsóbb, akkor inkább 
megvenném azt a kenyeret, amit a gyermektelen ember 
készített." Az igazság az, hogy ha a fogyasztók nem fizetnek 
annyit a munkaadónak, hogy ki tudja fizetni a munkásait, 
akkor képtelen tovább fenntartani a vállalkozását. 

A kapitalista rendszert nem a rendszer barátja nevezte el 
,kapitalizmusnak," hanem egy olyasvalaki, aki az összes 
történelmi rendszer legrosszabbjának tekintette, a legnagyobb 
gonoszságnak, ami valaha az emberiséget sújtotta. Karl Marx 
volt ez az ember. Ettől függetlenül nincs okunk elutasítani 
Marx kifejezését, mivel világosan leírja a kapitalizmus által 
előidézett nagy társadalmi fejlődést. Ez a fejlődés a 
tőkefelhalmozás eredménye; a fejlődés azon a tényen alapul, 


hogy az emberek rendszerint nem fogyasztanak el mindent, 
amit megtermelnek; megtakarítják — és befektetik — annak egy 
részét. Ennek kapcsán sok félreértés kering, ennek az 
előadássorozatnak a keretein belül pedig lehetőségem nyílik 
beszélni a legelemibb tévedésekről, amikben az emberek a 
tőkefelhalmozással, a tőke használatával, és a használatból 
fakadó egyetemes előnyökkel kapcsolatosan hisznek. Főként a 
külföldi befektetésekről és napjaink politikájának 
legkritikusabb problémájáról, az inflációról szóló 
előadásaimban fogok foglalkozni a kapitalizmussal. 
Természetesen Önök mindannyian tudják, hogy az infláció 
nem csak ebben az országban létezik. Ez egy világszintű 
probléma napjainkban. 

A kapitalizmus egy gyakran elfeledett ténye a következő: a 
megtakarítások mindenki számára előnnyel járnak, aki kész 
termelni vagy bért keresni. Amikor valaki szert tett egy 
bizonyos mennyiségű pénzre —- mondjuk ezer dollárra — és 
ahelyett, hogy elköltené, egy takarékpénztárra vagy egy 
biztosítótársaságra bízza, akkor a pénz egy vállalkozó, egy 
üzletember kezébe kerül, és lehetővé teszi, hogy ő olyan 
projektbe kezdjen, ami tegnap még lehetetlen volt, mert nem 
volt elérhető a szükséges tőke. 

Mit fog most tenni az üzletember újonnan lelt tőkéjével? Az 
első, amit tennie kell — az első dolog, amire használni fogja az 
új tőkét — hogy munkásokat bérel és nyersanyagot vásárol — 
ezzel további emelkedést okoz a munkásokra és a 
nyersanyagokra vonatkozó keresletben, illetve előidézi a 
magasabb bérek és nyersanyagárak növekvő tendenciáját. A 


munkanélküli, a nyersanyagok termelője, a gazda és a 
bérkereső mind jóval azelőtt osztoznak a megtakarítások 
okozta előnyökön, mielőtt a megtakarító vagy a vállalkozó 
szert tenne bármennyi profitra. 

Az, hogy a vállalkozó mikor keres valamit a projekten, azon 
múlik, hogy mi lesz a piac jövőbeli állapota, és ő mennyire 
sikeresen jelzi előre a piac jövőbeli állapotát. De mind a 
munkások, mind a nyersanyagok gyártói azonnal szert tesznek 
a haszonra. Harminc vagy negyven évvel ezelőtt sok mindent 
mondtak Henry Ford „bérpolitikájáról” - ahogyan akkor 
nevezték. Ford úr egyik nagy vívmánya az volt, hogy magasabb 
béreket fizetett, mint más iparosok vagy gyárak. Bérpolitikáját 
„találmányként” jellemezték, de nem volt elég azt mondani, 
hogy ez az új „feltalált” politika Ford úr bőkezűségének az 
eredménye volt. Egy új üzleti ágnak más foglalkozásokból, az 
ország más részeiről, akár más országokból kellett magához 
csábítania a dolgozókat. És ennek az egyetlen módja, ha 
magasabb béreket ajánl a munkájukért. Ez történt a 
kapitalizmus hajnalán, és ez történik napjainkban. 

Amikor Nagy-Britannia gyárosai először kezdtek 
pamuttermékeket termelni, többet fizettek a munkásaiknak, 
mint amennyit előtte kerestek. Természetesen e munkások 
jelentős hányada semmit sem keresett előtte, és készek voltak 
elfogadni bármilyen ajánlatot. De rövid idő elteltével — amikor 
több és több tőke halmozódott fel, és több és több vállalkozás 
fejlődött ki - megemelkedtek a bérráták, az eredmény pedig a 
Brit népesség példátlan megnövekedése volt, amiről korábban 
beszéltem. 


Az, ahogyan néhányán ábrázolják a kapitalizmust — mint 
amit arra terveztek, hogy gazdagabbá tegye a gazdagokat, és 
szegényebbé tegye a szegényeket — az elejétől a végéig hibás. 
Marx tézise a szocializmus eljöveteléről arra a feltételezésre 
alapult, miszerint a tömegek egyre nagyobb nyomorban élnek, 
végül pedig egy ország teljes vagyona néhány vagy egyetlen 
ember kezében fog összpontosulni. Aztán az elszegényedett 
munkások tömegei végül fellázadnak és kisajátítják a gazdag 
birtokosok vagyonát. Karl Marx tana szerint a kapitalista 
rendszerben semmi alkalom, semmi lehetőség nem adott a 
munkások körülményeinek javítására. 

1864-ben, a Nemzetközi Munkásszövetségnek adott 
beszédében Marx azt mondta, hogy „abszolút hibás” hinni, 
hogy a szakszervezetek javíthatnak a munkásnépesség 
életkörülményein. Konzervatívnak nevezte a magasabb 
bérrátákat és rövidebb munkaórákat követelő szakszervezeti 
politikát — a konzervativizmus természetesen a legsúlyosabb 
sértés volt Karl Marx számára. Azt javasolta, hogy a 
szakszervezetek honosítsanak meg egy új, forradalmi célt: 
hogy „teljességgel töröljék el a bérrendszert,” hogy 
„Szocializmussal” — a termelési tényezők állami tulajdonlásával 
— helyettesítsék a magántulajdon rendszerét. 

Ha megvizsgáljuk a világ történelmét, és kiváltképp Anglia 
történelmét 1865 óta, látni fogjuk, hogy Marx minden 
szempontból tévedett. Egyetlen nyugati, kapitalista ország sem 
volt, ahol ne javultak volna példátlan mértékben a tömegek 
életkörülményei. Az elmúlt nyolcvan vagy kilencven év összes 
fejlődése Karl Marx jóslatai ellenére történt. Hiszen a marxi 


szocialisták úgy hitték, hogy sosem lehet javítani a munkások 
életkörülményein. Egy hamis elméletben, a híres , bérek 
vastörvényében" hittek — a törvényben, ami kimondta, hogy 
egy munkás bére a kapitalizmusban sosem haladhatja meg az 
összeget, amire szüksége van ahhoz, hogy fenntartsa az életét a 
vállalkozás szolgálatáért. 

A marxisták a következőképp fogalmazták meg az 
elméletüket: ha a munkások bérrátái a létminimum szintje fölé 
emelkednek, akkor több gyermeket fognak szülni; és ezek a 
gyerekek — amikor belépnek a munkaerőbe - addig a pontig 
fogják növelni a munkások létszámát, amíg zuhanni kezdenek 
a bérráták, és ismét a létminimum szintjére kerülnek a 
munkások - arra a minimum szintre, ami épphogy csak 
lehetővé teszi, hogy ne haljon ki a munkásnépesség. De ez a 
Marx és számos másik szocialista által vallott elképzelés 
pontosan úgy tekint a munkásemberre, mint ahogyan a 
biológus tekint — joggal — az állatok életére. Mint például az 
egérre. 

Ha növeled az állati organizmusok vagy a mikrobák számára 
elérhető étel mennyiségét, akkor többen fognak túlélni 
közülük. Ha pedig korlátozod az ételmennyiségüket, akkor 
korlátozod a számukat. De azember más. Annak ellenére, hogy 
ezt a marxisták nem ismerik el, még a munkásoknak is vannak 
emberi kívánságaik az ételen és a fajuk szaporításán túl. A 
reálbérek növekedése nem pusztán a népesség növekedését 
eredményezi, hanem - mindenekelőtt - az átlagos 
életszínvonal emelkedését is. Ezért élvezünk ma magasabb 


életszínvonalat Nyugat-Európában és az Egyesült 
Államokban, mint mondjuk Afrika fejlődő nemzetei. 

Viszont látnunk kell, hogy a magasabb életszínvonal a tőke 
kínálatán múlik. Ez ad magyarázatot a különbségre az Egyesült 
Államok és India állapota között; Indiában bevezették a 
fertőző betegségek modern ellenszereit — legalábbis valamilyen 
szinten — és ennek hatására példátlan mértékben megnőtt a 
népesség, de — mivel ezt a népességnövekedést nem kísérte a 
befektetett tőke párhuzamos növekedése — az eredmény a 
szegénység növekedése volt. Egy ország gazdagsága az egy főre 
eső befektetett tőke emelkedésének arányában nó. 

Remélem, hogy a többi előadásomban lehetőségem nyílik 
részletesebben foglalkozni ezekkel a kérdésekkel, és 
tisztázhatom őket, mivel néhány kifejezés — mint „az egy főre 
eső befektetett tőke” — részletes magyarázatot igényel. 

De emlékezniük kell arra, hogy a gazdaságpolitikában 
nincsenek csodák. Sok újságban és beszédben hallhattak az 
úgynevezett német gazdasági csodáról — a német felépülésről a 
Második Világháborúban szenvedett vereség és pusztítás után. 
De ez nem csoda volt. Ez a szabadpiaci gazdaság elveinek, a 
kapitalizmus módszerének alkalmazása volt, bár nem minden 
tekintetben alkalmazták őket teljesen. Minden ország 
megtapasztalhatja a gazdasági felépülés ugyanilyen „csodáját,” 
bár ki kell hangsúlyoznom, hogy a gazdasági felépülés nem 
csodákból ered; a felépülés a helyes gazdaságpolitika 


alkalmazásából ered, és annak az eredménye. 


2. előadás 


Szocializmus 


A Centro de Difusión Economia Libre vendégeként vagyok itt, 
Buenos Aires-ben. Mi is az economía libre? Mit jelent az, hogy 
a gazdasági szabadság rendszere? A válasz egyszerű: a 
piacgazdaságot — ezt a rendszert, amelyben a piacon keresztül, 
a társadalmi munkamegosztás keretein belül működnek együtt 
az emberek. Ez a piac nem egy hely; ez egy folyamat, ez a módja 
annak, ahogyan az egyének - eladással és vásárlással, 
termeléssel és fogyasztással -hozzájárulnak a társadalom teljes 
működéséhez. 

Amikor a gazdasági szerveződés e rendszerével - a 
piacgazdasággal -— foglalkozunk, a „gazdasági szabadság” 
kifejezést használjuk. Nagyon gyakran megesik, hogy az 
emberek félreértik ennek a jelentését, és úgy hiszik, hogy a 
gazdasági szabadság olyasmi, ami teljesen elkülönül az összes 
többi szabadságtól, és hogy ezt az összes többi szabadságot — 
amit sokkal fontosabbnak tartanak —a gazdasági szabadság 
hiányában is meg lehet őrizni. A gazdasági szabadság jelentése 
ez: az egyén lehetőségében áll megválasztani, hogy milyen 
módon szeretné integrálni magát a társadalom teljességében. 


Az egyénnek lehetőségében áll a karrierjét megválasztani, 
szabadon teheti, amit tenni szeretne. 

Ez természetesen egyáltalán nem úgy értendő, ahogyan 
manapság sokan értelmezik a szabadság kifejezést — sokkal 
inkább úgy, hogy a gazdasági szabadságon felszabadítja az 
embert a természetes körülmények alól. A természetben 
semmi nincsen, amit szabadságnak lehetne nevezni, csak a 
természeti törvények szabályszerűsége van, aminek az 
embernek engedelmeskednie kell, ha menni szeretne valamire. 

Amikor emberi lényekre alkalmazzuk a szabadság kifejezést, 
egyedül a társadalmon belili szabadságra gondolunk. Viszont 
napjainkban a társadalmi szabadságot sokan egymástól 
független dolgoknak gondolják. Azok, akik ma magukat 
liberálisoknak” nevezik, olyan politikát követelnek, amelyek 
pontosan az ellentettjei annak, amit a tizenkilencedik század 
liberálisai liberális programjaikban támogattak. Napjaink 
úgynevezett liberálisai azt a népszerű elvet vallják, miszerint a 
szólásszabadságot, a lelkiismeret és a sajtó szabadságát, a 
vallásszabadságot, a tárgyalás nélküli bebörtönzéstől való 
szabadságot -mindezen szabadságokat lehetséges megőrizni 
annak hiányában, amit gazdasági szabadságnak neveznek. 
Nem értik, hogy abban a rendszerben, ahol nincsen piac; ahol 
az állam irányít mindent, az összes többi szabadság illuzórikus 
— még akkor is, ha törvénybe iktatták és alkotmányba foglalták 
őket. 

Vegyünk egyetlen szabadságot, a sajtó szabadságát. Ha az 
állam birtokolja az összes nyomdát, ő fogja elhatározni, hogy 
mit nyomtassanak és mit ne. És ha az állam birtokolja az összes 


nyomdát és dönti el, hogy mit vagy mit ne nyomtassanak, 
akkor annak a lehetősége, hogy bármiféle a kormány 
elképzeléseivel ellentétes gondolat nyomtatásba kerüljön, 
gyakorlatilag nullává változik. Eltűnik a sajtó szabadsága. És 
ugyanez igaz az összes többi szabadságra is. 

A piacgazdaságban az egyénnek szabadságában áll eldönteni, 
milyen karriert szeretne űzni; milyen módon szeretné 
integrálni magát a társadalomba. De a szocialista rendszerben 
ez nem így van: a karrierjét kormányrendelet dönti el. A 
kormány megparancsolhatja azoknak, akiket nem szívlel, 
akiket nem szeretne bizonyos területeken lakni látni, hogy más 
területekre és helyekre költözzenek. És a kormány mindig 
igazolhatja és megmagyarázhatja ezt a döntését azzal, hogy az 
állami terv megköveteli ennek a kimagasló polgárnak a 
jelenlétét ötezer kilométerre attól a helytől, ahol 
ellentmondhat a hatalmon levőknek. 

Igaz, hogy a szabadság, amivel az ember bír egy 
piacgazdaságban, metafizikai szempontból nem tökéletes 
szabadság. De nincs olyan, hogy tökéletes szabadság. A 
szabadság kizárólag a társadalom keretrendszerén belül jelent 
valamit. A „természeti törvény” tizennyolcadik századi írói — 
elsősorban Jean Jacques Rousseau — úgy hitték, hogy egyszer, 
a távoli múltban az ember valami olyasmivel bírt, amit 
„természetes” szabadságnak neveznek. De ebben a régmúltban 
az emberek nem voltak szabadok, hanem a náluk erősebbek 
könyörületétől függtek. Rousseau híres szavai: „Az ember 
szabadnak születik, és mindenütt bilincsekben él,” talán jól 
hangzanak, de az ember valójában nem születik szabadnak. Az 


ember egy nagyon gyenge szopósbabaként születik. A védelem 
nélkül, amit a szülei adnak, és a védelem nélkül, amit a 
társadalom ad a szüleinek, nem volna képes megőrizni az életét. 

A szabadság a társadalomban azt jelenti, hogy az ember épp 
annyira függ más emberektől, amennyire más emberek 
függenek tőle. A társadalom a piacgazdaságban, az „economía 
libre” feltételei között egy olyan állapotot jelent, amelyben 
mindenki polgártársait szolgája, polgártársai pedig viszont 
szolgálják őt. Az emberek úgy hiszik, hogy a piacgazdaságban 
vannak olyan főnökök, akik nem függenek mások jóakaratától 
és támogatásától. Úgy hiszik, hogy az iparok kapitányai, az 
üzletemberek, a vállalkozók a valódi főnökök a gazdaság 
rendszerében. De ez egy illúzió. A fogyasztók a valódi főnökök 
a gazdaság rendszerében. És ha a fogyasztók többé nem 
vásárolják egy iparág termékeit, akkor ezek az üzletemberek 
vagy arra kényszerülnek, hogy lemondjanak a gazdasági 
rendszerben betöltött kiemelkedő szerepükről, vagy arra, hogy 
a fogyasztók kívánságaihoz és parancsaihoz igazodjanak. 

A kommunizmus egyik legismertebb terjesztője Lady 
Passfield volt, leánykori nevén Beatrice Potter, aki férjén, 
Sidney Webb-en keresztül is ismertségre tett szert. Ez a hölgy 
egy gazdag üzletember lánya volt, és amikor fiatal felnőtt 
korában apja titkárnőjeként dolgozott. Emlékirataiban azt írja: 
„Apám vállalkozásában mindenkinek engedelmeskednie 
kellett az apám, a főnök által adott parancsoknak. Egyedül neki 
kellett parancsolnia, de neki senki nem adott parancsokat.” Ez 
egy nagyon szűklátókörű nézet. A fogyasztók, a vásárlók igenis 
adtak parancsokat az apjának. Sajnos ezeket a parancsokat nem 


láthatta; nem látta, mi folyik a piacgazdaságban, mivel csak 
azok a parancsok érdekelték, amiket az apja irodáján vagy 
gyárán belül adtak. 

Minden gazdasági kérdés vizsgálatakor észben kell tartanunk 
a nagy francia közgazdász, Frédéric Bastiat szavait, aki egyik 
briliáns esszéjének azt a nevet adta: „Ce gu on voit et ce gu on ne 
voit pas" (, Az, ami látható, és az, ami nem látható"). Egy 
gazdasági rendszer működésének megértéséhez nem pusztán 
azokkal a dolgokkal kell foglalkoznunk, amik láthatók, hanem 
azoknak a dolgoknak is figyelmet kell szentelnünk, amiket 
közvetlenül nem lehet érzékelni. Például a helységben 
mindenki hallani fogja a parancsot, amit a főnök ad egy 
irodasegédnek. Ami nem hallható, azok a parancsok, amiket a 
fogyasztói adnak a főnöknek. 

Az igazság az, hogy a kapitalista rendszerben a fogyasztók a 
végső főnökök. Nem az állam, hanem a nép a szuverén. És a 
bizonyítéka annak, hogy ő a szuverén, abból a tényből fakad, 
hogy jogában áll ostobának lenni. Ez a szuverén kiváltsága. 
Jogában áll hibákat véteni, senki sem állíthatja meg benne, de 
természetesen neki kell fizetnie is a hibáiért. Ha azt mondjuk, 
hogy a fogyasztó a legfelső, vagy a fogyasztó szuverén, nem azt 
mondjuk, hogy a fogyasztó hibátlan, hogy a fogyasztó mindig 
tudja, mi a legjobb a számára. A fogyasztók nagyon gyakran 
megvesznek vagy fogyasztanak olyan dolgokat, amiket nem 
kellene megvenniük vagy fogyasztaniuk. 

De teljesen hibás az elképzelés, hogy a fogyasztásuk 
irányításával egy kapitalista berendezkedésű kormány 


megakadályozhatja az embereket abban, hogy kárt tegyenek 


önmagukban. A kormány, mint paternális tekintély, mint 
mindenki védelmezője azoknak az elképzelése, akik a 
szocializmust támogatják. A kormány az Egyesült Államokban 
néhány évvel ezelőtt megpróbálta azt, amit , nemes 
kísérletnek" neveztek. Ez a nemes kísérlet egy törvény volt, ami 
illegálissá tette a részegítő italok árusítását vagy vásárlását. 
Kétségtelenül igaz, hogy sokan túl sok pálinkát és whiskyt 
isznak, és hogy sokan károsítják magukat ezzel. Az Egyesült 
Államok néhány hatósága még a dohányzást is ellenzi. 
Kétségtelenül sokan vannak, akik túl sokat dohányoznak, 
annak ellenére, hogy sokkal jobb lenne számukra, ha nem 
tennék. Ez felvet egy kérdést, ami meghaladja a gazdaságtan 
témáját: megmutatja, hogy mit is jelent a szabadság. 

Tegyük fel, hogy jó dolog megakadályozni, hogy az emberek 
kárt tegyenek magukban túl sok ivással vagy dohányzással. De 
amint ezt elismerjük, mások azt fogják mondani: A test lenne 
minden? Talán nem az ember elméje az igazi emberi vonás, az 
igazi emberi adottság? Ha az államra ruházod az emberi test 
fogyasztása fölötti döntés jogát, hogy eldönthesse, 
dohányozzon-e az ember, vagy ne, igyon-e, vagy ne, akkor 
semmi jó választ nem adhatsz azoknak, akik azt mondják: „A 
testnél fontosabb az elme és a lélek, és az ember sokkal inkább 
károsítja magát rossz könyvek olvasásával, rossz zene 
hallgatásával, és rossz filmek nézésével. Tehát az állam 
kötelessége megakadályozni, hogy az emberek elkövessék 
ezeket a hibákat.” 

És ahogyan azt önök jól tudják, az államok és a hatóságok 
évszázadokon át úgy hitték, hogy ténylegesen ez a kötelességük. 


Továbbá ez nem pusztán a régmúlt korokban történt; nem 
olyan rég volt Németországnak egy kormánya, ami állami 
kötelességnek gondolta, hogy megkülönböztesse a rossz 
festményeket és a jó festményeket — ami természetesen azt 
jelentette: rossz és jó egy olyan ember szempontjából, aki 
fiatalkorában megbukott a Bécsi művészeti akadémia felvételi 
vizsgáján; jó és rossz egy bélyegkép-festő, Adolf Hitler 
szempontjából. És illegálissá tették, hogy az emberek hangot 
adjanak az övétől, a legfelső Führerértől eltérő véleményeknek 
a művészet és a festmények kapcsán. 

Amint elkezded elfogadni, hogy az állam kötelessége 
szabályozni az alkoholfogyasztást, mit válaszolhatsz azoknak, 
akik azt mondják, hogy a könyvek és eszmék szabályozása 
sokkal fontosabb? 

A szabadság valójában a bibázás szabadságát jelenti. Ezt 
látnunk kell. Talán éles kritikával illetjük azt, ahogyan 
polgártársaink elköltik a pénzüket, és ahogyan az életüket élik. 
Talán úgy hisszük, hogy amit tesznek, az abszolút ostobaság és 
rossz, de egy szabad társadalomban az emberek számtalan 
módon hangot adhatnak a véleményüknek azzal kapcsolatban, 
hogy hogyan kellene polgártársaiknak megváltoztatniuk az 
életmódjukat. Írhatnak könyveket, írhatnak újságcikkeket, 
tarthatnak beszédeket, még az utcasarkokon is prédikálhatnak, 
ha akarnak - ahogyan sok országban teszik is. De nem 
szabályozhatnak más embereket azzal a céllal, hogy bizonyos 
cselekedeteket megelőzzenek csak azért, mert ők nem akarják, 
hogy más embereknek szabadságában álljon megcselekedni 
őket. 


Ez a különbség a szabadság és a szolgaság között. A szolgának 
azt kell tennie, amire felettesei utasítják, de a szabad polgár — és 
ezt jelenti a szabadság -— abban a helyzetben van, hogy 
megválaszthatja a saját életmódját. Kétségtelenül 
kihasználható ez a kapitalista rendszer, és ki is használják 
néhányan. Kétségtelenül lehetséges olyan dolgokat tenni, 
amiket nem lenne szabad. De ha ezeket a dolgokat a többség 
helyesli is, egy rosszalló embernek mindig módjában áll 
megpróbálkozni polgártársai gondolkodásának 
megváltoztatásával. Megpróbálhatja meggyőzni őket, 
rábeszélni őket, de nem próbálhatja meg hatalom, az állami 
rendőrség használatával kényszeríteni őket. 

A piacgazdaságban mindenki polgártársait szolgálja azzal, 
hogy önmagát szolgálja. Erre gondoltak a tizennyolcadik 
század liberális írói, amikor a népesség minden csoportjának és 
egyénének jól felfogott érdekének harmóniájáról beszéltek. És 
ez a tan, az érdekek harmóniájának tana volt az, amit elleneztek 
a szocialisták. Ők különböző csoportok közötti 
„kiengesztelhetetlen érdekellentétekről" beszéltek. 

Hogy ez mit jelent? Amikor Karl Marx - a Kommunista 
Kiáltvány első fejezetében, abban a piciny röpiratban, ami 
felavatta szocialista mozgalmát - azt állította, hogy 
kiengesztelhetetlen konfliktusban állnak az osztályok, tézisét 
nem tudta más példákkal igazolni, mint olyanokkal, amiket a 
pre-kapitalista társadalom körülményeiből merített. A pre- 
kapitalista korokban a társadalom örökletes 
státuszcsoportokra oszlott, amiket Indiában „kasztoknak” 
neveznek. A státusztársadalomban az ember nem franciának 


születik, például —- a francia arisztokrácia vagy a francia 
burzsoázia vagy a francia parasztság tagjaként születik. A 
középkor legnagyobb részében az ember egyszerűen jobbágy 
volt. És a jobbágyság Franciaországban nem tűnt teljes 
egészében el az Amerikai forradalom utánig. Európa más 
részein még annál is később ért véget. 

De a jobbágyság legrosszabb formája -ami még a 
rabszolgaság eltörlése után is tovább létezett — a távoli brit 
gyarmatokon volt. Az egyén megörökölte státuszát szüleitől, és 
élete végéig megtartotta. Gyermekei megörökölték tőle. 
Minden csoportnak voltak kiváltságai és hátrányai. A 
legmagasabb csoportnak csak kiváltságai voltak, a 
legalacsonyabbnak csak hátrányai. És az ember 
semmiféleképpen nem tudott megszabadulni a státusza által 
kirótt jogi hátrányaitól, csak úgy, ha politikai küzdelmet 
folytat a többi osztály ellen. Ilyen körülmények között 
mondhatja az ember, hogy „kiengesztelhetetlen érdekellentét 
uralkodott a rabszolgatartó és a rabszolga között,” mivel amit 
a rabszolgák akartak, az a rabszolgaság, rabszolga minőségük 
eltörlése volt. Ez viszont veszteséget jelentett a 
tulajdonosoknak. Tehát kétségtelen, hogy fenn kellett állnia 
ennek a kiengesztelhetetlen érdekkonfliktusnak a különböző 
osztályok tagjai között. 

Nem szabad elfelejteni, hogy azokban a korokban - 
amelyekben a státusztársadalmak uralkodtak Európában és a 
gyarmatokon, amiket az európaiak később Amerikában 
alapítottak — az emberek nem tekintettek magukra úgy, hogy 
bármi különleges módon kapcsolatban állnak saját nemzetük 


többi osztályával; sokkal több közösséget éreztek saját 
osztályuk tagjaival más országokból. Egy francia arisztokrata 
nem tekintett polgártársának egy alsóosztályból származó 
franciát; az ilyen emberek , söpredékek" voltak, akiket nem 
szeretett. Egyedül a más országok — például Itália, Anglia és 
Németország - arisztokratáit tekintette önmagával egyelőnek. 

Ennek az állapotnak a legszembetűnőbb hatása az volt, hogy 
az arisztokraták ugyanazt a nyelvet használták szerte 
Európában. És ez a nyelv a francia volt, amit Franciaországon 
kívül nem értettek a népesség más csoportjai. A 
középosztályoknak — a burzsoáziának - megvolt a maga 
nyelvük, míg az alsóosztályok - a parasztság - helyi 
nyelvjárásokat használtak, amiket gyakran nem értettek meg a 
népesség más csoportjai. Ugyanez igaz volt az emberek 
öltözködésére. Amikor 1750-ben az egyik országból a másikba 
utaztál, úgy találtad, hogy a felsőosztály, az arisztokraták 
gyakran ugyanúgy öltöztek szerte Európában, és úgy találtad, 
hogy az alsóosztályok másképp öltöztek. Amikor találkoztál 
valakivel az utcán, azonnal láthattad — az öltözködéséből - 
hogy melyik osztályba, melyik státuszba tartozott. 

Nehéz elképzelni, hogy mennyire mások voltak ezek az 
állapotok napjaink helyzetétől. Amikor az Egyesült 
Államokból Argentínába jövök, és látok valakit az utcán, nem 
tudhatom, hogy mi a státusza. Csupán feltételezem, hogy 
Argentína egy polgára, és hogy nem valami jogilag korlátolt 
csoport tagja. Ez az egyik dolog, amit a kapitalizmus előidézett. 
Vannak vagyoni különbségek - amiket a marxisták hibásan 


egyenlőnek tekintenek a státusztársadalom tagjai közötti régi 
különbségekkel. 

A kapitalista társadalmon belüli különbségek nem 
ugyanazok, mint egy szocialista társadalomban. A 
középkorban - és számos országban még annál jóval később is 
- egy család évszázadokon át lehetett arisztokrata és 
rendelkezhetett nagy vagyonokkal, lehetett hercegek családja, 
akármilyenek is legyenek az adottságai, képességei, jelleme vagy 
erkölcse. De a modern kapitalista körülmények között az 
uralkodik, amit technikailag a szociológusok „társadalmi 
mobilitásnak” neveznek. Ennek a társadalmi mobilitásnak a 
vezérlőelve, az itáliai szociológus és közgazdász, Vilfredo 
Pareto szerint, „la circulation des élites” (az elitek körforgása). 
Ez azt jelenti, hogy mindig lesznek emberek, akik a társadalmi 
ranglétra tetején helyezkednek el, akik gazdagok, akik 
politikailag fontosak, de ezek az emberek - ez az elit — 
folyamatosan változnak. 

Ez tökéletesen igaz egy kapitalista társadalomra. Egy pre- 
kapitalista státusztársadalomra nem volt igaz. A családok, 
akiket Európa nagy arisztokrata családjainak tartottak, 
napjainkban még mindig ugyanazok a családok, vagy mondjuk 
azt, hogy ők azoknak a családoknak a leszármazottjai, akik a 
legelőkelőbbek voltak Európában 800 vagy 1000 vagy annál is 
több évvel ezelőtt. A Bourbon-ház Capetingjei — akik hosszú 
időn át uralkodtak itt, Argentínában is — már a 10. század óta 
uralkodó dinasztiát alkottak. Ezek a királyok azt a területet 
uralták, amit ma Île-de-France néven ismernek, nemzedékről 
nemzedékre adva hatalmukat. De egy kapitalista 


társadalomban folyamatos mobilitás uralkodik — a szegény 
emberek meggazdagodnak, és ezeknek a gazdag embereknek az 
utódjai elveszítik a vagyonukat és elszegényednek. 

Ma Buenos Aires egyik fő utcájának könyvesboltjában 
láttam egy üzletember bibliográfiáját, aki annyira kimagasló, 
annyira fontos, és annyira karakterisztikus volt a 
tizenkilencedik század üzleti életében, hogy még ebben az 
országban, távol Európából is megtalálható az életrajza a 
könyvesboltokban. Történetesen ismerem ennek az embernek 
az unokáját. Ugyanaz a neve, mint a nagyapjának, és joga van 
viselni a nemesi címet, amit nagyapja — aki kovácsként kezdte 
- kapott nyolcvan évvel ezelőtt. Ma ez az unoka egy szegény 
fényképész New York-ban. 

Mások, akik szegények voltak abban az időben, amikor 
ennek a fényképésznek a nagyapja Európa egyik legnagyobb 
iparosává vált, most az iparok kapitányai. Mindenki szabadon 
megváltoztathatja a státuszát. Ez a különbség a státuszrendszer 
és a gazdasági szabadság kapitalista rendszere között, ahol 
mindenki csak önmagát hibáztathatja, ha nem éri el azt a 
pozíciót, amit el szeretne érni. 

A huszadik század leghíresebb iparosa egészen máig Henry 
Ford. Ő párszáz dollárral kezdte, amit barátaitól kért kölcsön, 
és nagyon rövid idő alatt kifejlesztette a világ egyik 
legfontosabb nagyvállalatát. Az ember száz és száz hasonló 
esetet ismerhet meg minden nap. 

A New York Times minden nap hosszú közleményeket ír az 
emberekről, akik meghaltak. Ha elolvassák ezeket az 
életrajzokat, találkozhatnak egy kimagasló üzletember nevével, 


aki újságárusként kezdte New York utcasarkain. Vagy 
irodasegédként kezdte, és halálakor ugyanannak a banknak 
volt az igazgatója, ahol a létra legalacsonyabb fokáról indult. 
Természetesen nem mindenki képes ezeket a pozíciókat elérni. 
Nem is szeretné mindenki elérni őket. Vannak, akiket jobban 
érdekelnek más problémák, és előttük napjainkban olyan 
lehetőségek állnak nyitva, amik a feudális társadalom 
napjaiban, a státusztársadalom korában nem voltak számukra 
elérhetőek. 

A szocialista rendszer viszont megtiltja a karrier 
választásának alapvető szabadságát. A szocialista körülmények 
között kizárólag egyetlen gazdasági autoritás van, és neki áll 
jogában dönteni minden termelési kérdésről. 

Napjaink egyik karakterisztikus jellemzője az, hogy az 
emberek sok névvel illetik ugyanazt a dolgot. A 
szocializmusnak és a kommunizmusnak az egyik szinonimája a 
, tervezés." Amikor az emberek ,tervezésről" beszélnek, 
természetesen központi tervezésre gondolnak, ami egyetlen 
állami tervet jelent — egyetlen tervet, ami megakadályozza, 
hogy a kormányon kívül bárki tervezzen. 

Egy brit hölgy, aki a felsőház tagja is, írt egy könyvet 
Tervezni vagy nem tervezni címmel, ami világszerte igen nagy 
sikert ért el. Amikor azt mondja, , tervezni," kizárólag arra a 
tervre gondol, amit Lenin, Sztálin és az összes utódjuk képzelt 
el, ami egy nemzet minden tagjának összes tevékenységét 
kormányozza. Tehát ez a hölgy egy központi tervről beszél, ami 
kizárja minden egyén személyes tervét. Tehát a könyvcíme, 
Tervezni vagy nem tervezni egy illúzió, egy megtévesztés; az 


alternatíva nem a központi terv vagy a terv hiánya, hanem a 
központi államhatóság totális terve, vagy az egyének 
szabadsága ahhoz, hogy megalkossák a saját terveiket, hogy 
maguk tervezzenek. Az egyén minden nap megtervezi az életét, 
akkor változtatva meg a napi terveit, amikor óhajtja. 

A szabad ember minden nap tervez, hogy gondoskodjon az 
igényeiről; azt mondja például: „Tegnap azt terveztem, hogy 
egész életemben Córdobában fogok dolgozni.” Most 
megtudta, hogy jobb állapotok uralkodnak Buenos Airesben, 
megváltoztatja a tervét, és azt mondja: „Ahelyett, hogy 
Córdobában dolgoznék, Buenos Airesbe szeretnék menni." 
Ezt jelenti a szabadság. Megeshet, hogy téved, megeshet, hogy 
hiba Buenos Airesbe mennie. Talán jobb lett volna neki 
Córdobában, de ő maga hozta meg a terveit. 

Az állami tervezés rendszerében ő olyan, mint egy katona a 
hadseregben. A katonának a hadseregben nincsen joga 
kiválasztani a helyőrségét, vagy kiválasztani a helyet, ahol 
szolgálni fog. Parancsoknak kell engedelmeskednie. És a 
szocialista rendszer — ahogyan azt Karl Marx, Lenin és az összes 
szocialista vezető tudta és bevallotta — a hadsereg szabályainak 
alkalmazása az egész termelési rendszerre. Marx „ipari 
hadseregekről" beszélt, és Lenin azt követelte, hogy „mindent 
— a postahivatalt, a gyárakat és egyéb iparokat — a hadsereg 
modellje alapján szervezzenek." 

Tehát a szocialista rendszerben minden azoknak az 
embereknek a bölcsességén, képességein és adottságain múlik, 
akik a legfelsőbb hatalmat alkotják. Azt, amit nem tud a 
legfőbb diktátor — vagy a bizottsága — azt nem veszik számba. 


De nem rendelkezik mindenki a tudással, amit az emberiség 
elsajátított a hosszú történelme során; olyan hatalmas 
mennyiségű tudományos és technológiai tudást halmoztunk 
fel az évszázadok alatt, hogy emberileg lehetetlen egyetlen 
egyénnek mindezt tudnia még akkor is, ha ő a legtehetségesebb 
ember. 

És az emberek különbözőek, egyenlőtlenek. Mindig azok 
lesznek. Vannak olyanok, akik tehetségesebbek egy területen, 
és kevésbé egy másikon. És vannak olyanok, akiknek a 
tehetsége új utak felfedezéséből, a tudás irányzatainak 
megváltoztatásából áll. A kapitalista társadalomban az ilyen 
embereken keresztül történik a technológiai és a gazdasági 
fejlődés. Ha valakinek van egy elképzelése, megpróbál néhány 
másik embert találni, aki elég okos ahhoz, hogy meglássa az 
ötletében rejlő értéket. Néhány kapitalista, aki hajlandó a 
jövőbe tekinteni; aki meglátja egy ilyen ötlet lehetséges 
következményeit nekilát a gyakorlatba ültetésének. Mások 
először talán azt mondják: , Ezek ostobák"; de nem mondják 
többé, amikor felfedezik, hogy ez a vállalat, amit ostobaságnak 
neveztek virágzik, és az emberek boldogan megvásárolják a 
termékeit. 

A marxi rendszerben viszont először a legfelsőbb kormányt 
kell meggyőzni egy ötlet értékéről, mielőtt törekedhetni 
kezdhetnek rá és kifejleszthetik azt. Ez nagyon nehéznek 
bizonyulhat, mivel egyedül a vezető csoportnak - vagy 
magának a legfelső diktátornak — áll hatalmában döntéseket 
hozni. És ha ezek az emberek — a lustaság, az öregkor miatt, 
vagy mert nem elég okosak és tanultak — képtelenek felfogni 


egy új ötlet fontosságát, akkor nem kerül megvalósításra az új 
projekt. 

Gondolhatunk a  hadtörténelemből vett példákra. 
Napóleon kétségkívül zseni volt a hadügyek tekintetében; 
viszont szembesült egy komoly problémával és az, hogy 
képtelen volt ezt a problémát megoldani, végül a vereségéhez 
és a száműzetéséhez vezetett a Szent Ilona sziget magányába. 
Napóleon problémája ez volt: , Hogyan lehet meghódítani 
Angliát?" Ahhoz, hogy ezt megtegye, egy hadseregre volt 
szüksége, ami átkelne a La Manche-n és voltak, akik azt 
mondták neki, hogy van egy módjuk az átkelésre: emberek, 
akik a vitorláshajók korában előálltak a gőzhajók új ötletével. 
De Napóleon nem értette az ajánlatukat. 

Aztán ott volt a németországi Generalstab, a híres német 
vezérkar. Az Első Világháború előtt hadi bölcsesség 
tekintetében egyetemesen felülmúlhatatlannak gondolták. 
Hasonló hírnévre tett szert Foch parancsnok vezérkara. De 
sem a németek, sem a franciák — akik Foch parancsnok vezetése 
alatt később legyőzték a németeket —- nem értették a repülés 
fontosságát a hadicélokban. A német vezérkar azt mondta: , A 
repülés csupán az élvezetre, a tétlen embereknek való. Katonai 
szempontból egyedül a zeppelinek a fontosak," a francia 
vezérkar szintén ugyanezen a véleményen volt. 

Később, az Első világháború és a Második világháború 
között volt egy tábornok az Egyesült Államokban, aki meg volt 
győződve arról, hogy a repülés nagyon fontos lesz a következő 
háborúban. De az Egyesült Államok összes szakértője ellene 
szólt. Nem tudta meggyőzni őket. Ha meg kell győznöd egy 


csoport embert, akik közvetlenül nem függenek a probléma 
megoldásától, sosem fogsz sikerrel járni. Ez igaz a nem- 
gazdaságtani problémákra is. 

Voltak festők, költők, írók, zeneszerzők, akik azt 
panaszolták, hogy a nyilvánosság nem ismerte el a munkájukat 
és emiatt szegények maradtak. A nyilvánosságnak 
kétségtelenül lehet rossz ítélete, de amikor ugyanezek a 
művészek azt mondták: , Az államnak támogatnia kell a nagy 
művészeket, festőket és írókat," nagyot tévedtek. Kit kellene a 
kormánynak megbíznia annak eldöntésével, hogy egy újonc 
valóban nagy festő-e, vagy sem? A kritikusok ítéletére kellene 
hagyatkoznia és a művészettörténet professzoraira, akik 
mindig a múltba tekintenek, viszont nagyon ritkán birtokolják 
annak a képességét, hogy felfedezzék az új zseniket. Ez a nagy 
különbség a , tervezés" rendszere és a rendszer között, ahol 
mindenki önmaga tervezhet és cselekedhet. 

Igaz - természetesen — hogy a nagy festők és a nagy írók 
gyakran nagy akadályokat küzdöttek le. Talán a 
művészetükben sikerrel jártak, de a pénzkeresésben nem 
mindig. Van Gogh kétségtelenül nagy festő volt. 
Elviselhetetlen nehézségeket kellett elszenvednie, és végül, 
amikor harminchét éves volt, öngyilkosságot követett el. 
Egyetlen festményt adott el az egész életében, és a vásárló az 
unokatestvére volt. Ezt az egy eladást leszámítva testvére 
pénzéből élt, aki nem volt művész vagy festő. De van Gogh 
testvére megértette egy festő szükségleteit. Ma az ember nem 
vehet egy van Goghot száz vagy kétszázezer dollárnál 
olcsóbban. 


A szocialista rendszerben van Gogh sorsa talán másképp 
alakult volna. Valami kormányhivatalnok megkérdezett volna 
néhány jól ismert festőt (akiket van Gogh kétségtelenül 
egyáltalán nem tartott volna művésznek), hogy ez a 
fiatalember - aki félig vagy teljesen őrült - valóban 
támogatásra méltó festő-e. És kétség nélkül azt válaszolták 
volna, „Nem, ez az ember nem festő; nem művész; ez csak 
valaki, aki pazarolja a festéket;" majd elküldték volna a 
tejgyárba vagy az őrültek otthonába. Tehát a festők, költők, 
zenészek, újságírók és színészek feltörekvő generációjának a 
szocializmus iránti lelkesedése egy z/lúzióra épül. Ezt azért 
jegyzem meg, mert ezek a csoportok a szocialista eszme 
legmegszállottabb támogatói. 

Amikor a szocializmus és kapitalizmus, mint gazdasági 
rendszer közötti választásról esik szó, a probléma némileg 
különböző. A szocialista szerzők sosem gyanították, hogy a 
modern ipar és a modern vállalatok minden művelete 
kalkuláción alapul. Koránt sem egyedül a mérnökök 
készítenek számítások használatával terveket, hanem az 
üzletembereknek is így kell tenniük. Az üzletemberek 
számításai pedig azon a tényen alapulnak, hogy a 
piacgazdaságban a javak pénzben kifejezett árai nem csak a 
fogyasztót tájékoztatják, hanem az üzletembernek is 
létfontosságú üzenetet közvetítenek a termelési tényezőkről. A 
piac fő funkciója nem pusztán az utolsó termelési folyamat 
költségének meghatározása és a javak átruházása a 
fogyasztókra, hanem az ide vezető lépések költségeinek a 
meghatározása. A teljes piaci rendszer szoros kapcsolatban áll 


azzal a ténnyel, hogy egy mentálisan kiszámolt 
munkamegosztás zajlik a különböző üzletemberek között, akik 
egymással versengenek a termelési tényezők - a nyersanyagok, 
a gépek, az eszközök — és az emberi termelési tényező, a 
munkásoknak kifizetett bérek fellicitálása során. Az 
üzletemberek efféle számításait nem lehet elvégezni a piac által 
biztosított árak nélkül. 

Abban a pillanatban, ahogy megszünteted a piacot - 
ahogyan a szocialisták szeretnék tenni -— használhatatlanná 
teszed a mérnökök és technikusok összes számítását. A 
technikus felvázolhat számos projektet, amelyek a 
természettudományok szempontjából egyenlően 
megvalósíthatók, de az üzletemberek piacalapú számításaira 
van szükség annak kiderítéséhez, hogy ezek közül a projektek 
közül melyik a legelőnyösebb a gazdasági nézőpontból. 

A probléma, amivel itt foglalkozok, a kapitalista gazdasági 
kalkuláció fundamentális kérdése a szocializmussal szemben. 
Az igazság az, hogy a gazdasági kalkuláció, és ennek 
következtében a technológiai tervezés csak akkor lehetséges, ha 
vannak pénzben kifejezett árai nem csupán a fogyasztói 
javaknak, hanem a termelési tényezőknek is. Ez azt jelenti, hogy 
léteznie kell a nyersanyagok, az összes félkész termék, az összes 
eszköz és gép, és mindenféle emberi munka és emberi 
szolgáltatás piacának. 

Amikor felfedezésre került ez a tény, a szocialisták nem 
tudták, hogyan reagáljanak. 150 éven át azt mondták: „A világ 
összes baja abból a tényből fakad, hogy vannak piacok és piaci 


árak. El szeretnénk törölni a piacokat, és ezzel együtt 


természetesen a piacgazdaságot, és árak és piacok nélküli 
rendszerrel szeretnénk helyettesíteni azt." Szerették volna 
eltörölni, amit Marx az árucikkek és a munka 
„árujellegének”nevezett. 

Amikor ezzel az új problémával szembesültek, a szocialista 
szerzők — válasz hiányában — végül azt mondták: „Nem fogjuk 
teljesen eltörölni a piacot; úgy fogunk tenni, mintha létezne a 
piac; el fogjuk játszani a piacot, mint a gyerekek, az iskolásdit.” 
De mindenki tudja, hogy amikor a gyerekek iskolásdit 
játszanak, akkor semmit nem tanulnak. Ez csak egy gyakorlat, 
egy játék, és sok mindent el lehet „játszani”. 

Ez nagyon bonyolult és összetett probléma, és ahhoz, hogy 
valaki teljesen megértse, valamennyivel több idő szükséges, 
mint amennyi itt a rendelkezésemre áll. Az írásaimban már 
részletesen kifejtettem. Hat előadás alatt nem kezdhetek az 
összes aspektusának elemzésébe. Tehát szeretném azt javasolni 
Önöknek, hogy ha érdekli Önöket a kalkuláció és a tervezés 
alapvető problémája a szocializmusban, olvassák el Human 
Action című könyvemet, ami kiváló spanyol fordításban 
érhető el. 

De olvassanak más könyveket is, mint a norvég közgazdász, 
Trygve Hoff könyvét, aki a gazdasági kalkulációról írt. És ha 
nem szeretnének egyoldalúan tájékozódni, ajánlom, hogy 
olvassák el a nagyra tartott lengyel közgazdász, Oskar Lange 
szocialista könyvét, aki egy amerikai egyetem professzora volt, 
aztán lengyel diplomata lett és később visszatért 
Lengyelországba. 


Talán azt fogják kérdezni tőlem: ,Mi a helyzet 
Oroszországgal? Hogyan boldogulnak ezzel a kérdéssel az 
oroszok?” Ez megváltoztatja a problémát. Az oroszok egy 
olyan világban üzemeltetik a szocialista rendszerüket, ahol 
minden termelési tényezőnek, minden  nyersanyagnak, 
mindennek van ára. Tehát a terveikhez használhatják a 
világpiac külföldi árait. És mivel vannak bizonyos különbségek 
az orosz és az amerikai állapotok között, az eredmény nagyon 
gyakran az, hogy az oroszok valamit igazoltnak és ajánlottnak 
gondolnak - gazdasági nézőpontjukból - amit az amerikaiak 
egyáltalán nem találnának gazdaságilag igazoltnak. 

A „szovjet kísérlet,” ahogyan nevezték, semmit nem 
bizonyít. Semmit nem mond nekünk a szocializmus 
fundamentális problémájáról, a kalkuláció problémájáról. De 
jogosan beszélünk-e róla úgy, mint egy kísérletről? Én nem 
hiszem, hogy létezik olyan, hogy tudományos kísérlet az 
emberi cselekvés és a közgazdaságtan területén. Az ember nem 
végezhet laboratóriumi kísérleteket az emberi cselekvés 
területén, mivel egy tudományos kísérlet megköveteli, hogy 
különböző körülmények között tegyük ugyanazt, vagy 
ugyanazt a körülményt tartsuk fenn, esetleg egyetlen tényező 
megváltoztatásával. Például ha egy rákos állatba valami kísérleti 
orvosságot fecskendeznek, az eredmény lehet az, hogy a rák 
eltűnik. Ezt ki lehet próbálni további állatokkal ugyanabból a 
fajból, akik ugyanabban a betegségben szenvednek. Ha 
valamelyiküket kezeljük az új módszerrel, és nem kezeljük a 
többit, akkor összevethetjük az eredményeket. Ezt nem 


tehetjük meg az emberi cselekvés területén. Az emberi 
cselekvésben nincsenek laboratóriumi kísérletek. 

Az úgynevezett szovjet , kísérlet" pusztán azt mutatja, hogy 
az életszínvonal összehasonlíthatatlanul alacsonyabb a szovjet 
Oroszországban, mint abban az országban, amit az egész világ 
a kapitalizmus eszményképének tart: az Egyesült Államokban. 

Természetesen ha ezt mondják egy szocialistának, azzal fog 
válaszolni: , A dolgok csodálatosan mennek Oroszországban." 
És ha azt mondják neki: , Talán csodálatosan mennek, de az 
általános életszínvonal sokkal alacsonyabb." Akkor azt fogja 
válaszolni. „Igen, de emlékezz, milyen szörnyű volt az 
oroszoknak cári uralom alatt és milyen rettenetes háborút 
kellett vívnunk." 

Nem szeretnék belemenni abba, hogy ez helyes magyarázat- 
e vagy sem, de ha valaki tagadja, hogy a körülmények 
ugyanazok, akkor tagadja, hogy ez egy kísérlet. Ekkor azt kell 
mondani (ami sokkal helyesebb volna): ,A szocializmus 
Oroszországban nem hozta el az átlagember 
életkörülményeinek azt a fejlődését, ami hozzávethető az 
életkörülmények fejlődéséhez ugyanebben az időszakban az 
Egyesült Államokban.” 

Az Egyesült Államokban szinte minden héten hallani valami 
újdonságról, valami fejlesztésről. Ezek olyan fejlesztések, 
amiket a vállalatok generáltak, mivel ezer és ezer üzletember 
próbál éjt nappallá téve valami új terméket találni, ami jobban 
kielégíti a fogyasztókat vagy amit olcsóbb gyártani, vagy ami 
jobb é olcsóbb, mint a jelenlegi termékek. Ezt nem 
altruizmustól fűtve teszik, azért csinálják, hogy pénzt 


keressenek. A hatása pedig az, hogy az életszínvonal akkora 
mértékű emelkedését lehet tapasztalni az Egyesült 
Államokban, ami majdhogynem csoda, amikor az ötven vagy 
száz évvel ezelőtti körülményekhez viszonyítjuk. De a szovjet 
Oroszországban, ahol nincs ilyen rendszer, összehasonlítható 
javulás sincsen. Szóval azok, akik azt mondják nekünk, hogy a 
szovjet rendszert kellene alkalmaznunk, rettentő nagyot 
tévednek. 

Van még valami, amit meg kell említeni. Az amerikai 
fogyasztó, az egyén egyszerre vásárló és főnök. Amikor az 
ember Amerikában kilép egy boltból, láthat egy táblát, ami azt 
mondja: , Köszönjük a vásárlást. Kérjük, jöjjön máskor is." De 
amikor egy totalitárius országban lép be egy boltba - legyen az 
napjaink Oroszországa, vagy Németország Hitler uralma alatt 
— a boltos azt mondja neki: , Köszönje a nagy vezetőnek, hogy 
mindezt megadja önnek." 

A szocialista országokban nem az eladó az, akinek hálásnak 
kell lennie, hanem a vásárló. Nem a polgár a főnök — a központi 
bizottság, a központi hivatal az. Azok a szocialista bizottságok, 
vezetők és diktátorok a legfelsőbbek, az embereknek pedig 


egyszerűen engedelmeskedniük kell nekik. 


3. előadás 


Intervencionizmus 


Egy népszerű, gyakran ismételt mondás úgy szól: „Az a 
kormány a legjobb, amelyik a legkevésbé kormányoz.” Nem 
gondolom, hogy ez volna egy jó kormány funkcióinak helyes 
leírása. A kormánynak el kell végeznie mindazt, amiért szükség 
van rá és amiért felállították. A kormánynak védelmeznie kell 
az egyéneket az országban a bűnözők erőszakos és csaló 
támadásaitól, az országot pedig az idegen ellenségektől. Ezek a 
kormány funkciói egy szabad rendszerben, a piacgazdaság 
rendszerében. 

A szocializmusban a kormány természetesen totalitárius, 
semmi nem esik hatókörén és joghatóságán kívül. De a 
piacgazdaságban a kormány fő feladata védelmezni a 
piacgazdaságot a belülről és a kívülről származó csalástól és 
erőszaktól. 

Azok, akik nem értenek egyet a kormány funkciójának ezen 
definíciójával, talán azt mondják: „Ez az ember gyűlöli a 
kormányt.” Semmi sem állhatna távolabb az igazságtól. Ha azt 
mondom, hogy a gázolaj egy nagyon hasznos folyadék és sok 
célra használható, de ettől függetlenül nem innék gázolajat, 
mert úgy gondolom, nem az lenne a helyes felhasználása, nem 


vagyok a gázolaj ellensége és nem gyűlölöm a gázolajat. Csupán 
azt állítom, hogy a gázolaj nagyon jól használható bizonyos 
célokra, más célokra meg nem alkalmas. Ha azt mondom, hogy 
a kormány kötelessége letartóztatni a gyilkosokat és más 
bűnözőket, de nem kötelessége a vasutat üzemeltetni vagy 
haszontalan dolgokra költeni, akkor nem gyűlölöm a 
kormányt azzal, hogy kijelentem, hogy bizonyos dolgokra 
alkalmas, de nem alkalmas más dolgokra. 

Hallani lehet azt a véleményt, miszerint napjainkban többé 
nem létezik szabadpiaci gazdaság. Napjainkban olyasvalami 
uralkodik, amit „vegyes gazdaságnak" nevezhetünk. És a 
„vegyes gazdaságunk” bizonyítékául az emberek a számos 
vállalkozásra mutatnak, amit a kormány üzemeltet és 
tulajdonol. A gazdaság vegyes — mondják — mert sok országban 
vannak bizonyos intézmények, mint a telefon, a telegráf és a 
vasutak, amiket a kormány üzemeltet és tulajdonol. 

Az kétségtelenül igaz, hogy néhányat ezek közül a vállalatok 
közül a kormány üzemel. De ez a tény önmagában nem 
változtatja meg a gazdasági rendszerünk jellegét. Ez azt sem 
jelenti, hogy van egy „kevés szocializmus” a máskülönben non- 
szocialista, szabadpiaci gazdaságban. Hiszen amikor ezeket a 
vállalatokat üzemelteti, a kormány alárendelt a piac 
felsőbbrendűségének, ami azt jelenti, hogy alárendelt a 
fogyasztók felsőbbrendűségének. A kormánynak - ha például 
postahivatalokat vagy vasutakat üzemeltet — fel kell bérelnie 
embereket, akiknek ezekben a vállalkozásokban kell 
dolgozniuk. Úgyszintén meg kell vásárolnia a nyersanyagokat 
és más dolgokat, amik szükségesek ezeknek a vállalkozásoknak 


a működtetéséhez. Másrészről pedig, „eladja? ezeket a 
szolgáltatásokat vagy árucikkeket a nyilvánosságnak. Viszont, 
bár a szabad gazdasági rendszer módszereinek használatával 
üzemelteti ezeket az intézményeket, az eredmény 
szabályszerűen deficit. A kormány viszont abban a helyzetben 
van, hogy finanszírozhatja ezt a deficitet — vagy legalábbis a 
kormány és az uralkodó osztály tagjai úgy hiszik. 

Kétségtelenül más a helyzet egy egyén esetében. Az egyénnek 
csak nagyon korlátolt mértékben áll hatalmában valamit 
veszteséggel üzemeltetni. Ha nem orvosolják egyhamar a 
deficitet és ha nem válik nyereségessé a vállalkozás (vagy 
legalábbis nem szűnik meg az újabb deficitek fellépése), az 
egyén csődbe megy, és a vállalkozásnak véget kell érnie. 

De a kormányra más vonatkozik. A kormány eltűrheti a 
deficitet, mert hatalmában áll megadóztatni az embereket. És 
ha az adófizetők készek megfizetni a magasabb adókat, hogy a 
kormánynak lehetőségében álljon veszteségesen üzemeltetni 
egy vállalatot — azaz kevésbé hatékony módon, mint ahogyan 
egy magánintézmény tenné - és ha a publikum elfogadja ezt a 
veszteséget, akkor a vállalat természetesen fennmarad. 

A kormányok az utóbbi években olyan mértékig növelték az 
államosított intézmények és vállalatok számát, hogy a deficitek 
sokkal nagyobbra növekedtek annál, mint amit adókon 
keresztül be lehetne szedni a polgároktól. Az, hogy mi történik 
ekkor, nem a mai előadás témája. Infláció, azzal pedig holnap 
fogok foglalkozni. Ezt csak azért jegyeztem meg, mert a vegyes 
gazdaságot nem szabad összekeverni az intervencionizmus 
problémájával, amiről ma szeretnék beszélni. 


Mi az intervencionizmus? Az intervencionizmus azt jelenti, 
hogy a kormány nem korlátozza tevékenységét a rend 
fenntartására, vagy — ahogyan az emberek száz évvel ezelőtt 
mondák - a „védelem termelésére.” Az intervencionizmus azt 
jelenti, hogy a kormány többet akar tenni. Bele szeretne 
avatkozni a piaci jelenségekbe. 

Ha valaki ellenkezik és azt mondja, hogy a kormánynak nem 
szabadna beavatkoznia a vállalkozásba, az emberek gyakran azt 
válaszolják: „De a kormány szükségszerűen mindig 
beavatkozik. Ha vannak rendőrök az utcákon, a kormány 
beavatkozik. Beavatkozik, amikor egy rabló kifoszt egy boltot, 
vagy megakadályozza, hogy egy ember elkössön egy autót.” De 
amikor az intervencionizmussal foglalkozunk és azt 
definiáljuk, mit értünk intervencionizmus alatt, akkor a piacba 
történő állami beavatkozásról beszélünk. (Az, hogy elvárás a 
kormánytól és a rendőrségtől, hogy megvédje a polgárokat — 
ami magába foglalja az üzletembereket — és természetesen a 
dolgozóikat a belföldi vagy külföldi gengszterektől valójában 
normális, szükségszerű elvárás minden kormánytól. Az efféle 
védelem nem beavatkozás, mivel a kormány egyetlen legitim 
funkciója pontosan a védelem előállítása.) 

Amikor az intervencionizmusról beszélünk, a kormány 
vágyára gondolunk, hogy zöbbet tegyen, mint a támadások és 
az átverések megelőzése. Az intervencionizmus azt jelenti, 
hogy a kormánynak nem pusztán nem sikerül biztosítania a 
piacgazdaság zökkenőmentes működését, hanem 
beleavatkozik a különböző piaci jelenségekbe; beleavatkozik az 


árakba, a bérekbe és a profitokba. 


A kormány azért szeretne beavatkozni, hogy arra 
kényszerítse az üzletembereket, hogy másképpen végezzék a 
tevékenységüket, mint amit választottak volna, ha egyedül a 
fogyasztóknak engedelmeskednének. Tehát az 
intervencionizmus összes állami intézkedése a fogyasztók 
felsőbbrendűségének korlátozására irányul. A kormány 
szeretné megszerezni magának a hatalmat - vagy legalábbis a 
hatalom egy részét - ami a szabadpiaci gazdaságban a 
fogyasztók kezében van. 

Vegyük az intervencionizmus egy példáját, ami számos 
országban nagyon népszerű, és sok kormány újra meg újra 
megpróbálkozott vele, kiváltképp infláció idején. Az 
árkontrollra gondolok. 

A kormányok rendszerint akkor folyamodnak 
árkontrollhoz, amikor elinflálták a pénzkínálatot és az 
emberek panaszkodni kezdenek az eredményképp fellépő 
áremelkedések miatt. Számos híres történelmi példát 
hozhatunk fel elbukott árkontroll-módszerekre, de csupán 
kettőre szeretnék hivatkozni, mivel a kormányok mindkét 
esetben nagyon energetikusan juttatták érvényre - vagy 
próbálták érvényre juttatni — az árkontrolljaikat. 

Az első híres példa a római császár, Diocletianus esete, aki 
Róma utolsó keresztényüldöző császáraként nagyon jól ismert. 
A római császár a harmadik évszázad második felében csak 
egyetlen pénzügyi módszert alkalmazott, ez pedig a valuta 
hígítása volt. Azokban a primitív korokban, a nyomda 
feltalálása előtt, még az infláció is — mondjuk úgy - primitív 
volt. Az érmék, kiváltképp az ezüst hígítását jelentette. A 


kormány egyre több és több rezet kevert az ezüstbe, amíg az 
ezüstérmék színe megváltozott, súlyuk pedig jelentősen 
lecsökkent. Az érme hígításának és a pénzmennyiség ehhez 
társuló megnövekedésének áremelkedés volt az eredménye, 
amit az árak szabályozására irányuló rendelet követett. És a 
római császárok nem voltak túlságosan enyhék, amikor 
érvényre juttattak egy törvényt; nem gondolták, hogy a halál 
túl enyhe büntetés annak az embernek, aki magasabb árat kért. 
Érvényre juttatták az árkontrollt, de képtelenek voltak 
fenntartani a társadalmat. Az eredmény a római birodalom és 
a munkamegosztás rendszerének széthullása volt. 

Aztán 1500 évvel később a Francia Forradalom alatt 
ugyanilyen valutahígítás történt. De ekkor más módszert 
használtak. A pénztermelés technológiája jelentős fejlődésen 
esett át. A franciáknak többé nem kellett az érmék hígításához 
folyamodniuk: volt nyomdájuk. És a nyomda nagyon 
hatékony volt. Ismét, az eredmény az árak példátlan 
emelkedése volt. De a Francia Forradalom alatt nem 
halálbüntetés ugyanazon módszerével juttatták érvényre az 
maximumárakat, amit Diocletianus császár használt. A 
polgárok meggyilkolásának a technológiája is fejlődéseken 
esett át. Mindannyian emlékeznek a híres Doktor J. I. 
Guillotin-ra (1738-1814), aki a guillotine használatát javasolta. 
A guillotine ellenére a franciák is elbuktak az árplafon- 
törvényeikkel. Amikor magát Robespierre-t vonszolták a 
guillotine elé, az emberek azt kiabálták: , Ott megy a mocskos 


p 


Maximum 


Ezt azért akartam megjegyezni, mert az emberek gyakran 
mondják: „Az árkontroll hatékonyságához és 
működőképességéhez pusztán több brutalitás és több energia 
szükséges.” Nos, kétségtelen, hogy Diocletianus nagyon 
brutális volt, mint ahogyan a Francia Forradalom is. Ettől 
függetlenül az árkontroll mindkét korban teljesen elbukott. 

Most elemezzük a bukás okait. A kormány hallja, ahogy az 
emberek panaszkodnak, amiért a tej ára megemelkedett. És a 
tej kétségtelenül nagyon fontos, kiváltképp a feltörekvő 
generációnak, a gyermekeknek. Következményképpen a 
kormány maximum árat rendel a tejnek, ami alacsonyabb, 
mint ami a potenciális piaci ár lenne. Most a kormány azt 
mondja: „Kétségtelenül megtettünk mindent, hogy lehetővé 
tegyük a szegény szülőknek, hogy annyi tejet vegyenek, 
amennyire szükségük van a gyermekeik etetéséhez.” 

De mi történik? Egyrészről a tej alacsonyabb ára megnöveli 
a tej iránti keresletet — azok, akik nem engedhették meg 
maguknak a tejet egy magasabb áron, most vehetnek azon az 
alacsonyabb áron, amit a kormány elrendelt. Másrészről 
néhány termelő, azok, akik a legmagasabb költségekkel 
termelik a tejet — azaz a marginális termelők - most 
veszteségeket szenvednek, mivel az ár, amit a kormány 
elrendelt alacsonyabb, mint a költségeik. Ez a fontos dolog a 
piacgazdaságban. A magánvállalkozó, a magántermelő nem 
szenvedhet hosszútávon veszteségeket. És mivel nem 
szenvedhet veszteségeket a tejtermelésben, korlátozza a 
piacnak szánt tej termelését. Talán eladja néhány tehenét a 


vágóhídnak, vagy tej helyett talán más tejből készült 
termékeket kezd árusítani, például tejfölt, vajat vagy sajtot. 

Tehát a tej árába történő állami beavatkozás kevesebb tejet 
fog eredményezni, mint amennyi előtte volt, ugyanekkor 
nagyobb lesz a kereslet. Néhányan, akik készek megvásárolni az 
állam által elrendelt áron, nem fogják tudni megvenni. A másik 
eredmény az lesz, hogy az aggódó emberek sietni fognak, hogy 
elsőként érjenek a boltokba. A boltok előtt álló emberek 
hosszú sora, mint ismerős jelenség, mindig feltűnik egy 
városban, ahol a kormány maximum árakat rendelt el azokra 
az árucikkekre, amiket fontosnak tart. Ez mindenhol 
megtörtént, amikor szabályozták a tej árát. Ezt mindig 
megjósolták a közgazdászok. Természetesen egyedül a józan 
eszű közgazdászok, az ő táboruk pedig nem túl népes. 

De mi az állami árkontroll eredménye? A kormány csalódik. 
Szerette volna növelni a tejivók elégedettségét. Valójában 
azonban elégedetlenné tette őket. Mielőtt a kormány 
beavatkozott, a tej drága volt, de azemberek meg tudták venni. 
Most nem érhető el elégséges mennyiségű tej. Tehát zuhan a 
tej teljes fogyasztása. A gyermekek kevesebb tejhez jutnak, nem 
többhöz. A következő rendelkezés, amihez a kormány ilyenkor 
folyamodik, a jegyrendszer. De a jegyrendszer pusztán azt 
jelenti, hogy néhány ember kiváltságos és kap tejet, míg mások 
egyáltalán nem kapnak semennyit. Azt, hogy ki kap tejet és ki 
nem természetesen mindig önkényesen döntik el. Egy parancs 
például úgy dönthet, hogy a négy éven aluli gyermekek 
kapjanak tejet, a négy év feletti vagy a négy és hat év közötti 


gyermekek pedig csak a felét kapják annak az adagnak, amit a 
négy év alatti gyermekek kapnak. 

Akármit is tesz a kormány, a tény változatlan mard, 
kevesebb mennyiségű tej áll rendelkezésre. Tehát az emberek 
még mindig elégedetlenebbek, mint előtte. Most a kormány 
megkérdezi a tejtermelőktől (mivel nincs elég képzelőereje, 
hogy magától rájöjjön): „Miért nem termeltek ugyanannyi 
tejet, mint előtte?” A kormány azt a választ kapja: „Nem 
tehetjük, mert a termelés költségei magasabbak, mint a 
maximum ár, amit a kormány elrendelt." Most a kormány 
tanulmányozni kezdi a különböző termelési tételeket és 
meglátja, hogy az egyik tétel a takarmány. 

SÖT iz mondja a kormány - „most a takarmányra fogjuk 
alkalmazni ugyanazt a kontrollt, amit a tejre alkalmaztunk! 
Meg fogjuk határozni a takarmány maximum árát, aztán 
képesek lesztek alacsonyabb áron, alacsonyabb költségekkel 
etetni a teheneiteket. Aztán minden rendben lesz; képesek 
lesztek több tejet termelni, és több tejet fogtok eladni!" 

De mi történik ekkor? Ugyanaz a történet ismétli meg magát 
a takarmány esetén, és — amint azt önök jól tudják — ugyanazon 
okokból. A takarmány termelése lecsökken, a kormány pedig 
ismét dilemmával szembesül. Tehát a kormány új 
meghallgatásokat szervez, hogy kiderítse, mi a baj a 
takarmánytermeléssel. És pontosan ugyanazt a magyarázatot 
kapja a takarmány termelőitől, mint amit a tej termelőitől 
kapott. Tehát a kormánynak egy újabb lépést kell tennie, mivel 
nem szeretne felhagyni az árkontroll elvével. Meghatározza 
azoknak a termelői javaknak a maximum árát, amelyek a 


takarmány termeléséhez szükségesek. És újra megismétlődik 
ugyanaz a történet. 

A kormány ezzel egyidőben elkezdi nem pusztán a tej, 
hanem a tojások, a hús és a többi szükségcikk árát is 
szabályozni. És a kormány minden alkalommal ugyanazt az 
eredményt kapja, a következmények mindenhol ugyanazok. 
Amint a kormány elrendeli a fogyasztói javak maximum árát, 
tovább kell lépnie a termelői javakra és korlátoznia kell az 
árkontrollal sújtott fogyasztói javak termeléséhez szükséges 
termelői javak árát is. És így akormánynak, bár pusztán néhány 
árkontrollal kezdte, egyre tovább és tovább kell haladnia a 
termelési folyamatban, meghatározni mindenféle termelői 
jószág maximum árát, beleértve természetesen a munkaerő 
árát, mivel bérkontroll nélkül a kormány „költségkontrollja” 
természetesen értelmetlen volna. 

Továbbá a kormány nem korlátozhatja a piacba történő 
beavatkozását pusztán azokra a dolgokra, amiket 
elengedhetetlen szükségcikkeknek tekint, mint a tej, a vaj, a 
tojás és a hús. Szükségszerűen bele kell foglalnia a 
luxuscikkeket is, mivel ha nem korlátozná azoknak az árait, 
akkor a tőke és a munkaerő elhagyná az elengedhetetlen 
szükségcikkek termelését és azon dolgok termeléséhez 
áramlana, amiket a kormány szükségtelen luxuscikkeknek tart. 
Tehát az egy, vagy a néhány árba történő izolált beavatkozás 
mindig olyan hatásokat idéz elő — és ezt fontos megérteni — 
amelyek még kevésbé kielégítőek, mint az előtte uralkodó 


állapotok. 


Az állami beavatkozás előtt a tej és a tojás drága volt; az 
állami beavatkozás után elkezdtek eltűnni a piacról. A 
kormány olyan fontosnak találta azokat a cikkeket, hogy 
beavatkozott; szerette volna megnövelni a mennyiséget és 
fejleszteni a kínálatot. Az eredmény az ellenkezője volt: az 
izolált beavatkozás olyan állapotokat teremtett, amelyek — a 
kormány szemszögéből - még inkább nemkívánatosak, mint 
az előző állapot, amin a kormány változtatni kívánt. És 
ahogyan a kormány egyre tovább és tovább merészkedik, végül 
el fog érni egy pontot, ahol minden árat, minden bért, minden 
kamatlábat - röviden: a teljes gazdasági rendszerben mindent 
a kormány határoz meg. És ez nyilvánvalóan szocializmus. 

Ez a sematikus és elméleti magyarázat, amit itt felvázoltam 
Önöknek pontosan az, ami azokban az országokban történt, 
amelyek maximum árkontrollt próbáltak bevezetni és ahol a 
kormányok elég makacsok voltak ahhoz, hogy addig 
haladjanak lépésről lépésre, amíg a végére nem értek. Ez történt 
az I. Világháború alatt Németországban és Angliában. 

Elemezzük a két ország helyzetét. Mindkét ország inflációt 
élt át. Az árak megemelkedtek, és a két kormány megpróbált 
árkontrollt bevezetni. Csupán néhány árral kezdve, pusztán a 
tejjel és a tojással indulva egyre tovább és tovább kellett 
haladniuk. Minél tovább folytatódott a háború, annál több 
infláció generálódott. És három évnyi háború után a németek 
- szisztematikusan, mint mindig — kidolgoztak egy nagy tervet. 
A Hindenburg Tervnek nevezték: mindent Hindenburg után 
neveztek el, amit Németországban akkoriban jó dolognak 
tartottak. 


A Hindenburg Terv azt jelentette, hogy a teljes gazdasági 
rendszert a kormánynak kell irányítania: az árakat, a béreket, a 
profitokat... mindent. És a bürokrácia azonnal nekilátott 
gyakorlatba ültetni ezt. De mielőtt a végéhez értek, 
bekövetkezett a bukás: összeomlott a Német Birodalom, 
eltűnt a teljes bürokratikus apparátus, a forradalom meghozta 
a véres eredményét — a dolgoknak befellegzett. 

Angliában ugyanígy kezdték, de egy idő után - 1917 
tavaszán — az Egyesült Államok belépett a háborúba, és 
mindenből elegendő mennyiséggel látta el a Briteket. Tehát 
félbeszakadt az út a szocializmushoz, az út a szolgasághoz. 

Mielőtt Hitler hatalomra került, Brüning kancellár a 
szokásos okokra hivatkozva ismét bevezette az árkontrollt 
Németországban. Hitler érvényre juttatta azt, még mielőtt a 
háború elkezdődött volna. Hiszen Hitler Németországában 
nem létezett magánvállalkozás vagy magánkezdeményezés. 
Hitler Németországában a szocializmus rendszere uralkodott, 
ami csupán annyiban különbözött az orosz rendszertől, hogy 
megtartották a szabad gazdasági rendszer terminológiáját és 
kifejezéseit. Voltak , magánvállalatok, " ahogyan nevezték őket. 
De a tulajdonos többé nem volt vállalkozó, a tulajdonost 
süzletvezetőnek" (Betriebsführer) nevezték. 

A führerek hierarchiájába szervezték a teljes Németországot; 
ott volt a legfőbb Führer, természetesen Hitler, aztán ott 
voltak a führerek lefelé, a kisebb führerek számos 
hierarchiájában. És egy vállalat vezetője a Berriebsfübrer volt. A 
vállalkozás dolgozóit pedig olyan névvel illették, ami a 
középkorban a hűbérúr kíséretét jelentette: a Gefolgschaft. 


Mindezeknek az embereknek engedelmeskedniük kellett a 
parancsoknak, amiket egy olyan intézmény adott, aminek 
rettentő hosszú neve volt: a 
Reichführerwirtschaftsministerium,* aminek a vezetője egy jól 
ismert, kövér ember volt Goering névvel, ékszerekkel és 
kitüntetésekkel díszítve. 

És a hosszú nevű minisztercsoporttól jött az összes parancs 
minden vállalkozásnak: mit termeljenek, mekkora 
mennyiségben, honnan szerezzék be a nyersanyagokat és 
mennyit fizessenek értük, kinek és milyen áron adják el a 
termékeket. A munkások parancsot kaptak, hogy egy 
meghatározott gyárban dolgozzanak olyan bérekért, amiket a 
kormány rendelt el. A teljes gazdaság rendszer minden részletét 
a kormány szabályozta. 

A Betriebsfübrernek nem állt jogában megtartani magának a 
profitot: olyasvalamit kapott, ami fizetésnek számított, és ha 
többet szeretett volna, például azt kellett mondania, hogy: 
„Nagyon beteg vagyok, azonnal szükségem van egy műtétre, 
ami 500 márkába fog kerülni," aztán meg kellett kérdeznie a 
kerületi führert (a Gauführer-t vagy Gauleiter-t), hogy 
jogában áll-e több pénzt kivenni, mint a fizetést, amit adnak 
neki. Az árak többé nem árak voltak, a bérek többé nem bérek 
voltak, mind kvantitatív kifejezések voltak a szocializmus 
rendszerében. 

Na most, hadd mondjam el önöknek, hogyan omlott össze 
ez a rendszer. Egy nap, több évnyi háborúzás után megérkeztek 
az idegen hadseregek Németországba. Megpróbálták 
fenntartani ezt a kormány által irányított gazdasági rendszert, 


de Hitler brutalitása kellett volna ahhoz, hogy fenntartsák, 
anélkül nem működött. 

És amíg ez történt Németországban, addig Nagy-Britannia 
- a II. Világháború alatt — pontosan ugyanazt tette, amit 
Németország tett. Csupán pár árucikk árszabályozásával 
kezdve a Brit kormány nekiállt lépésről lépésre (mint ahogyan 
Hitler tette békeidőben, még a háború kezdete előtt) irányítani 
a gazdaság egyre nagyobb szeletét mindaddig, amíg a háború 
befejeztével elérték azt, ami szinte teljesen színtiszta 
szocializmus volt. 

Nagy-Britanniának nem a Munkáspárt kormánya hozta el a 
szocializmust, amit 1945-ben állítottak fel. Nagy-Britannia a 
háború alatt vált szocialistává, annak a kormánynak 
köszönhetően, amelynek Sir Winston Churchill volt a 
miniszterelnöke. A Munkáspárt csupán megtartotta a 
szocializmus rendszerét, amit Sir Winston Churchill már 
előzőleg bevezetetett. Méghozzá a nép jelentős ellenállása 
ellenére. 

Az államosítás Nagy-Britanniában nem jelentett sok 
mindent; a Bank of England államosítása pusztán névleges 
volt, mivel a Bank of England már előzőleg is a kormány teljes 
uralma alatt állt. Ugyanez igaz volt a vasutak és az acélipar 
államosítására is. A „háborús szocializmus? - ahogyan 
nevezték, a lépésről lépésre haladó intervencionizmus 
rendszerét értve alatta — gyakorlatilag máris államosította a 
rendszert. 

A német és a brit rendszer közötti különbség nem volt 
fontos, hiszen az embereket, akik működtették a kormány 


jelölte ki és mindkét esetben minden tekintetben 
engedelmeskedniük kellett a kormány utasításainak. Ahogyan 
az imént mondtam, a német nácik megtartották a kapitalista 
szabadpiaci gazdaság terminológiáját és kifejezéseit. De azok 
valami teljesen más dolgot jelentettek: immár mindössze állami 
rendeletek voltak. 

Ez ugyanúgy igaz volt a Brit rendszerre is. Amikor a Brit 
Konzervatív párt visszatért a hatalomra, eltöröltek néhányat a 
kontrollok közül. Nagy-Britanniában ma az egyik oldalról arra 
törekednek, hogy megtartsák a kontrollokat, a másikról pedig 
hogy eltöröljék őket. (De az embernek nem szabad 
megfeletkeznie arról, hogy Angliában nagyon mások a 
körülmények, mint Oroszországban.) Ugyanez igaz más 
országokra is, amelyek az étel és a nyersanyag beszállításától 
függnek, s emiatt késztermékeket kell exportálniuk. Azokban 
az országokban, amelyek jelentős mértékben az 
exportkereskedelemtől függnek, az állami irányítás rendszere 
egyszerűen nem működik. 

Tehát mindaddig, amíg maradt valamennyi gazdasági 
szabadság (és még mindig jelentős mértékű szabadság lelhető 
fel olyan országokban, mint Norvégia, Anglia, Svédország), az 
az exportkereskedelem fenntartásának szükségessége miatt 
létezik. Korábban nem azért választottam a tej példáját, mert 
különösen kedvelem a tejet, hanem mert az elmúlt 
évtizedekben gyakorlatilag minden kormány - vagy legalábbis 
a legtöbb - szabályozta a tej, a tojás vagy a vaj árait. 

Néhány szóban egy másik példára is szeretnék hivatkozni, ez 
pedig a lakbérszabályozás. Ha a kormány szabályozza a 


lakbéreket, annak az egyik eredménye az, hogy az emberek, 
akik máskülönben nagyobb lakásokból kisebb lakásokba 
költöztek volna akkor, amikor a családi állapotuk megváltozik, 
többé nem fognak így tenni. Gondoljunk például a szülőkre, 
akiknek a gyermekei a húszas éveikbe lépve, vagy amikor 
megházasodtak vagy más városokba mentek dolgozni, 
elhagyták az otthont. Ezek a szülők régebben lakást váltottak 
és kisebb, olcsóbb lakásokba költöztek. Ennek a 
szükségszerűsége eltűnt, amikor lakbérszabályozást vezettek 
be. 

Az osztrák Bécs városában a húszas évek elején, amikor 
virágzott a lakbérszabályozás, az összeg, amit egy főbérlő 
kapott egy átlagos apartmanért nem volt több, mint a városi 
tulajdonban levő utcakocsin egy menetre szóló jegy árának 
kétszerese. Képzelhetik, hogy az embereket semmi sem 
ösztönözte arra, hogy lakást váltsanak. Másrészről pedig nem 
építettek új házakat. Hasonló állapotok uralkodtak az Egyesült 
Államokban a II. Világháború után, és néhány városban mind 
a mai napig fennállnak. 

Az egyik oka annak, hogy az Egyesült Államokban sok város 
hatalmas pénzügyi nehézségekkel küszködik a 
lakbérszabályozás és az általa eredményezett lakáshiány. A 
kormány tehát milliárdokat költött új házak építésére. De 
miért volt lakáshiány? Ugyanazért fejlődött ki lakáshiány, 
amiért a tejhiány, amikor árkontrollt vetettek ki a tejre. Ez azt 
jelenti, hogy amikor a kormány beleavatkozik a piac 
működésébe, a piac egyre inkább a szocializmus felé tolódik. 


És ez a válasz azoknak az embereknek, akik azt mondják: 
„Nem vagyunk szocialisták, nem szeretnénk, hogy a kormány 
irányítson mindent. Elismerjük, hogy az rossz dolog. De miért 
ne avatkozzon be a kormány egy picikét a piacba? Miért ne 
szüntessen meg a kormány néhány dolgot, amit nem 
szeretünk?" 

Ezek az emberek a ,középút" politikájáról beszélnek. 
Viszont nem látják, hogy az izolált beavatkozás — ami azt 
jelenti, hogy csupán a gazdaság egy apró részébe való 
beavatkozás -— olyan helyzetet eredményez, amit maga a 
kormány és az emberek, akik az állami beavatkozást követelik 
rosszabbnak találnak, mint az állapotokat, amiket fel szerettek 
volna számolni: azok, akik a lakbérszabályozást követelik, 
nagyon mérgesek amikor felfedezik, hogy lakáshiány és 
házhiány alakult ki. 

De ezt a lakáshiányt pontosan az állami beavatkozás 
teremtette, a lakbérek rögzítése a szint alá, amit az embereknek 
egy szabad piacin fizetniük kellett volna. 

Az elképzelés, miszerint van egy harmadik rendszer — a 
szocializmus és a kapitalizmus között, ahogyan a 
támogatói mondják - egy rendszer, ami olyan messze van a 
szocializmustól, mint a kapitalizmustól, viszont ami megtartja 
mindkettő előnyeit és elkerüli mindkettő hátrányait - 
színtiszta ostobaság. Az emberek, akik hisznek abban, hogy 
létezik ilyen misztikus rendszer, igazán költőivé válnak, amikor 
az intervencionizmus nagyszerűségét magasztalják. Az ember 
csak annyit mondhat, hogy tévednek. Az általuk magasztalt 


állami beavatkozás olyan állapotokat idéz elő, amit ők maguk 
nem szeretnek. 

Az egyik probléma - amivel később fogok foglalkozni — a 
protekcionizmus. A kormány megpróbálja elszigetelni a 
belföldi piacot a világpiac elől. Vámokat vezet be, amik egy 
árucikk árát a világpiaci ár fölé emelik és lehetővé teszik, hogy 
a belföldi termelők kartelleket alakítsanak. Ezeket a kartelleket 
aztán megtámadja a kormány, kijelentve: „Ilyen körülmények 
között szükséges a kartell-ellenes törvényhozás." 

Pontosan ez a helyzet a legtöbb európai kormány esetén. Az 
Egyesült Államokban más okai is vannak az antitröszt 
törvényeknek és a monopóliumok szelleme ellen vívott állami 
kampánynak. 

Abszurd látvány, ahogy a kormány - ami a saját 
beavatkozásával teremti meg a belföldi kartellek megalakulását 
lehetővé tevő körülményeket -— a vállalatokra mutogat, és azt 
mondja: , Vannak kartellek, szóval szükséges az állami 
beavatkozás." Sokkal egyszerűbb lenne elkerülni a kartelleket 
azzal, ha véget vetne a piacba történő állami beavatkozásnak — 
a beavatkozásnak, ami lehetővé teszi ezeket a kartelleket. 

Az elképzelés, miszerint az állami beavatkozás , megoldást" 
jelent a gazdasági problémákra minden országban olyan 
állapotokhoz vezet, amelyek minimum nagyon elégtelenek, és 
gyakran igen kaotikusak. Ha a kormány nem áll le időben, el 
fogja hozni a szocializmust. 

Ettől függetlenül még mindig hatalmas népszerűségnek 
örvend az állami beavatkozás. Amint valakinek nem tetszik 
valami, ami a világban történik, azt mondja: „A kormánynak 


tennie kell valamit ezügyben. Mi másért van kormányunk? A 
kormánynak kell megtennie." Ez a múltból, a modern 
szabadságot, a modern alkotmányos kormányzatot, a 
képviseleti kormányt vagy a modern köztársaságokat megelőző 
korokból ránk maradt jellegzetes gondolkodás. 

Évszázadokig élt a tan — amit mindenki elfogadott és vallott 
- miszerint a király, a felkent király Isten hírnöke volt; 
bölcsebb volt, mint alattvalói, és természetfölötti erőkkel 
rendelkezett. Az emberek, akik bizonyos betegségektől 
szenvedtek, még a tizenkilencedik században is arra 
számítottak, hogy a királyi érintés meggyógyítja őket. Az 
orvosok általában jobbak voltak; ettől függetlenül a pácienseik 
megpróbálkoztak a királlyal is. 

A paternális kormány felsőbbrendűségének, az örökletes 
királyok természetfölötti és emberfölötti képességének a tana 
fokozatosan eltűnt - vagy legalábbis azt hittük. De ismét 
visszatért. Volt egy német professzor, akit Werner Sombartnak 
hívtak (nagyon jól ismertem), akit világszerte ismertek, számos 
egyetem tiszteletbeli doktora és az Amerikai Gazdasági 
Egyesület tiszteletbeli tagja volt. Ez a professzor írt egy 
könyvet, ami a Princeton egyetemi kiadó gondozásában 
elérhető angolra fordításban. Úgyszintén elérhető francia 
fordításban, és talán spanyolul is — vagy legalábbis remélem, 
hogy elérhető, mert akkor ellenőrizhetik, amit mondok. Ebben 
a könyvben — amit a mi évszázadunkban publikáltak, nem a 
sötét középkorban - Werner Sombart, egy gazdaságtani 
professzor egyszerűen azt mondja: ,A Führer, a mi 


Führerünk” — természetesen Hitlert érti ez alatt — „a parancsait 
közvetlenül Istentől, az Univerzum Führerétől kapja." 

Korábban beszéltem a führerek hierarchiájáról, és 
megemlítettem, hogy ebben a hierarchiájában Hitler a 
„Legfőbb Führer”... De Werner Sombart szerint van egy még 
magasabb rangú Führer, Isten, az univerzum Führere. És Isten 
- írta - közvetlenül Hitlernek adja a parancsait. 
Természetesen, mondta Sombart professzor igazán szerényen: 
„Nem tudjuk, hogyan kommunikál Isten a Führerrel. De a 
tény tagadhatatlan." 

Nos, ha azt hallják, hogy ki tudnak adni egy ilyen könyvet 
német nyelven, annak a nemzetnek a nyelvén, amit egyszer „a 
filozófusok és költők nemzeteként” tiszteltek, és ha látják, hogy 
lefordítják angolra és franciára, akkor nem okoz önöknek 
megdöbbenést a tény, hogy még egy kis bürokrata is 
bölcsebbnek és jobbnak gondolja magát, mint a polgárok, és 
szeretne mindenbe beavatkozni még akkor is, ha csak egy 
szegény kicsi bürokrata, nem pedig a híres Werner Somart 
professzor, mindennek a tiszteletbeli tagja. 

Van-e gyógyír ezekre a történésekre? Én azt mondanám: 
igen, van gyógyír. És ez a gyógyír a polgárok hatalma; meg kell 
akadályozniuk egy olyan autokratikus rezsim felállítását, amely 
bölcsebbnek véli magát az átlagpolgárnál. Ez a fundamentális 
különbség a szabadság és a szolgaság között. 

A szocialista nemzetek kisajátították a demokrácia kifejezést. 
Az oroszok népi demokráciának nevezik a rendszerüket; 
valószínűleg azt állítják, hogy a népet a diktátor személye 
képviseli. Azt hiszem, hogy egy diktátornak, Juan Perónnak itt 


Argentínában helyes választ adtak, amikor száműzetésbe 
kényszerítették 1955-ben. Reméljük, hogy az összes többi 
diktátornak más nemzetekben hasonló választ fognak adni. 


4. előadás 


Infláció 


Ha a kaviár kínálata olyan bőséges volna, mint a krumplié, a 
kaviár ára — azaz a kaviár és pénz, vagy a kaviár és más árucikkek 
közötti cserearány — jelentősen megváltozna. Ebben az esetben 
az ember sokkal kisebb áldozat árán juthatna kaviárhoz, mint 
ma. Hasonlóképpen, ha megnövekedik a pénz mennyisége, 
csökken a pénzegység vásárlóereje, és úgyszintén csökken a 
pénz egy egységével beszerezhető javak mennyisége. 

Amikor a tizenhatodik században felfedezték és kiaknázták 
az amerikai arany és ezüst lelőhelyeket, hatalmas 
mennyiségben szállították át ezeket a nemesfémeket 
Európába. Ez a pénzmennyiség-növekedés az árak általános, 
felfelé irányuló mozgását eredményezte Európában. 
Napjainkban ugyanígy, amikor a kormány megnöveli a 
papírpénz mennyiségét, a következmény az, hogy zuhanni 
kezd a pénzegység vásárlóereje, tehát elkezdenek emelkedni az 
árak. Ezt nevezik inflációnak. 

Sajnos az Egyesült Államokban és más országokban az 
infláció okát néhányan nem a pénzmennyiség növekedésének, 
hanem az árak növekedésének tulajdonítják. 


Viszont soha egyetlen komoly érvet nem hoztak fel az árak 
és apénzmennyiség közötti kapcsolat, vagy a pénz és más javak 
— árucikkek és szolgáltatások — cserearánya közötti kapcsolat 
gazdasági értelmezése ellen. Napjaink technológiai feltételeivel 
mi sem könnyebb, mint papírdarabokat gyártani, amire 
bizonyos monetáris összegeket nyomtatnak. Az Egyesült 
Államokban, ahol minden bankjegy ugyanakkora, nem kerül a 
kormánynak többe kinyomtatni egy ezerdolláros bankjegyet, 
mint egy egydolláros bankjegyet. Ez csupán egy nyomdai 
folyamat, amihez ugyanakkora mennyiségű papírra és tintára 
van szükség. 

A tizennyolcadik században, amikor először próbálkoztak 
meg azzal, hogy bankjegyeket bocsássanak ki és törvényes 
fizetőeszközzé tegyék őket — azaz elrendelték, hogy ugyanúgy 
el kell fogadni őket az adásvételek során, mint ahogyan az 
aranyat és az ezüstöt — a kormányok és a nemzetek azt hitték, 
hogy a bankok valami titkos tudás birtokosai, amivel vagyont 
teremthetnek a semmiből. Amikor a tizennyolcadik század 
kormányai pénzügyi nehézségektől szenvedtek, azt gondolták, 
elég egy okos bankárra bízni a pénzügyeik kezelését, hogy 
megszabaduljanak minden nehézségüktől. 

A Francia Forradalom előtt néhány évvel, amikor 
Franciaország uralkodója pénzügyi gondokkal küszködött, a 
francia király felkeresett egy ilyen okos bankárt, és kinevezte 
egy magas pozícióba. Ez az ember minden tekintetben az 
ellentéte volt azoknak, akik egészen addig Franciaországot 
uralták. Mindenekelőtt nem francia volt, hanem egy külföldi 
- egy svájci Genfből, Jacques Necker. Másodszor, nem az 


arisztokrácia tagja volt, hanem egy egyszerű közember. És ami 
még inkább számított a tizennyolcadik századi 
Franciaországban, nem katolikus volt, hanem protestáns. Így 
tehát Monsieur Necker, a híres Madame de Staël édesapja 
pénzügyminiszter lett, és mindenki azt várta tőle, hogy 
megoldja Franciaország pénzügyi problémáit. De a nagyfokú 
bizalom ellenére, amit Monsieur Necker élvezett, üres maradt 
a királyi pénzszekrény- Necker legnagyobb hibája az volt, 
hogy adóemelések nélkül próbálta pénzügyileg támogatni az 
amerikai telepeseket az Anglia ellen vívott függetlenségi 
háborúban. Ez kétségtelenül nem a Franciaországot sújtó 
pénzügyi gondok megoldása felé vezető út volt. 

Nincsen titkos módja egy kormány pénzügyi problémái 
megoldásának; ha pénzre van szüksége, azt úgy kell 
megszereznie, hogy megadóztatja a polgárait (vagy különleges 
esetekben kölcsön veheti azoktól a polgároktól, akiknek van 
pénzük). De sok kormány - azt is mondhatnánk, hogy a 
legtöbb kormány - azt hiszi, hogy van egy másik módja a 
szükséges pénz megszerzésének; ha egyszerűen kinyomtatják. 

Ha a kormány valami hasznosat szeretne tenni — ha például 
egy kórházat akar építeni — úgy tehet szert a projekthez 
szükséges pénzre, ha megadóztatja a polgárokat, és az 
adóbevételekből felépít egy új kórházat. Ekkor semmi 
különösebb „árforradalom” nem fog történni, mivel amikor a 
kormány összegyűjti a kórház megépítéséhez szükséges pénzt, 
a polgárok - mivel befizették az adókat - a kiadásaik 
csökkentésére kényszerülnek. Az egyéni adófizető arra 
kényszerül, hogy korlátozza vagy a fogyasztását, vagy a 


befektetéseit, vagy a megtakarításait. A kormány, amikor 
vásárlóként jelenik meg a piacon, helyettesíti az egyéni polgárt: 
a polgár kevesebbet vásárol, a kormány viszont többet. A 
kormány - természetesen -— nem mindig ugyanazokat a javakat 
vásárolja, amiket a polgárok vettek volna; de nem történik 
semmilyen általános áremelkedés annak folytán, hogy a 
kormány felépít egy kórházat. 

Pontosan azért választottam a kórház példáját, mert az 
emberek néha azt mondják: , Számít, hogy jó vagy rossz célokra 
használja a pénzt a kormány." Szeretném feltételezni, hogy a 
kormány mindig a lehető legjobb célokra használja a pénzt, 
amit kinyomtatott - olyan célokra, amelyekkel mindannyian 
egyetértünk. Hiszen ami előidézi a következményt, amit 
inflációnak nevezünk, és amit a legtöbben napjainkban nem 
tekintenek előnyös dolognak, az nem a pénz elköltésének a 
módja, hanem az, ahogyan a kormány megszerzi ezt a pénzt. 

Például infláció nélkül a kormány használhatná az adókkal 
beszedett pénzt új munkavállalók foglalkoztatására vagy 
azoknak a fizetéseinek a növelésére, akik jelenleg állami 
alkalmazottak. Ekkor azok az emberek, akiknek megnövelték a 
fizetéseiket, többet vásárolhatnak. Amikor a kormány 
megadóztatja a polgárokat, és arra használja ezt a pénzt, hogy 
megnövelje az állami alkalmazottak fizetéseit, az adófizetőknek 
kevesebb marad, amit elkölthetnek, de az állami alkalmazottak 
többet kapnak. Az árak általánosságban nem fognak 
növekedni. 

De ha a kormány nem adókkal beszedett pénzt használ erre 
a célra, ha helyette frissen nyomtatott pénzt használ, az azt 


jelenti, hogy lesznek olyanok, akiknek immár több pénzük lesz, 
míg az összes többi embernek ugyanannyi marad, mint előtte. 
Tehát azok, akik megkapják a frissen nyomtatott pénzt, 
versengeni fognak az eddigi vásárlókkal. És mivel nincsen több 
árucikk, mint előtte, a pénzből viszont zóbb van a piacon — és 
mivel immár vannak, akik többet tudnak vásárolni ma, mint 
amennyit tegnap vásárolhattak — megnövekedik a változatlan 
mennyiségű javak iránti kereslet. Tehát emelkedni fognak az 
árak. Ezt nem lehet elkerülni, akárhogy is használják az 
újonnan kibocsátott pénzt. 

És ami ennél is fontosabb, az árak emelkedése lépésről 
lépésre fog kialakulni; ez nem az „árszintnek” nevezett dolog 
általános emelkedő mozgása. Sosem szabad használni a 
metaforikus , árszint" kifejezést. 

Amikor az emberek ,árszintről" beszélnek, egy folyadék 
képe él a fejükben, ami a mennyisége növekedésének vagy 
csökkenésének megfelelően felfelé vagy lefelé mozog, de ami — 
mint a folyadék egy tartályban - folyamatosan egyenletesen 
emelkedik. Az árak esetén viszont nem létezik , szint." Az árak 
nem ugyanolyan mértékben és ugyanabban az időben 
változnak. Mindig vannak árak, amik gyorsabban változnak, 
gyorsabban emelkednek vagy zuhannak, mint mások. Ez okkal 
történik. 

Vegyük az állami alkalmazott esetét, aki megkapta a 
pénzkínálathoz adott új pénzt. Az emberek ma nem pont 
ugyanazokat az árucikkeket vásárolják ugyanakkora 
mennyiségben, mint tegnap. A kormány által nyomtatott és a 
piacra bocsátott új pénzt nem az összes árucikk és szolgáltatás 


megvásárlására használják. Bizonyos árucikkeket vásárolnak 
vele, amelyek ára növekedni fog, míg más cikkek még mindig 
ugyanazon az áron fognak maradni, mint mielőtt az új pénzt a 
piacra bocsátották. Tehát amikor kezdetét veszi az infláció, 
másképp fogja érinteni a népesség különböző csoportjait. 
Ideiglenes előnyre tesznek szert azok, akik először kapják az új 
pénzt. 

Amikor a kormány azért kezd inflációba, hogy háborút 
vívjon, hadifelszerelést kell vásárolnia, és a hadifelszereléseket 
gyártó iparágak, illetve az ott dolgozó munkások lesznek az 
elsők, akik megkapják az új pénzt. Ezek a csoportok ilyenkor 
egy nagyon kedvező helyzetbe kerülnek. Magasabbak a 
nyereségeik és a béreik; mozgásba lendült az iparuk. Miért? 
Mivel ők voltak az elsők, akik megkapták az új pénzt. És mivel 
most több pénz áll a rendelkezésükre, vásárolnak. És olyan 
emberektől vásárolnak, akik azokat az árucikkeket gyártják és 
értékesítik, amiket ezek a hadifelszereléseket gyártó emberek 
szeretnének. 

Ezek az újabb emberek egy második csoportot alkotnak. És 
ez a második csoport nagyon jó dolognak tartja az inflációt az 
üzlet számára. Miért is ne? Nem csodálatos dolog többet 
eladni? Például egy lőszergyár környékén levő étterem 
tulajdonosa azt mondja: „Igazán csodás! Több pénzük van a 
lőszergyár dolgozóinak; most sokkal több van belőlük, mint 
előtte; az én éttermemben vásárolnak; nagyon boldog vagyok 
emiatt." Semmi okot nem lát arra, hogy máshogy érezzen. 

A helyzet a következő: azok az emberek, akikhez először 
kerül a pénz, most magasabb jövedelemnek örvendenek, és 


még mindig olyan áron vehetik meg a számtalan árucikket és 
szolgáltatást, ami a piac előző helyzetének, az infláció hajnalán 
uralkodó állapotoknak felel meg. Tehát nagyon kedvező 
helyzetben vannak. Így az infláció tovább halad lépésről 
lépésre, a népesség egyik csoportjáról a másikra. És ez azoknak 
kedvez, akikhez az infláció korai szakaszában ér el az új pénz, 
mivel olyan áron vásárolhatnak dolgokat, amely még mindig 
megfelel a pénz és az árucikkek közötti cserearány előző 
állapotának. 

De a népességnek vannak más csoportjai, akikhez csak 
sokkal-sokkal később ér el ez az újabb pénz. Ezek az emberek 
előnytelen helyzetben vannak. Mielőtt elérne hozzájuk az új 
pénz, arra kényszerülnek, hogy magasabb árakat fizessenek 
bizonyos - vagy gyakorlatilag az összes — olyan árucikkért, amit 
meg szeretnének vásárolni, mint előtte, míg a jövedelmük 
változatlan marad, vagy nem növekedik az árakkal arányosan. 

Vegyünk például egy olyan országot, mint az Egyesült 
Államok a Második Világháború alatt; az infláció ebben az 
időben az egyik oldalon kedvezett a hadipari munkásoknak, a 
hadfelszerelést gyártó iparoknak, a fegyvergyártóknak, míg a 
másik oldalon károsította a népesség másik csoportjait. És a 
tanárok és a lelkészek voltak azok, akik a legnagyobb károkat 
szenvedték el az infláció miatt. 

Ahogyan azt tudják, a lelkészek nagyon szerény emberek, 
akik Istent szolgálják, és nem szabad túl sokat beszélniük a 
pénzről. A tanárok úgyszintén elkötelezett személyek, akiknek 
több figyelmet kell a fiatalok oktatására szentelniük, mint a 
fizetésükre. Ennek megfelelően a tanárok és a lelkészek azok 


között voltak, akiket a leginkább sújtott az infláció, mivel a 
különböző iskolák és egyházak voltak az utolsók, akik 
megértették, hogy emelniük kell a fizetéseken. Amikor az 
egyházi vének és az iskolai testületek végül ráeszméltek arra, 
hogy végtére is ezeknek az elkötelezett embereknek a fizetését 
is emelni kellene, nem tűntek el a korábban elszenvedett 
veszteségeik. 

Sokáig kevesebbet kellett vásárolniuk, mint amit előtte, 
korlátozniuk kellett, hogy mennyit fogyasztanak a jobb és 
drágább ételekből, és limitálniuk kellett a drágább ruhák 
vásárlását — mivel az árak máris megemelkedtek, míg a 
jövedelmüket, a fizetésüket egyelőre nem emelték meg. (Ez a 
helyzet jelentősen megváltozott napjainkban, legalábbis a 
tanárok esetében.) 

Tehát az infláció mindig máshogyan érinti a népesség 
különböző csoportjait. Néhányuknak nem olyan rossz dolog; 
sőt, akár még a folytatását is kérik, mivel ők az elsők, akik 
profitálnak belőle. A következő előadásban látni fogjuk, hogy 
milyen döntő fontosságú befolyást gyakorol az inflációhoz 
vezető politikai intézkedésekre az infláció következményeinek 
egyenlőtlensége. 

Az infláció által előidézett változások környezetében vannak 
olyan csoportok, akik előnyre tesznek szert, és vannak olyanok, 
akik egyenesen haszonlesők. A „haszonleső” kifejezést nem 
szemrehányásként használom, hiszen ha valakit hibáztatni 
lehet, akkor az a kormány, ami előidézte az inflációt. És mindig 
vannak olyanok, akik támogatják az inflációt, mert hamarabb 
ráeszmélnek arra, hogy mi történik, mint mások. Az ő speciális 


profitjuk annak a ténynek köszönhető, hogy szükségszerűen 
egyenlőtlenség uralkodik az infláció folyamatában. 

A kormány talán úgy gondolja, hogy az infláció — mint a 
szükséges pénz megszerzésének módja - jobb, mint az 
adóztatás, ami mindig népszerűtlen és nehéz dolog. Számos 
gazdag és nagy nemzet törvényhozói hosszú hónapokon át 
tanakodtak a különböző új adókról, amik szükségesek voltak, 
mivel a parlament a kiadások növelése mellett döntött. Miután 
átbeszélték a különböző adóztatási módszereket, amivel 
megszerezhetnék a pénzt, végül úgy döntöttek, hogy talán jobb 
lesz inflációval megoldani. 

De természetesen nem az , infláció" kifejezést használták. A 
hatalmon levő politikusok, akik megteszik az inflációhoz 
vezető lépéseket, nem jelentik be, hogy „megteszem az 
inflációhoz vezető lépéseket." Az infláció eléréséhez 
alkalmazott technikai módszerek olyannyira összetettek, hogy 
az átlagpolgár észre sem veszi, hogy kezdetét vette az infláció. 

A német birodalom élte át a történelem egyik legnagyobb 
inflációját az Első Világháború után. Az infláció nem volt 
olyan hatalmas a háború alatt; a háború utáni infláció volt az, 
ami előidézte a katasztrófát. A kormány nem azt mondta: 
, megtesszük az inflációhoz vezető lépéseket." A kormány 
pusztán nagyon közvetetten pénz kölcsönzött a központi 
banktól. A kormánynak nem kellett megkérdeznie, hogy 
honnan szerzi és hogyan szolgáltatja a pénzt a központi bank. 
A központi bank egyszerűen kinyomtatta azt. 

Ma az infláció módszereit bonyolítja a tény, hogy létezik 
számlapénz. Ez maga után von egy másik módszert, de az 


eredmény ugyanaz. A kormány egy tollvonással rendeleti 
pénzt teremt, így növelve meg a pénz és hitel mennyiségét. A 
kormány egyszerűen kiadja az utasítást, és ott a rendeleti pénz. 

A kormányt először nem érdekli, hogy néhányan vesztesek 
lesznek, nem érdekli, hogy emelkedni fognak az árak. A 
törvényhozók azt mondják: „Ez egy csodálatos rendszer!” De 
ennek a csodálatos rendszernek van egy alapvető gyenge 
pontja: fenntarthatatlan. Ha az infláció örökké 
folytatódhatna, semmi értelme nem lenne azt mondani a 
kormánynak, hogy ne infláljanak. De az infláció biztos ténye 
az, hogy előbb vagy utóbb véget kell hogy érjen. Ez egy 
fenntarthatatlan politika. 

Hosszútávon az infláció a valuta összeomlásával ér véget; 
katasztrófába torkollik, egy olyan helyzetbe, mint amit 
Németország élt ált 1923-ban. 1914. augusztus 1.-én a dollár 
értéke négy márka és húsz pfenning volt. Kilenc évvel és három 
hónappal később, 1932 novemberében egy dollár 4.2 trillió 
márkát ért. Más szóval a márka semmit sem ért. Többé 
semennyi értéke nem volt. 

Néhány évvel ezelőtt a híres szerző, John Maynard Keynes 
azt írta: „Hosszútávon mind halottak vagyunk.” Sajnos azt kell 
hogy mondjam, ez kétségtelenül igaz. De a kérdés az, hogy 
mennyire lesz rövid vagy hosszú a rövidtáv. A tizennyolcadik 
században volt egy híres hölgy, Madame de Pompadour, 
akinek ezt a mondást tulajdonítják: „Après nous le déluge.” 
(, Utánunk a vízözön.") Madame de Pompadour boldogan 
halt meg a rövidtávon. De hivatali utódja, Madame de Barry 
túlélte a rövidtávot és hosszútávon lefejezték. A , hosszútáv" 


sokaknak egyhamar a „rövidtávvá” válik — és minél tovább 
folytatódik az infláció, annál rövidebb a , rövidtáv." 

Meddig tarthat a rövidtáv? Meddig folytathatja a jegybank 
az inflációt? Valószínűleg addig, amíg az emberek meg vannak 
győződve arról, hogy a kormány előbb vagy utóbb, de 
kétségtelenül nem túl későn le fogja állítani a pénznyomtatást, 
és ebből adódóan leállítja minden pénzegység értékének 
csökkentését. 

Amikor az emberek többé nem hisznek ebben, amikor 
ráébrednek arra, hogy a kormány egyre tovább és tovább fogja 
folytatni a megállás bármi szándéka nélkül, akkor elkezdik 
megérteni, hogy az árak holnap magasabbak lesznek, mint ma. 
Ekkor vásárlásba kezdenek, bármekkorák is legyenek az árak, 
ami azt okozza, hogy az árak olyan magasságokba emelkednek, 
hogy összeomlik a pénzrendszer. 

Németország esetére hivatkozom, amit az egész világ 
figyelemmel kísért. Számos könyv leírta azoknak az időknek az 
eseményeit. (Bár én nem német vagyok, hanem osztrák, 
mindent átéltem belülről: nem nagyon különbözött az osztrák 
helyzet a német, és számos más európai ország helyzetétől.) A 
németek sok éven át azt hitték, hogy az inflációjuk csak egy 
ideiglenes dolog, hogy egyhamar véget fog érni. Majd" kilenc 
évig hittek ebben, egészen 1923 nyaráig. Ekkor végre 
kételkedni kezdtek. Ahogyan folytatódott az infláció, az 
emberek bölcsebb tartották megvásárolni mindent, ami 
elérhető ahelyett, hogy a zsebükben tartanák a pénzüket. 
Továbbá úgy érveltek, hogy nem jó dolog kölcsönöket adni, 


hanem épp ellenkezőleg, nagyon jó dolog adósnak lenni. Tehát 
az infláció tovább táplálta önmagát. 

És tovább folytatódott Németországban egészen 1923. 
november 20.-ig. A tömegek valódi pénznek hitték az inflációs 
pénzt, de aztán arra eszméltek, hogy megváltoztak a dolgok. A 
német infláció végén, 1923 őszén a német gyárak minden 
reggel előre kifizették a dolgozóikat arra a napra. És a munkás, 
aki a feleségével érkezett a gyárba, azonnal átadta neki a bérét — 
mind a sokmilliót, amit kapott. A hölgy pedig azonnal elment 
a boltba, hogy vásároljon valamit, akármi is legyen az. 
Megértette azt, amit a legtöbben tudtak abban az időben - 
hogy egy éjszaka során, az egyik napról a másikra a márka 
elveszíti a vásárlóerejének ötven százalékát. A pénz úgy olvadt 
el az emberek zsebében, mint a csokoládé a forró tepsiben. A 
német infláció utolsó fázisa nem tartott sokáig; pár nap alatt a 
végéhez ért a teljes rémálom: a márka értéktelenné vált és egy új 
valutát kellett bevezetniük. 

Lord Keynes - ugyanaz az ember, aki azt mondta, hogy 
hosszútávon mind halottak vagyunk — egy volt a huszadik 
század inflációpárti szerzőinek hosszú sorából. Mindannyian 
az aranystandard ellen írtak. Amikor Keynes az 
aranystandardot támadta, egy „barbár relikviának” nevezte. És 
manapság a legtöbben nevetségesnek tartják az 
aranystandardhoz való visszatérésről szóló beszédet. Az 
Egyesült Államokban például többé-kevésbé álmodozónak 
tartanak, ha azt mondod: ,Az Egyesült Államoknak előbb 
vagy utóbb vissza kell térnie az aranystandardhoz." 


Viszont az aranystandardnak van egy hatalmas erénye: az 
aranystandard rendszerében a pénzmennyiség nem függ a 
kormányok és a pártok politikájától. Ez az előnye. Az 
aranystandard védelmet biztosít a tékozló kormányok ellen. 
Ha az aranystandard rendszerében arra kérik a kormányt, hogy 
valami új dologra költsön, a pénzügyminiszter azt mondhatja: 
„És honnan szerzem a pénzt? Először mondd meg nekem, hol 
fogom fellelni az új kiadáshoz szükséges pénzt." 

Az infláció rendszerében mi sem egyszerűbb a 
politikusoknak, mint megparancsolni az állam nyomdájának, 
hogy annyi pénzt biztosítson, amennyi a projekthez szükséges. 
Az aranystandard alatt sokkal jobb esélyei vannak egy 
tisztességes kormánynak; vezetői azt mondhatják a népnek és a 
politikusoknak: , Nem tudjuk megtenni, hacsak nem emeljük 
az adókat." 

De az inflációs körülmények között az emberek szokásává 
válik úgy tekinteni a kormányra, mint ami végtelen tőkével 
rendelkezik; az állam, a kormány mindent megtehet. Ha 
például a nemzet egy új országútrendszert szeretne, elvárja, 
hogy a kormány építse meg. De honnan szerzi a kormány a 
pénzt? 

Az ember azt mondhatná, hogy az Egyesült Államokban ma 
— és a múltban is, McKinley alatt — a Republikánus párt többé- 
kevésbé a stabil pénz és az aranystandard pártján áll, a 
Demokrata párt pedig az infláció —- természetesen nem a 
papírinfláció, hanem az ezüstinfláció — mellett. 

Viszont az Egyesült Államok egyik demokrata elnöke, 
Cleveland elnök volt az, aki az 1880-as évek végén megvétózta 


a kongresszus egyik döntését, hogy adjanak egy kisebb összeget 
— 10 000 dollárt — segítségül egy közösségnek, ami elszenvedett 
valami katasztrófát. És Cleveland elnök azzal igazolta a vétóját, 
hogy „Míg a polgárok kötelessége támogatni az államot, nem 
az állam kötelessége támogatni a polgárokat." Ez olyasvalami, 
amit minden politikusnak irodája falára kellene írnia, hogy 
megmutassa azoknak az embereknek, akik pénzért jönnek 
hozzá. 

Zavarban vagyok annak a szüksége miatt, hogy le kell 
egyszerűsítenem ezeket a dolgokat. A pénzrendszerben annyi 
összetett kérdés van, és nem írtam volna köteteket róluk, ha 
olyan egyszerűek lennének, mint ahogyan itt felvázolom őket. 
De az alapok pontosan ezek: ha megnöveled a pénz 
mennyiségét,  előidézed a pénzegység vásárlóerejének 
csökkenését. Ezt szeretnék elkerülni azok, akik magánügyeit 
kedvezőtlenül érinti az infláció. Azok panaszkodnak, akik nem 
tesznek szert haszonra az inflációból. 

Ha az infláció rossz, és ha ezt tudják az emberek, miért vált 
szinte életvitelszerűvé minden országban? Még a leggazdagabb 
országok is szenvednek ettől a kórtól. Az Egyesült Államok 
napjainkban kétségtelenül a világ leggazdagabb országa a 
legmagasabb életszínvonallal. De amikor az ember az Egyesült 
Államokba utazik, fel fogja fedezni, hogy folyamatosan az 
inflációról és megállításának a fontosságáról beszélnek. De csak 
beszélnek, nem cselekednek. 

Hadd vázoljak fel pár tényt: az Első Világháború után Nagy- 
Britannia visszatért a font háború előtti aranyparitásához. 
Azaz felértékelték a fontot. Ez megemelte minden munkás 


bérének a vásárlóerejét. Egy akadályozatlan gazdaságban 
zuhantak volna a nominális pénzbérek, hogy ezt kompenzálják, 
és nem károsodtak volna a munkások reál bérez. Itt nincs időnk 
megvizsgálni ennek az okait. De a nagy-britanniai 
szakszervezetek nem voltak hajlandók elfogadni a pénzbérek 
lefelé irányuló igazodását, miközben emelkedett a pénzegység 
vásárlóereje. Tehát ez a monetáris intézkedés jelentősen 
megemelte a reálbéreket. Ez egy komoly katasztrófa volt Anglia 
számára, mivel Nagy-Britannia elsősorban egy ipari ország, és a 
túléléshez importálnia kell a nyersanyagot, a félkész termékeket 
és az élelmiszert, és készárukat kell exportálnia, amivel fizethet 
ezekért az importcikkekért. A font nemzetközi értékének 
emelkedésével a brit termékek ára is emelkedett a külpiacokon, 
így zuhantak az eladások és az exportok. Nagy-Britannia 
gyakorlatilag kizárta magát a világpiacról. 

A szakszervezeteket nem lehetett legyőzni. Biztosan tudják, 
mekkora hatalommal bírnak a szakszervezetek napjainkban. 
Jogukban, gyakorlatilag kiváltságukban áll erőszakhoz 
folyamodni. És a szakszervezeti parancsok tehát — mondjuk 
úgy - nem kisebb fontosságúak, mint egy állami rendelet. Az 
állami rendelet egy parancs, amely végrehajtására készen áll a 
kormány végrehajtó apparátusa - a rendőrség. 
Engedelmeskedniük kell az állami rendeleteknek, 
máskülönben gondjaik adódnak a rendőrséggel. 

Sajnos mostanra szinte minden országban megjelent egy 
második hatalom, amelynek lehetőségében áll erőszakot 
alkalmazni: a szakszervezetek. A szakszervezetek 
meghatározzák a béreket, majd sztrájkba kezdenek, hogy 


érvényre juttassák őket, mint ahogyan a kormány is elrendelhet 
egy minimálbért. Most nem fogom megvitatni a szakszervezeti 
kérdést; később fogok foglalkozni vele. Csak azt szeretném 
megállapítani, hogy a szakszervezetek arra törekednek, hogy 
feljebb emeljék a béreket, mint amekkorák egy akadályozatlan 
piacon volnának. Következményképp csak olyan emberek 
vagy iparok adhatnak munkát a potenciális munkaerő egy 
jelentős részének, akik készek veszteségeket szenvedni. És mivel 
a vállalkozások hosszútávon képtelenek elviselni a 
veszteségeket, idővel be kell zárniuk, az emberek pedig 
munkanélkülivé válnak. A bérszintek rögzítése az 
akadályozatlan piac bérszintjei fölé mindig a potenciális 
munkaerő jelentős részének munkanélküliségét okozza. 

Nagy-Britanniában a szakszervezetek által érvényre juttatott 
magas bérek évről évre elhúzódó, tartós munkanélküliséget 
eredményeztek. Munkások milliói váltak munkanélkülivé és 
bezuhantak a termelési adatok. Még a szakértők is 
meghökkentek. Ebben a helyzetben a brit kormány olyan 
lépést tett, amit elengedhetetlen, vészhelyzeti intézkedésnek 
tekintett: leértékelte a valutáját. 

Eredményképpen megváltozott a szakszervezetek által 
követelt pénzbérek vásárlóereje. Csökkentek a reálbérek, az 
árucikkekben mérhető bérek. A munkások immár nem tudtak 
annyit vásárolni, mint előtte, noha a nominális bérek 
változatlanok maradtak. Azt gondolták, hogy a reálbérek így 
visszatérhetnek a szabadpiaci szintre, és eltűnhet a 
munkanélküliség. 


Ezt az intézkedést — a leértékelést — számos más ország is 
bevezette, Franciaország, Németország és Belgium. Egy ország 
kétszer is alkalmazta egy másfél éves perióduson belül. Ez az 
ország Csehszlovákia volt. Mondjuk úgy, ezzel próbálták 
titkon aláásni a szakszervezetek hatalmát. Viszont nem lehetne 
valódi sikernek nevezni. 

Pár éven belül a nép, a munkások, még a szakszervezetek is 
elkezdték megérteni, mi történik. Ráeszméltek arra, hogy a 
valuta leértékelése csökkentette a  reálbérüket. A 
szakszervezeteknek hatalmában állt ellenezni ezt. Sok 
országban egy záradékot fűztek a bérszerződésekhez, ami 
kikötötte, hogy a pénzbéreknek automatikusan emelkedniük 
kell az árak emelkedésével. Ezt indexelésnek nevezik. A 
szakszervezetek indextudatosak lettek. Tehát a 
munkanélküliség csökkentésének ezen módszere, amit Nagy- 
Britannia kormánya kezdett 1931-ben - amit aztán szinte 
minden fontos kormány átvett — ez a módszer a 
„munkanélküliség megoldására” ma már nem működik. 

Lord Keynes 1936-ban megjelent 4 foglalkoztatás, a kamat 
és a pénz általános elmélete című művében sajnálatos módon 
alapelvet, alapvető fontosságú politikai intézkedést csinált 
ebből a módszerből - az 1929 és 1933 között használt 
vészhelyzeti intézkedésekből. És ezt azzal igazolta, hogy 
gyakorlatilag azt mondta: ,A munkanélküliség rossz. Ha 
szeretnéd, hogy eltűnjön a munkanélküliség, inflálnod kell a 
valutádat." 

Nagyon jól tudta, hogy a bérek lehetnek túl magasak a piac 
számára, azaz túl magasak ahhoz, hogy nyereséges legyen egy 


munkaadó számára növelni az általa foglalkoztatott munkaerő 
létszámát, tehát túl magasak a munkások teljes csoportja 
számára, hiszen a szakszervezetek által a piaci szint fölé 
kényszerített bérszinteken csak néhányan kaphatnak munkát 
azok közül, akik szeretnének dolgozni. 

És Keynes gyakorlatilag azt mondta: ,Az évről évre 
elhúzódó tömeges munkanélküliség kétségtelenül nem 
kielégítő állapot." De ahelyett, hogy azt javasolta volna, hogy 
igazítsák a béreket a piaci állapotokhoz, tulajdonképpen azt 
mondta: , Ha az ember devalválja a valutát, ésa munkások nem 
elég okosak ahhoz, hogy ezt észrevegyék, mindaddig nem 
fogják ellenezni a reálbérek zuhanását, amíg változatlanok 
maradnak a nominális bérek." Más szóval Lord Keynes azt 
mondta, hogy ha az ember ugyanakkora összegű fontot kap 
ma, mint mielőtt devalválták a valutát, nem fogja észrevenni, 
hogy most valójában kevesebbet kap. 

Régimódi nyelvezettel Keynes a munkások átverését 
javasolta. Ahelyett, hogy nyíltan kijelentené, hogy a béreket a 
piac állapotához kell igazítani — mivel ha nem teszik, akkor a 
munkaerő egy része elkerülhetetlenül munkanélküli marad — 
gyakorlatilag azt mondta: „Csak akkor érhető el a teljes 
foglalkoztatottság, ha van infláció. Verjük át a munkásokat." 
Viszont a legérdekesebb tény az, hogy amikor kiadták az 
Általános elméletet, az átverés többé nem volt lehetséges, mert 
az emberek máris indextudatosak voltak. De a teljes 
foglalkoztatottság célja megmaradt. 

Mit jelent a „teljes foglalkoztatottság?” Ez az akadályozatlan 
munkaerőpiaccal kapcsolatos, amit nem befolyásolnak a 


szakszervezetek vagy a kormány. Ezen a piacon minden bér 
eléri azt a pontot, ahol mindenki találhat munkát, aki csak 
szeretne, és minden munkaadó annyi munkást fogadhat fel, 
amennyire szüksége van. Ha megnövekedik a munkaerő iránti 
kereslet, a bérek magasabbak lesznek, és ha kevesebb munkásra 
van szükség, a bérek zuhanni fognak. 

Az akadályozatlan munkaerőpiac fenntartása az egyetlen 
módszer, amivel előidézhető a „teljes foglalkoztatottság” 
állapota. Ez mindenféle munkára és mindenféle árucikkre igaz. 

Mit tesz egy üzletember, aki egységenként öt dollárért 
szeretne eladni egy árucikket? Amikor nem adhatja el azon az 
áron, a technikai üzleti kifejezés az Egyesült Államokban az, 
hogy ,nem mozog a készlet." De muszáj mozognia. Nem 
őrizheti meg a dolgait, mivel valami újat kell vásárolnia; 
változnak a divatok. Szóval alacsonyabb áron adja el. Ha nem 
adhatja el az áruját öt dollárért, négy dollárért kell eladnia. Ha 
nem adhatja el négy dollárért, háromért kell eladnia. Nincs más 
választása mindaddig, amíg a piacon marad. Talán 
veszteségeket fog szenvedni, de ezek annak a ténynek 
köszönhetők, hogy rosszul mérte fel a terméke piacát. 

Ugyanez a helyzet ezer és ezer fiatalemberrel, akik a 
mezőgazdasági vidékekről a városokba utaznak, hogy 
megpróbáljanak pénzt keresni. Ez minden ipari országban 
megtörténik. Az Egyesült Államokban azzal az elképzeléssel 
érkeznek a városba, hogy hetente — mondjuk - száz dollárt 
kellene kapniuk. Ez talán lehetetlennek bizonyul. Tehát ha egy 
ember nem talál munkát heti száz dollárért, meg kell próbálnia 
munkát keresni kilencvennyolc dollárért, vagy talán annál is 


kevesebbért. De ha azt mondaná - ahogyan a szakszervezetek 
teszik - hogy „heti száz dollár vagy semmi,” akkor talán 
munkanélkülinek kell maradnia. (Sokan nem bánják, ha 
munkanélküliek, mivel az állam munkanélküli segélyt fizet 
nekik - a munkáltatókra rótt különleges adókból - amelyek 
gyakran majdnem olyan magasak, mint a bér, amit akkor 
keresnének, ha dolgoznának.) 

Mivel az emberek egy bizonyos csoportja úgy hiszi, hogy a 
teljes foglalkoztatottságot csak inflációval lehet elérni, így az 
Egyesült Államokban eltűrik az inflációt. De az emberek azon 
tanakodnak: Legyen inkább stabil pénz munkanélküliséggel, 
vagy infláció teljes foglalkoztatottsággal? Valójában ez egy 
veszedelmes analízis. 

A probléma megértéséhez fel kell tennünk a kérdést: 
Hogyan lehet javítani a munkások, és a népesség összes többi 
csoportjának a körülményein? A válasz: azzal, ha óvjuk a 
munkaerő akadályozatlanságát, és ezzel elérjük a teljes 
foglalkoztatottságot. A dilemmánk az, hogy vajon a piac 
határozza meg a bérszinteket, vagy a szakszervezeti nyomás és 
kényszer? A dilemma nem az, hogy , melyiket válasszuk, az 
inflációt vagy a munkanélküliséget?” 

A probléma e hibás analíziséből kiindulva vitáznak az 
emberek Angliában, az európai ipari országokban, és még az 
Egyesült Államokban is. És néhányan azt mondják: , Nézd, 
még az Egyesült Államok is inflál. Mi miért ne tegyük?" 

Ezeknek az embereknek mindenekelőtt azt kell válaszolni: 
,Egy gazdag ember egyik kiváltsága, hogy megengedheti 
magának, hogy sokkal tovább legyen ostoba, mint egy szegény 


ember.” És ez az Egyesült Államok helyzete. Az Egyesült 
Államok pénzügyi politikája nagyon rossz, és egyre rosszabb. 
Talán az Egyesült Államok megengedheti magának, hogy 
valamivel tovább legyen ostoba, mint más országok. 

A legfontosabb dolog, amit észben kell tartani, hogy az 
infláció nem Isten műve; az infláció nem az elemek csapása, 
vagy egy betegség, ami úgy üti fel a fejét, mint a pestis. Az 
infláció egy politikai intézkedés - olyan emberek szándékos 
intézkedése, akik az inflációhoz folyamodnak, mert enyhébb 
csapásnak tartják, mint a munkanélküliséget. De a tény az, 
hogy az infláció a nem túl hosszútávon nem orvosolja a 
munkanélküliséget. 

Az infláció egy politikai intézkedés. És a politikai 
intézkedések megváltoztathatók. Tehát semmi okunk nincsen 
megadni magunkat az inflációnak. Ha az ember 
veszedelemnek tartja az inflációt, akkor be kell szüntetnie azt. 
Ki kell egyensúlyoznia az állami költségvetést. Természetesen 
ezt támogatnia kell a közvéleménynek; az értelmiségieknek 
segédkezniük kell abban, hogy ezt megértsék az emberek. A 
közvéleménynek nyújtott támogatás mellett kétségtelenül 
lehetséges, hogy a nép választott képviselői felhagyjanak az 
infláció politikájával. 

Emlékeznünk kell, hogy hosszútávon talán mindannyian 
halottak vagyunk, és kétségtelenül halottak is leszünk. De a 
rövidtávon, amiben élünk, a lehető legjobb módon kellene 
rendeznünk a földi ügyeinket. És ehhez elengedhetetlen 
fontosságú felhagyni az infláció politikájával. 


5. előadás 
Külföldi befektetések 


Vannak, akik a gazdasági szabadság programját negatív 
programnak nevezik. Azt mondják: , Mit akartok valójában ti, 
liberálisok? Ellene vagytok a szocializmusnak, az állami 
beavatkozásnak, az inflációnak, a szakszervezeti erőszaknak, a 
védelmi vámoknak... Mindenre nemet mondotok." 

Ezt a szóban forgó téma egyoldalú és sekélyes 
megfogalmazásának nevezném. Hiszen a liberális programot 
pozitív módon is elő lehet terjeszteni. Ha valaki azt mondja: 
„Ellenzem a cenzúrát,” akkor nem negatív — támogatja azt, 
hogy a szerzőknek jogában álljon állami beavatkozás nélkül 
eldönteni, mit akarnak publikálni. Ez nem negativizmus, ez 
pontosan a szabadság. (Amikor a ,liberális" kifejezést 
használom a gazdasági rendszerrel kapcsolatban, természetesen 
a szó régi, klasszikus értelmében értem.) 

Napjainkban a legtöbben kifogásolják az országok 
életkörülményei közötti jelentős különbségeket. Sokkal 
rosszabb állapotok uralkodtak kétszáz évvel ezelőtt Nagy- 
Britanniában, mint ma Indiában. De a britek 1750-ben nem 
nevezték magukat „fejletlennek” vagy , elmaradottnak," mivel 
nem voltak abban a helyzetben, hogy összehasonlítsák a saját 


országuk helyzetét olyan országok helyzetével, amelyeknek 
kielégítőbbek a gazdasági körülményei. Ma mindenki, aki nem 
érte el az Egyesült Államok általános életszínvonalát, azt hiszi, 
hogy valami hibádzik a saját gazdasági helyzetével. Ezek közül 
az országok közül sokan ,fejlődő országoknak" nevezik 
magukat, és mint olyan, segítséget kérnek az úgynevezett 
fejlett, vagy akár túlfejlett országoktól. 

Hadd mondjam el az igazságot erről a helyzetről. Az 
életszínvonal azért alacsonyabb az úgynevezett fejlődő 
országokban, mert az egyazon típusú munka átlagos keresete 
alacsonyabb ott, mint Nyugat-Európa néhány országában, 
Kanadában, Japánban és kiváltképp az Egyesült Államokban. 
Ha fel akarjuk fedezni ennek a különbségnek az okát, akkor 
meg kell értenünk, hogy ez nem a munkások vagy más 
foglalkoztatottak alsóbbrendűségének köszönhető. Az észak- 
amerikai munkások néhány csoportjának szokása azt hinni, 
hogy jobbak más embereknél - hogy saját érdemeiknek 
köszönhetik, hogy magasabb béreket kapnak másoknál. 

Egy amerikai munkásnak csupán meg kellene látogatnia egy 
másik országot - mondjuk Olaszországot, ahonnan sok 
amerikai munkás származik - hogy felfedezze azt, hogy nem a 
személyes adottságai, hanem az országa feltételei teszik 
lehetővé, hogy magasabb béreket keressen. Ha valaki 
Szicíliából az Egyesült Államokba emigrál, egyhamar 
megkeresheti azt a bért, ami az Egyesült Államokban 
átlagosnak számít. És ha ugyanez az ember visszatér Szicíliába, 
fel fogja fedezni, hogy az amerikai látogatása nem ruházta fel 


azokkal az adottságokkal, amik lehetővé tennék, hogy 
magasabb béreket keressen Szicíliában, mint polgártársai. 

Az ember azzal sem magyarázhatja ezt a gazdasági helyzetet, 
ha feltételezi, hogy az Egyesült Államokon kívüli vállalkozók 
alsóbbrendűek. Tény, hogy az Egyesült Államokon, Kanadán, 
Nyugat-Európán és Ázsia bizonyos részein kívül a gyárak 
felszerelése és az alkalmazott technológiai módszerek mindent 
összevetve  alsóbbrendűek azoknál, amiket az Egyesült 
Államokban használnak. De ezekben a , fejletlen" országokban 
ez nem a vállalkozók tudatlanságának köszönhető. A 
vállalkozók nagyon jól tudják, hogy a cégek az Egyesült 
Államokban és Kanadában sokkal jobban vannak felszerelve. 
Ők maguk mindent tudnak a technológiáról, ha pedig 
mégsem, lehetőségükben áll elsajátítani a szükséges tudást 
azokból a tankönyvekből és technikai magazinokból, amelyek 
terjesztik. 

Ismét, a különbség nem a személyes alsóbbrendűség vagy a 
tudatlanság. A különbség a tőke kínálata, az elérhető tőkejavak 
mennyisége. Más szóval nagyobb az egy főre eső befektetett 
tőke mennyisége az úgynevezett fejlett országokban, mint a 
fejlődő országokban. 

Egy üzletember nem fizethet egy dolgozónak többet, mint 
amennyit a dolgozó munkája hozzáad a termék értékéhez. 
Nem fizethet neki többet, mint amennyit a vásárlók készek 
fizetni ennek a munkásnak a hozzáadott munkájáért. Ha 
többet fizet neki, nem fogja visszanyerni a kiadásait a 
vásárlóktól. Veszteségeket szenved, és — ahogyan arra újra és 
újra rámutattam, ahogyan azt mindenki tudja - egy 


üzletembernek, aki veszteségeket szenved, meg kell 
változtatnia a vállalkozói módszereit, különben csődbe megy. 

A közgazdászok úgy írják le ezt a helyzetet, hogy: „a béreket 
a munka határtermelékenysége határozza meg." Ez csupán egy 
másik megfogalmazása annak, amit az imént mondtam. Tény, 
hogy a bérek mértékét az a mennyiség határozza meg, 
amennyivel egy ember munkája megnöveli a termék értékét. 
Ha valaki jobb és hatékonyabb eszközökkel dolgozik, akkor 
egy óra alatt sokkal többet tud elvégezni, mint az, aki kevésbé 
hatékony eszközökkel dolgozik egy órán keresztül. 
Nyilvánvaló, hogy egy amerikai cipőgyárban dolgozó 100 
ember, akiket a legmodernebb szerszámokkal és gépekkel 
szereltek fel, többet fog megtermelni ugyanakkora 
időintervallum alatt, mint 100 cipőkészítő Indiában, akiknek 
régimódi szerszámokkal és kevésbé kifinomult módszerekkel 
kell dolgozniuk. 

A munkaadók ezekben a fejlődő nemzetekben nagyon jól 
tudják, hogy a jobb szerszámok jövedelmezőbbé tennék a saját 
vállalataikat. Szeretnének több és jobb gyárat építeni. Egyedül 
a tőke hiánya akadályozza meg őket ebben. A különbség egy 
kevésbé fejlett és egy fejlettebb nemzet között az idő 
függvénye: a britek hamarabb kezdtek megtakarítani, mint az 
összes többi nemzet; úgyszintén hamarabb kezdtek el tőkét 
felhalmozni és üzletekbe fektetni azt. Mivel hamarabb 
kezdték, Nagy-Britanniában magasabb volt az életszínvonal, 
miközben a többi európai országban még mindig alacsony 
volt. Fokozatosan az összes többi nemzet elkezdte 
tanulmányozni a brit állapotokat, és nem volt nehéz 


felfedezniük Nagy-Britannia vagyonának okát. Tehát 
utánozni kezdték a brit vállalkozások módszereit. 

Mivel más nemzetek később kezdték, a britek pedig nem 
hagytak fel a tőkebefektetéssel, megmaradt a nagy különbség 
az angliai állapotok és a többi ország állapota között. De 
történt valami, ami eltörölte Nagy-Britannia kezdeti előnyét. 

Ami történt, az a tizenkilencedik század történelmének 
legnagyobb eseménye volt — és nem csupán egyetlen ország 
történelmében. Ez a hatalmas esemény a külföldi befektetés 
kifejlődése volt a tizenkilencedik században. 1817-ben a nagy 
brit közgazdász, Ricardo még mindig magától értetődőnek 
vette, hogy a tőkét kizárólag az országhatáron belül lehet 
befektetni. Magától értetődőnek vette, hogy a tőkések sosem 
próbálnának külföldön befektetni. De pár évtizeddel később a 
külföldi tőkebefektetések az egyik legfontosabb szerepet 
kezdték játszani a világ ügyeiben. 

Tőkebefektetés nélkül a Nagy-Britanniánál kevésbé fejlett 
országok arra kényszerültek volna, hogy azokkal a 
módszerekkel és technológiával kezdjék, amivel a britek 
kezdtek a tizennyolcadik század elején és közepén, és próbálják 
lépésről lépésre — mindig jóval a brit gazdaság technológiai 
szintje alatt — utánozni, amit a britek elértek. 

Sok-sok évtizedbe tellett volna ezeknek az országoknak, 
hogy elérjék a technológiai fejlődés azon színvonalát, amit 
Nagy-Britannia száz vagy annál is több évvel előttük elért. De 
a hatalmas esemény, ami segítette ezeket az országokat, a 


külföldi befektetés volt. 


A külföldi befektetés azt jelentette, hogy a brit tőkések a 
világ más országaiban fektették be a brit tőket. Először azokban 
az európai országokban fektették be, ami Nagy-Britannia 
nézőpontjából tőkehiányban szenvedett és visszamaradt a 
fejlődésben. Köztudott tény, hogy a vasutakat a legtöbb 
európai országban és az Egyesült Államokban a brit tőke 
segítségével építették. Mint tudják, ugyanez történt ebben az 
országban, Argentínában is. 

A gázvállalatok úgyszintén britek voltak Európa összes 
országában. Az 1870-es évek közepén egy brit szerző és költő 
kritikával illette polgártársait. Így szólt: , A britek elvesztették a 
régi erélyességüket és nincsenek többé új ötleteik. Többé nem 
ők a világ fontos vagy vezető nemzete." Erre Herbert Spencer, 
a nagy szociológus azzal válaszolt: „Tekints az európai 
kontinensre. Azért van világítás minden európai fővárosban, 
mert a brit gázvállalatok ellátják őket gázzal." Ez természetesen 
a gázvilágítás számunkra , letűnt" korában történt. Továbbra 
is ennek a brit kritikusnak válaszolva Herbert Spencer 
hozzáfűzte: , Azt állítod, hogy a németek sokkal előrébb 
vannak Nagy-Britanniánál. De nézd meg Németországot. Még 
Berlint, a német birodalom fővárosát, a Geist fővárosát is 
sötétség lepné el, ha egy brit gázvállalat nem szállta volna meg 
az országot és világította volna meg az utcákat." 

Ugyanígy a brit tőke fejlesztette ki a vasutakat és az Egyesült 
Államok számos iparágát. És természetesen mindaddig, amíg 
egy ország tőkét importál, a kereskedelmi mérlegére azt 
mondják azok, akik nem közgazdászok, hogy , kedvezőtlen." 
Ez azt jelenti, hogy az importja meghaladja az exportját. A 


„kedvező kereskedelmi mérleg" oka Nagy-Britanniában az 
volt, hogy a brit gyárak sokféle felszerelést küldtek az Egyesült 
Államoknak, és ezért a felszerelésért nem mással, mint az 
amerikai cégek részvényeivel fizettek. Az Egyesült Államok 
történelmének e periódusa nagyjából 1890-ig tartott. 

De amikor az Egyesült Államok brit segítséggel — és később 
saját kapitalizmus-párti politikájával — példátlan módon 
kifejlesztette saját gazdasági rendszerét, az amerikaiak elkezdték 
visszavásárolni a részvényállományt, amit egyszer eladtak a 
külföldieknek. Ekkorra már az Egyesült Államok exportja 
meghaladta az importját. A különbségért az amerikai 
törzsrészvények importálásával - ahogy akkor mondták: 
repatriálásával — fizettek. 

Ez a periódus az Első Világháborúig tartott. Ami ezután 
történt, az egy másik történet. Az a harcias országoknak adott 
amerikai támogatások története a két világháború között és 
után: a kölcsönök, a befektetések története, amiket az Egyesült 
Államok eszközölt Európában, a kölcsönbérletek, a külföldi 
segélyek, a Marshall-terv, a tengerentúlra küldött étel és egyéb 
támogatások mellett. Ezt azért hangsúlyozom ki, mert az 
emberek néha azt hiszik, hogy szégyenteljes vagy megalázó 
dolog, ha külföldi tőke áramlik az országukba. Meg kell 
érteniük, hogy Anglián kívül minden országban jelentős 
szerepet játszott a külföldi tőkebefektetés a modern ipar 
kifejlődésében. 

Amikor azt mondom, hogy a külföldi befektetés volt a 
tizenkilencedik század legnagyobb történelmi eseménye, 
mindazokra a dolgokra kell gondolniuk, amelyek nem jöttek 


volna létre, ha nem lett volna külföldi befektetés. Nem 
építették volna fel a vasutakat, a kikötőket, a gyárakat és a 
bányákat Ázsiában, illetve a Szuezi-csatornát és sok más dolgot 
a nyugati féltekén, ha nem lett volna külföldi befektetés. 

A külföldi befektetést annak reményében eszközölik, hogy 
azt nem fogják eltulajdonítani. Senki nem fektetne be semmit, 
ha előre tudná, hogy valaki el fogja tulajdonítani a 
befektetéseit. Abban a korban, amikor eszközölték ezeket a 
külföldi befektetéseket a tizenkilencedik században és a 
huszadik század elején, fel sem merült az eltulajdonítás. 
Néhány ország a kezdetektől egyfajta ellenségeskedést 
tanúsított a külföldi tőke ellen, de többnyire nagyon jól 
tudták, hogy hatalmas előnyre tesznek szert ezeknek a külföldi 
befektetéseknek köszönhetően. 

Néhány esetben a külföldi befektetéseket nem közvetlenül 
külföldi tőkéseknek adták, hanem közvetetten — kölcsönök 
formájában - a külföldi kormányoknak. Ebben az esetben a 
kormány volt az, ami befektetésre használta a pénzt. Ez volt a 
helyzet például Oroszországban. A franciák két évtizeddel az 
Első Világháború előtt tisztán politikai okokból 
Oroszországba fektettek körülbelül húsz milliárd arany 
frankot, amit főképp az orosz kormánynak adtak. És az orosz 
kormány összes nagy vállalatát - például a vasutat, ami 
összeköti Oroszországot az Urától kezdődően a fagyos és havas 
Szibérián át a Csendes-Óceánig - legnagyobbrészt az orosz 
kormánynak kölcsönzött külföldi tőkével építették. A franciák 
nem feltételezték, hogy egy nap lesz egy kommunista orosz 


kormány, ami egyszerűen kijelenti, hogy nem fogja kifizetni 
elődje, a cári kormány által felhalmozott tartozásokat. 

Az Első Világháborúval kezdetét vette a külföldi 
befektetések elleni világszintű nyílt háború. Mivel semmilyen 
módon nem lehet megelőzni, hogy a kormány eltulajdonítsa a 
befektetett tőkét, a külföldi befektetés napjainkban 
gyakorlatilag nem élvez jogi védelmet a világon. A tőkések ezt 
nem látták előre. Ha a tőkeexportáló országok tőkései ezt előre 
tudták volna, negyven vagy ötven évvel ezelőtt beszüntették 
volna az összes külföldi befektetést. De a tőkések nem hitték, 
hogy bármelyik ország olyan erkölcstelen lenne, hogy 
megtagadja az adósságai visszafizetését, hogy eltulajdonítja és 
elkobozza a külföldi tőkét. Ezekkel a tettekkel új fejezet 
kezdődött a világ gazdaságtörténelmében. 

A tizenkilencedik század nagyszerű periódusának végével — 
amikor a külföldi tőke a világ minden táján segédkezett a 
szállítás, az előállítás, a bányászat és a mezőgazdaság modern 
módszereinek kifejlesztésében - egy új kor kezdődött, 
amelyben a kormányok és a politikai pártok 
kizsákmányolónak tekintették a külföldi befektetőt, akit ki kell 
űzni az országból. 

Ebben az antikapitalista mentalitásban nem az oroszok 
voltak az egyetlen bűnösök. Emlékezzenek például arra, 
ahogyan eltulajdonították az amerikai olajmezőket 
Mexikóban, vagy azokra a dolgokra, amik ebben az országban 
(Argentínában) történtek - amiket nem szükséges 
felsorolnom. 


Napjainkban a helyzet - amit a külföldi tőke 
eltulajdonításának rendszere teremtett - vagy közvetlen 
eltulajdonításból vagy közvetett eltulajdonításból áll a 
devizaszabályozás és a diszkrimináló adók segítségével. Ez 
főképp a fejlődő nemzetek problémája. 

Vegyük például a legnagyobbat ezek közül a nemzetek 
közül: Indiát. A brit rendszer alatt a brit tőkét — főleg a britet, 
de más európai országok tőkéjét is — Indiában fektették be. És 
a britek valami mást is exportáltak Indiába, amit érdemes 
megemlíteni ennek kapcsán: a fertőző betegségek modern 
ellenszerét. Ez az indiai népesség hatalmas megnövekedését 
eredményezte, ennek megfelelően pedig az ország gondjai is 
megsokasodtak. Az egyre rosszabb helyzettel szembesülve 
India az eltulajdonítással próbálta megoldani a problémákat. 
De nem mindig közvetlen eltulajdonítást alkalmaztak; a 
kormány oly módon zaklatta a külföldi tőkéseket, úgy 
akadályozta őket a befektetéseikben, hogy azok távozásra 
kényszerültek. 

India természetesen másképpen is felhalmozhatná a tőkét: a 
tőke belföldi felhalmozásával. Viszont India épp annyira 
ellenségesen viszonyul a tőke belföldi felhalmozásához, mint a 
külföldi tőkésekhez. Az indiai kormány azt mondja, hogy 
India iparosodását szeretné, de valójában szocialista 
vállalatokat akar. 

Néhány évvel ezelőtt a híres államférfi, Jawaharlal Nehru 
kiadta egy beszédgyűjteményét. Ezt a könyvet azzal a 
szándékkal publikálták, hogy csábítóbbá tegyék Indiát a 


külföldi befektetéseknek. Az indiai kormány nem ellenzi a 


külföldi befektetéseket mielőtt befektetik azokat. A könyvben 
— szó szerint idézek — azt mondta Nehru úr: „Természetesen 
államosítani szeretnénk. De nem ellenezzük a 
magánvállalatokat. Minden lehetséges módon ösztönözni 
szeretnénk a magánvállalatokat. Szeretnénk megígérni a 
vállalkozóknak, akik az országunkba fektetnek, hogy tíz évig 
nem fogjuk eltulajdonítani vagy államosítani őket, vagy talán 
annális tovább.? És ez az ember azt hitte, hogy ez meghívásnak 
minősül! 

A probléma - mint tudják - a belföldi tőkefelhalmozás. Ma 
minden országban súlyos adók terhelik a cégeket. Ami azt illeti, 
kétszeresen megadóztatják a cégeket. Először is súlyosan 
megadóztatják a cégek nyereségeit, aztán ismét megadóztatják 
a részvényeseknek fizetett osztalékokat. És ezt többkulcsos 
formában teszik. 

A jövedelem és a profitok többkulcsos adóztatása azt jelenti, 
hogy pontosan azt a részét veszik el a jövedelemnek, amit az 
emberek megtakarítottak és befektettek volna. Vegyük például 
az Egyesült Államokat. Néhány évvel ezelőtt volt egy „túlzott 
profit" adó, ami azt jelentette, hogy egy vállalat egy 
megkeresett dollárból csak tizennyolc centet tarthatott meg. 
Amikor ezt a tizennyolc centet kifizették a részvényeseknek, 
ebből újabb hatvan vagy nyolcvan, vagy annál is nagyobb 
százalékos adót kellett fizetniük azoknak, akik több részvényt 
birtokoltak. Egy dollár profitból körülbelül hét centet 
tarthattak meg, és kilencvenhárom cent a kormányhoz került. 
Ennek a kilencvenhárom százaléknak a legnagyobb részét 
megtakarították és befektették volna. Ehelyett a kormány 


felhasználta őket a jelenlegi kiadásaira. Ez az Egyesült Államok 
politikája. 

Azt hiszem világossá tettem, hogy az Egyesült Államok 
politikája nem olyasvalami, amit más országoknak utánozniuk 
kellene. Ez az amerikai politika még a rossznál is rosszabb — ez 
őrület. Egyedül annyit tennék hozzá, hogy egy gazdag ország 
több hibás politikai intézkedést engedhet meg magának, mint 
egy szegény ország. Az Egyesült Államokban - az adóztatás 
összes hasonló módszere ellenére — továbbra is folyik a tőke 
felhalmozása és befektetése minden évben, és ennek 
következtében még mindig emelkedik az életszínvonal. 

De sok másik országban nagyon kritikus a helyzet. Nincsen 
- vagy nincsen elegendő - belföldi megtakarítás, a külföldről 
beáramló tőkebefektetést pedig csökkenti a tény, hogy ezek az 
országok nyíltan ellenségesek a külföldi befektetésekkel 
szemben. Hogyan beszélhetnek az iparosodásról, az új gyárak 
fejlesztésének, az állapotok fejlesztésének, az életszínvonal 
növelésének, a magasabb bérek, a jobb szállítási módszerek 
szükségéről, ha olyan dolgokat csinálnak, amelyek pontosan 
ennek az ellentétét eredményezik? Amit a politikájuk 
valójában elér, az a belföldi tőke felhalmozásának meggátolása 
vagy lelassítása, valamint a külföldi tőke beáramlásának 
megakadályozása. 

A végeredmény kétségtelenül nagyon rossz. Ez a helyzet a 
bizalom csökkenését idézi elő, és a világon jelenleg egyre több 
és több bizalmatlanságot táplálnak a külföldi befektetések 
iránt. Ha az érintett országok azonnal meg is változtatnák a 
politikájukat és mindent megígérnének, ami lehetséges, 


nagyon kétséges, hogy ismét rá tudnák venni a külföldi 
tőkéseket arra, hogy befektessenek. 

Természetesen van néhány módszer, amivel elkerülhető ez a 
következmény. Az ember felállíthatna valami nemzetközi 
törvényt, nem csupán megállapodást, ami visszavonná a 
külföldi befektetéseket a nemzeti joghatóság alól. Ez 
olyasvalami, amit az Egyesült Nemzetek Szervezete tehetne. 
De az Egyesült Nemzetek Szervezete pusztán egy 
találkozóhely, hogy haszontalan beszélgetéseket folytassanak. 
A külföldi befektetések hatalmas fontosságát figyelembe véve, 
illetve azt, hogy egyedül a külföldi befektetések idézhetik elő a 
politikai és gazdasági világállapotok változását, az ember 
megpróbálhat tenni valamit a nemzetközi törvényhozás 
nézőpontjából. 

Ez egy technikai jogi probléma, amit csak azért említek, mert 
a helyzet nem reménytelen. Ha a világ tényleg lehetővé akarja 
tenni, hogy a fejlődő országok az amerikai életmód szintjére 
emeljék az életszínvonalukat, ezt el lehet érni. Csak azt kell 
megérteni, hogy miként lehetséges. 

Egyetlen dolog hiányzik, hogy olyan gazdaggá váljanak a 
fejlődő országok, mint az Egyesült Államok - a tóke, és 
természetesen a szabadság ahhoz, hogy a piac rendje mentén, 
ne pedig a kormány elképzelései szerint fektessék be. Ezeknek 
a nemzeteknek belföldi tőkét kell felhalmozniuk, és lehetővé 
kell tenniük, hogy a külföldi tőke az országukba áramolhasson. 

A belföldi megtakarítások kialakulásához ismét meg kell 
jegyezni, hogy a tömegek általi belföldi megtakarítás 


előfeltételezi a pénzegység stabilitását. Ehhez pedig a bármiféle 
infláció hiánya szükséges. 

Az amerikai vállalatokban működő tőke nagy részét maguk 
a munkások, illetve más szerény vagyonnal rendelkező 
emberek tulajdonolják. Milliárd és milliárd takarékbetét, 
kötvény és biztosítási kötvény üzemel ezekben a vállalatokban. 
Az amerikai pénzpiacon ma többé nem a bankok, hanem a 
biztosítótársaságok a legnagyobb hitelezők. És a 
biztosítótársaságok pénze — nem jogilag, hanem gazdaságilag — 
a biztosítottak tulajdona. Az Egyesült Államokban pedig így 
vagy úgy gyakorlatilag mindenki biztosított. 

A világ nagyobb gazdaság egyenlőségének előfeltétele az 
iparosodás. Ez pedig kizárólag a tőkebefektetések, a 
tőkefelhalmozás növekedésén keresztül lehetséges. Talán 
megdöbbennek, hogy nem említettem egy intézkedést, amit 
egy ország iparosításának legfőbb eszközének tartanak. Ez alatt 
a protekcionizmust értem. De a vámok és a devizaszabályozás 
pontosan azok az eszközök, amik megakadályozzák a tőke 
behozatalát és az iparosodást. Az iparosodás növelésének 
egyetlen módja, ha több az elérhető tőke. A protekcionizmus 
csupán eltereli a befektetéseket az ipar egyik ágából a másikba. 

A protekcionizmus önmagában semmit nem ad hozzá egy 
ország tőkéjéhez. Egy új cég elindításához az embernek tőkére 
van szüksége. Egy már létező gyár fejlesztéséhez az embernek 
tőkére, nem pedig vámokra van szüksége. 

Nem szeretném megvitatni a szabad kereskedelem és a 
protekcionizmus teljes kérdéskörét. Remélem, hogy a legtöbb 
közgazdaságtani tankönyvük helyesen járja körbe a témát. A 


protekcionizmus nem javít egy ország gazdasági helyzetén. És 
ami kétségtelenül nem javít rajta, azok a szakszervetek. Ha az 
állapotok nem kielégítőek, ha a bérek alacsonyak, ha egy ország 
bérkeresői az Egyesült Államokra tekintenek, és arról olvasnak, 
hogy mi folyik ott, ha látják a filmekben, hogy egy átlagos 
amerikai otthona minden modern kényelemmel felszerelt, 
talán irigykednek. Teljesen igazuk van, amikor azt mondják 
„Nekünk is ugyanilyen helyzetben kellene lennünk.” De ezt 
egyedül a tőke növekedésén keresztül lehet elérni. 

A szakszervezetek erőszakot használnak a vállalkozók ellen és 
azok ellen, akiket sztrájktörőknek neveznek. Viszont hatalmuk 
és erőszakosságuk ellenére a szakszervezetek nem tudják 
permanensen, minden bérkereső számára megnövelni a 
béreket. Úgyszintén hatástalanok a minimálbérszinteket 
elrendelő állami intézkedések. Amit ténylegesen előidéznek a 
szakszervezetek (ha sikerrel megemelik a béreket) az a 
permanens, tartós munkanélküliség. 

De a szakszervezetek nem tudnak iparosítani egy országot, 
nem tudják megemelni a munkások életszínvonalát. És ez 
döntő fontosságú tény: az embernek meg kell értenie, hogy az 
életszínvonal emelésére törekvő ország minden politikai 
intézkedésének az egy főre eső befektetett tőke növelésére kell 
irányulnia. Ez az egy főre eső befektetett tőke még mindig 
növekedik az Egyesült Államokban, az összes hibás amerikai 
intézkedés ellenére. És ez ugyanúgy igaz Kanadára, és néhány 
Nyugat-Európai országra. De sajnos csökken az Indiához 
hasonló országokban. 


Minden nap azt olvassuk az újságokban, hogy a világ 
népessége egyre növekszik, évente talán 45 millió — vagy annál 
is több - fővel. Hogyan fog ez végződni? Mik lesznek az 
eredményei és a következményei? Emlékezzenek, mit 
mondtam Nagy-Britanniáról. Az 1750-es éveben a britek azt 
hitték, hogy hat millió fő a brit szigetek borzasztó 
túlnépesedését jelenti, és hogy éhínséget és pestist tartogat a 
jövő. De az utolsó világháború előestjén, 1939-ben ötven 
millió ember lakott a brit szigeteken, az életszínvonal pedig 
összehasonlíthatatlanul magasabb volt, mint 1750-ben. Ez volt 
a hatása annak, amit iparosodásnak neveznek — ami egy igen 
alkalmatlan kifejezés. 

Britannia fejlődését az egy főre eső befektetett tőke 
növekedése idézte elő. Ahogy az előbb mondtam, egy nemzet 
egyes-egyféleképpen érheti el a gazdagságot: ha megnövelik a 
tőkét, megnövelik a munka határtermelékenységét, ennek 
hatásaképp pedig növekedni fognak a reálbérek. 

Egy bevándorlási korlátok nélküli világban a világ minden 
részén a bérszintek kiegyenlítődésének hajlama uralkodna. Ha 
ma nem volnának bevándorlási korlátok, valószínűleg minden 
évben húszmillió ember próbálna bejutni az Egyesült 
Államokba, hogy magasabb béreket kapjon. Ez a beáramlás 
csökkentené a béreket az Egyesült Államokban, és megnövelni 
őket más országokban. 

Itt nincsen elég időm ahhoz, hogy a bevándorlási korlátok 
kérdésével foglalkozzak. De szeretném elmondani azt, hogy 
egy másik módszerrel is ki lehet egyenlíteni a világ béreit. Ez a 
másik módszer, ami a vándorlás szabadságának hiányában 


üzemel, a tóke vándorlása. A tőkések hajlamosak olyan 
országok felé mozogni, amelyben bőségesen elérhető és nem 
túl drága a munkaerő. Annak következtében, hogy tőkét 
hoznak ezekbe az országokba, megemelik a béreket. Ez így 
működött a múltban, és ugyanígy fog működni a jövőben is. 

Amikor először fektették a brit tőkét - mondjuk - 
Ausztriába vagy Bolíviába, a bérek sokkal-sokkal 
alacsonyabbak voltak ott, mint Nagy-Britanniában. De az új 
befektetések megnövelték a béreket ezekben az országokban. 
Világszerte ugyanez történt. Közismert tény, hogy amint 
például a United Fruit Company Guatemalába költözött, az 
eredmény a bérek emelkedése volt, azokkal a bérekkel kezdve, 
amit a United Fruit Company fizetett — amelyek aztán 
szükségessé tették, hogy a többi munkaadó is magasabb 
béreket fizessen. Tehát egyáltalán nem kell pesszimistának 
lenni a , fejletlen" országok jövőjét illetően. 

Teljesen egyetértek a kommunistákkal és a szakszervezeti 
tagokkal, amikor azt mondják: , Amire szükségünk van, az az 
életszínvonal emelése." Nem is olyan rég egy könyvben, amit 
az Egyesült Államokban publikáltak, egy professzor azt 
mondta: „Már elegendő mennyiséggel rendelkezünk 
mindenből, miért kellene az embereknek még mindig olyan 
keményen dolgozniuk a világban? Már mindenünk megvan.” 
Nem kételkedem abban, hogy ennek a professzornak már 
mindene megvan. De vannak más emberek más országokban, 
és más emberek az Egyesült Államokban is, akik jobb 
életszínvonalat szeretnének, és meg is kellene kapniuk. 


Az Egyesült Államokon kívül - Latin-Amerikában, és még 
inkább Ázsiában és Afrikában - mindenki az országában 
uralkodó állapotok javulását szeretné látni. A magasabb 
életszínvonal úgyszintén előidézi a kultúra és a civilizáció 
magasabb színvonalát. 

Tehát teljesen egyetértek azzal a végső céllal, hogy 
mindenhol emelkedjen az életszínvonal. De nem értek egyet a 
módszerekkel, amiket alkalmazni szeretnének, hogy elérjék 
ezeket a célokat. Milyen módszerek fogják elérni ezt a célt? 
Nem a protekció, nem az állami beavatkozás, nem a 
szocializmus, és kétségtelenül nem a szakszervezetek általi 
erőszak (amit szépítve kollektív béralkunak neveznek, ami 
valójában alkudozás lőfegyverrel kényszerítve). 

Ahogyan én látom, csak egy módon lehet elérni ezt a célt! Ez 
egy lassú módszer. Néhányan talán azt mondják, túl lassú. De 
nem vezet rövidebb út egy földi paradicsomba. Időt igényel, és 
az embernek dolgoznia kell. De nem kell hozzá annyi idő, 
amennyit az emberek gondolnak, és végül el fog jönni a 
kiegyenlítődés. 

1840 környékén, Németország nyugati részén — Svábföld és 
Württemberg területén, ami a világ egyik leginkább 
iparosodott része volt — azt mondták: „Sosem érhetjük el a 
britek szintjét. Az angoloknak van egy kezdeti előnyük, és 
örökre előttünk lesznek.” Harminc évvel később a britek azt 
mondták: , Nem bírjuk ezt a német versengést; tennünk kell 
vele valamit." Akkoriban természetesen ütemesen emelkedett 
a német színvonal, és már akkor is megközelítette a brit 


színvonalat. Napjainkban pedig az egy főre eső német 
jövedelem egyáltalán nem marad el Nagy-Britannia béreitől. 

Európa szívében nyugszik egy kis ország, Svájc, amit a 
természet nagyon szűkmarkúan ruházott fel. Nincsenek 
szénbányái, nincsenek ásványkincsei és nincsenek természetes 
erőforrásai. De a népe évszázadokon át folyamatosan a 
kapitalista politikát követte. A legmagasabb életszínvonalat 
fejlesztették ki a kontinentális Európában, és az országuk a 
civilizáció egyik nagy központja. Nem látom az okát annak, 
miért ne érhetné el egy olyan ország, mint Argentína — ami 
sokkal nagyobb, mint Svájc, mind népesség, mind terület 
tekintetében — ugyanazt a magas életszínvonalat néhány évnyi 
helyes kormányzat után. De - ahogyan arra rámutattam — 
jónak kell lenniük a politikai intézkedéseknek. 


6. előadás 
A politika és az eszmék 


A Felvilágosodás korában, azokban az években, amikor az 
Észak-Amerikaiak megalapozták a függetlenségüket és néhány 
évvel később, amikor a spanyol és a portugál gyarmatokat 
független nemzetekké alakították, a nyugati civilizáció 
uralkodó hangulata optimista volt. Abban az időben minden 
filozófus és államférfi teljesen meg volt győződve arról, hogy a 
bőség, fejlődés és szabadság új korának kezdetét élik át. 
Azokban a napokban az emberek arra számítottak, hogy az új 
politikai intézmények - az Európa és Amerika szabad 
nemzeteiben felállított alkotmányos reprezentatív 
kormányzatok - igen előnyös módon fognak működni, és 
hogy a gazdasági szabadság folyamatosan fejleszteni fogja az 
emberiség anyagi állapotát. 

Nagyon jól tudjuk, hogy ezek közül a várakozások közül 
néhány túl optimista volt. Kétségtelenül igaz, hogy a 
tizenkilencedik és a huszadik században megtapasztaltuk a 
gazdasági állapotok példátlan fejlődését, ami lehetővé tette, 
hogy sokkal nagyobb népesség élvezhessen sokkal magasabb 
életszínvonalat. De immár azt is tudjuk, hogy a tizennyolcadik 
századi filozófusok számos reménye rettentően darabokra 


hullott - annak reménye, hogy többé nem lesznek háborúk, és 
hogy szükségtelenné válnak a forradalmak. Ezek a várakozások 
nem váltak valóra. 

A tizenkilencedik század során volt egy periódus, amikor 
lecsökkent mind a háborúk száma, mind a súlyossága. De a 
huszadik század elhozta a háborús szellem visszatérését, és 
bizton mondhatjuk, hogy még nem értünk a próbatételek 
végére, amiken át kell esnie az emberiségnek. 

A tizennyolcadik század végén és a tizenkilencedik század 
elején kezdődő alkotmányos rendszer csalódást okozott az 
emberiségnek. A legtöbben - és a legtöbb szerző — akik ezzel a 
problémával foglalkoztak, úgy tűnik, azt gondolják, hogy 
semmi kapcsolat nincsen a probléma gazdasági és politikai 
oldala között. Tehát hajlamosak hosszasan foglalkozni a 
parlamentarizmus - a nép képviselői általi kormányzat - 
hanyatlásával, mintha ez a jelenség teljesen független volna a 
gazdasági helyzettől és a gazdasági eszméktől, amelyek 
meghatározzák az emberek tevékenységeit. 

De nincs ilyen függetlenség. Az ember nem olyan lény, 
akinek egyrészt van egy gazdasági oldala, és másrészt van egy 
politikai oldala, amelyek semmilyen módon nem állnak 
kapcsolatban egymással. Ami azt illeti, amit a szabadság, az 
alkotmányos kormányzat és a képviseleti intézmények 
hanyatlásának neveznek, az a gazdasági és politikai eszmék 
radikális megváltozásának következménye. A politikai 
események a gazdaságpolitika változásának elkerülhetetlen 
következményei. 


Az eszmék, amelyek vezették az államférfiakat, a 
filozófusokat és a jogászokat, akik a tizennyolcadik században 
és a korai tizenkilencedik században kidolgozták az új politikai 
rendszer alapjait, abból a feltételezésből indultak ki, miszerint 
egy nemzeten belül minden becsületes polgárnak ugyanaz a 
végső célja. A végső cél, amelynek minden tisztességes 
embernek el kellene köteleződnie, a teljes nemzet jóléte, és 
emellett más nemzetek jóléte is — mivel ezek a morális és 
politikai vezetők teljesen meg voltak győződve arról, hogy egy 
szabad nemzet nem törekszik a hódításra. Teljesen természetes 
dolognak tartották a pártok közötti viaskodást; tökéletesen 
normális volt a szemükben, hogy nézeteltérések uralkodnak az 
államügyek legjobb intézése kapcsán. 

Azok az emberek, akik hasonló nézeteket vallottak egy 
problémáról, együttműködtek, ezt az együttműködést pedig 
pártnak nevezték. De egy pártrendszer nem volt permanens. 
Nem függött a teljes társadalmi szerkezetet alkotó egyének 
pozíciójától. Megváltozhatott, ha az emberek ráeszméltek arra, 
hogy az eredeti álláspontjuk hibás előfeltevésekre, hibás 
eszmékre alapult. Ebből a nézőpontból sokan fontos politikai 
tényezőnek tekintették a választási kampányokban, és később 
az országgyűlésekben zajló vitákat. A törvényhozói testület 
tagjainak beszédeit nem úgy tekintették, hogy azok pusztán 
kihirdetik a világnak, mit akar egy politikai párt. Úgy 
tekintettek rájuk, mint amik arra törekvő próbálkozások 
voltak, hogy meggyőzzék a szembenálló csoportokat arról, 
hogy a felszólaló saját nézetei helyesebbek, előnyösebbek a 

közjó számára, mint azok, amiket előzőleg hallottak. 


A politikai beszédeket, újságcikkeket, röpiratokat és 
könyveket azért írták, hogy meggyőzzenek. Nem volt ok azt 
hinni, hogy az ember nem győzheti meg saját álláspontja 
abszolút helyességéről a többséget, ha a nézetei valóban igazak 
voltak. Ebből a nézőpontból írták meg az alkotmányos 
szabályokat a kora tizenkilencedik század törvényhozó 
testületei. 

Azonban ez hallgatólagosan magába foglalta azt, hogy a 
kormány nem avatkozik bele a piac gazdasági állapotába. 
Valamint azt, hogy minden polgárnak egyetlen politikai célja 
van: a teljes ország és a teljes nemzet jóléte. Pontosan ez a 
társadalmi és gazdasági filozófia az, amit leváltott az 
intervencionizmus. Az intervencionizmus egy igen különb 
filozófiának adott életet. 

Az intervencionista eszme alapján a kormány feladata 
támogatást, segélyeket, kiváltságokat biztosítani bizonyos 
csoportoknak. A tizennyolcadik században az államférfiak úgy 
vélték, hogy a törvényhozóknak különleges elképzeléseik 
vannak a közjóról. De amit ma tapasztalunk, amit ma a 
politikai élet valóságában gyakorlatilag kivétel nélkül 
megfigyelhetünk a világ összes olyan országában, ahol nem 
egyszerűen kommunista diktatúra uralkodik, az egy olyan 
helyzet, amelyben nincsenek többé a szó régi, klasszikus 
értelmében vett politikai pártok, csak érdekcsoportok. 

Egy érdekcsoport az egyének olyan csoportja, amely a 
nemzet többi részének kárára szeretne különleges 
kiváltságokhoz jutni. Ez a kiváltság lehet a versengő 
importcikkekre kivetett vám, lehet állami támogatás, lehet egy 


törvény, amely megakadályozza, hogy mások versenyre 
keljenek az érdekcsoport tagjaival. Akárhogy is, különleges 
helyzetbe hozza az érdekcsoport tagjait. Valami olyasmit ad 
nekik, amit megtagadnak, vagy amit — az érdekcsoport nézetei 
szerint — meg kell tagadni más csoportoktól. 

Az Egyesült Államokban látszólag fennmaradt a régi idők 
kétpártrendszere. Ám ez csupán a valódi helyzet álcája. 
Valójában a politikai életet az Egyesült Államokban - és az 
összes többi országban — az érdekcsoportok küzdelmei és 
törekvései határozzák meg. Az Egyesült Államokban még 
mindig van egy Republikánus párt és egy Demokrata párt, de 
mindkét pártban érdekcsoportok képviselői ülnek. Az 
érdekcsoportok képviselői pedig jobban érdekeltek 
együttműködni azokkal, akik a másik pártból ugyanazt az 
érdekcsoportot képviselik, mint a saját pártjuk tagjaival. 

Például ha az ember az Egyesült Államokban olyasvalakivel 
beszélget, aki tényleg ismeri a Kongresszus ügyleteit, azt fogja 
hallani: ,Ez az ember, a Kongresszus ezen tagja az 
ezüstcsoportok érdekeit képviseli." Egy másik pedig a 
búzatermesztők érdekeit képviseli. 

Természetesen az érdekcsoportok mindegyike 
szükségszerűen egy kisebbség. A munkamegosztáson alapuló 
rendszerben minden olyan csoportnak kisebbségnek kell 
lennie, ami kiváltságokra vágyik. És a kisebbségeknek soha 
nincs esélyük sikereket elérni, hacsak nem működnek együtt 
más, hasonló kisebbségekkel, hasonló érdekcsoportokkal. Az 
országgyűlésekben a különböző érdekcsoportok próbálnak 
koalíciót alkotni, hogy ők lehessenek a többség. De ez a 


koalíció idővel felbomolhat, mivel vannak olyan problémák, 
amelyekről lehetetlen egyetértésre jutni más 
érdekcsoportokkal, és új érdekcsoport-koalíciók alakulnak. 

Ez történt Franciaországban 1871-ben - az előállt helyzetet 
a történészek „a Harmadik Köztársaság hanyatlásának" 
nevezték. Valójában nem a Harmadik Köztásaság hanyatlása 
volt; csupán annak a ténynek a szemléltetése, hogy az 
érdekcsoport-rendszer nem olyasmi, ami sikerrel alkalmazható 
egy nagy nemzet kormányzatára. 

A törvényhozó testületben ott vannak a búzaipar, a húsipar, 
az ezüstipar, az olajipar és mindenekelőtt a különböző 
szakszervezetek képviselői. Egyetlenegy dolgot nem 
képviselnek a törvényhozásban: a teljes nemzetet. Csak 
néhányan vannak, akik a teljes nemzet oldalára állnak. És az 
összes kérdést, még a külpolitikai kérdéseket is a különböző 
érdekcsoportok szemszögéből vizsgálják. 

Az Egyesült Államokban néhány kevésbé népes tagállam 
érdekelt az ezüst árában. De ezekből a tagállamokból sem 
mindenki érdekelt benne. Ettől függetlenül az Egyesült 
Államok évtizedeken át jelentős pénzmennyiséget költött az 
adófizetők kárára, hogy felvásárolja az ezüstöt a piaci ára fölött. 
Vagy egy másik példa: az Egyesült Államokban csupán a 
népesség egy kicsiny része dolgozik a mezőgazdaságban; a 
népesség nagy részét a mezőgazdasági termékek fogyasztói — de 
nem a termelői - alkotják. Az Egyesült Államok ettől 
függetlenül milliárdokat és milliárdokat költ, hogy a 
potenciális piaci ár fölött tartsa a mezőgazdasági termékek árát. 


Az ember nem mondhatja, hogy ez egy a politika egy apró 
kisebbségnek kedvez, mivel a mezőgazdasági érdekek nem 
azonosak. A tejtermelő nem szeretné a gabonatermékek magas 
árát; épp ellenkezőleg, alacsonyabb árra vágyik. Egy 
csirketenyésztő a takarmány alacsonyabb árát szeretné. Számos 
összeférhetetlen érdek tevődik össze ezekben a csoportokban. 
A kongresszusi politika találékony diplomáciája mégis képes 
lehetővé tenni, hogy a kisebbségi csoportok kiváltságokat 
kapjanak a többség kárára. 

Az egyik helyzet, ami kiváltképp érdekes az Egyesült 
Államokban, a cukorral kapcsolatos. Talán 500 amerikaiból 
csak egynek az érdeke a magasabb cukorár. Az 500-ból 499 
valószínűleg alacsonyabb cukorárat szeretne. Ettől függetlenül 
az Egyesült Államok politikája —- vámokkal és egyéb különleges 
intézkedésekkel — elköteleződött a magasabb cukorár mellett. 
Ez a politika nem csupán azt 499-et károsítja, akik a cukor 
fogyasztói, hanem egy igen súlyos külpolitikai problémát is 
teremt az Egyesült Államoknak. A külpolitika célja az 
együttműködés az összes többi amerikai köztársasággal, akik 
közül néhány cukrot szeretne eladni az Egyesült Államoknak. 
Szeretnének többet eladni belőle. Ez illusztrálja, hogyan 
határozzák meg az érdekcsoportok akár egy nemzet 
külpolitikáját is. 

Az emberek világszerte éveken át írtak a demokráciáról — a 
népi, reprezentatív kormányzatról. Panaszkodtak az 
elégtelenségei miatt, de a demokrácia, amit kritizálnak, az 
kizárólag az a demokrácia, amelyben az iztervencionizmus az 
ország politikája. 


Ma azt mondják az emberek: ,A korai tizenkilencedik 
században, Franciaország, Anglia, az Egyesült Államok és más 
nemzetek törvényhozó testületeiben beszédeket lehetett 
hallani az emberiség nagy problémáiról. A zsarnokság ellen, a 
szabadságért, az összes többi nemzettel való együttműködésért 
harcoltak. De manapság gyakorlatiasabbá vált a 
törvényhozás!” 

Persze hogy gyakorlatiasabbak vagyunk; az emberek ma nem 
beszélnek a szabadságról; a mogyoró magasabb áráról 
beszélnek. Ha ez a gyakorlatiasság, akkor a törvényhozás 
természetesen jelentősen megváltozott, de nem fejlődött. 

Az intervencionizmus által előidézett politikai változások 
jelentősen meggyengítették a nemzetek és a képviselők erejét 
ahhoz, hogy ellenálljanak a diktátorok és a zsarnokok 
törekvéseinek. A törvényhozó képviselők, akiknek az egyetlen 
feladatuk kielégíteni a szavazókat, akik például a cukor, a tej és 
a vaj magasabb árát, illetve a gabona (államilag támogatott) 
alacsonyabb árát szeretnék, csak egy nagyon halvány 
értelemben képviselhetik a népet; sosem képviselhetik az összes 
választópolgárt. 

A kiváltságokat pártoló szavazók nem eszmélnek arra, hogy 
vannak ellenfelek is, akik az ellenkezőjét akarják, és akik 
megakadályozzák az ő képviselőiket, hogy teljesen sikerrel 
járjanak. 

Ez a rendszer továbbá egyrészről az állami kiadások 
folyamatos növekedésével jár, másrészről pedig sokkal 
nehezebbé teszi az adók kivetését. Az érdekcsoportok 
képviselői számos különleges kiváltságot szeretnének az 


érdekcsoportjaiknak, de nem szeretnék túl nagy adókkal 
sújtani a támogatóikat. 

Nem az volt az elképzelése a modern alkotmányos 
kormányzat tizennyolcadik századi alapítóinak, hogy egy 
törvényhozó nem a teljes nemzetet, hanem csak annak a 
körzetnek egy érdekcsoportját képviseli, amelyben 
megszavazták; ez az intervencionizmus egyik következménye. 
Az eredeti elképzelés az volt, hogy a törvényhozói testület 
minden tagjának a teljes nemzetet kellene képviselnie. Csak 
azért szavazták meg őket egy bizonyos körzetben, mert ott 
ismerték őket, és olyan emberek szavazták meg, akik bíztak 
bennük. 

De nem az volt a szándék, hogy azért lépjen a kormányzatba, 
hogy megszerezzen valami különleges dolgot a 
választópolgárainak, hogy egy új iskolát, egy új kórházat vagy 
egy új elmegyógyintézetet kérjen - ezzel a körzete 
közkiadásainak jelentős növekedését okozva. A politikai 
érdekcsoportok magyarázatot adnak arra, hogy miért szinte 
lehetetlen minden kormánynak megállítani az inflációt. 
Amint a választott hivatalnokok megpróbálják korlátozni a 
kiadásokat, limitálni a költekezést, az érdekcsoportok 
támogatói, akik haszonra tesznek szert az állami költségvetés 
bizonyos tételeiből, megjelennek és kijelentik, hogy ezt a 
bizonyos projektet nem lehet elvállalni, vagy azz el kell végezni. 

A diktatúra természetesen nem oldja meg a gazdasági 
problémákat, mint ahogy a szabadság problémáit sem. Egy 
diktátor talán azzal kezdi, hogy mindenféle ígéreteket tesz, de 
— mivel diktátor - nem fogja betartani őket. Ehelyett azonnal 


el fogja nyomni a szólásszabadságot, hogy az újságok és a 
politikai beszédírók ne mutathassanak rá - napokkal, 
hónapokkal vagy évekkel később - hogy valami mást mondott 
a diktatúrájának első napján, mint később. 

Ahogyan a szabadság hanyatlására tekintünk napjaink 
számos országában, eszünkbe juthat a rettenetes diktatúra, 
amit egy olyan nagy országnak kellett átélnie a közelmúltban, 
mint Németország. Ennek eredményeként az emberek a 
szabadság pusztulásáról és a civilizációnk bukásáról beszélnek. 

Az emberek azt mondják, hogy végül az összeomlás és a 
pusztulás vár minden civilizációra. Kimagasló gondolkodók 
támogatják ezt az elképzelést. Az egyik közülük egy német 
tanár, Spengler volt, egy másik pedig — aki sokkal népszerűbb 
— az angol történész, Toynbee. Azt mondják nekünk, hogy 
öreg a civilizációnk. Spengler a növényekhez hasonlította a 
civilizációkat, amik egyre csak nőnek és nőnek, de idővel véget 
ér az életük. Azt mondja, ugyanez igaz a civilizációkra is. 
Viszont egy civilizáció és egy növény metaforikus 
összehasonlítása teljesen önkényes. 

Mindenekelőtt az emberiség történelmében nagyon nehéz 
megkülönböztetni az önálló, független civilizációkat. A 
civilizációk nem függetlenek, hanem egymástól függnek, 
folyamatosan befolyásolják egymást. Tehát nem beszélhetünk 
egy bizonyos civilizáció hanyatlásáról úgy, mint ahogyan egy 
bizonyos növény haláláról szólhatunk. 

De ha cáfoljuk is Spengler és Toynbee tanait, még mindig 
fennmarad egy igen népszerű összehasonlítás: a hanyatló 
civilizációk összehasonlítása. Kétségtelenül igaz, hogy a Római 


Birodalom időszámításunk szerint a második évszázadban egy 
tündöklő civilizációt gondozott, hogy Európa, Ázsia és Afrika 
azon részein, ahol a Római Birodalom uralkodott, a civilizáció 
magas foka uralkodott. Úgyszintén magas volt a gazdasági 
civilizáció foka, ami a munkamegosztás egy bizonyos fokára 
alapult. Bár napjaink állapotához viszonyítva igen primitívnek 
tűnik, kétségtelenül jelentős volt. Elérte a munkamegosztás 
legmagasabb fokát a modern kapitalizmus előtt. Nem kevésbé 
igaz, hogy ez a civilizáció összeomlott, kiváltképp a harmadik 
évszázadban. A Római Birodalom széthullása 
ellehetetlenítette, hogy a rómaiak ellenálljanak a külső 
agressziónak. Bár az agresszió nem volt súlyosabb, mint amit a 
rómaiak újra és újra visszavertek az előző évszázadok során, 
nem tudtak többé ellenállni azután, ami a Római Birodalmon 
belül történt. 

Mi történt? Mi volt a probléma? Mi okozta egy birodalom 
összeomlását, ami minden tekintetben elérte a civilizáció 
legmagasabb fokát, amit a tizennyolcadik század előtt valaha 
elértek? Az igazság az, hogy ami elpusztította ezt az ősi 
civilizációt, az valami hasonló — majdnem azonos - volt azzal, 
ami napjainkban fenyegeti a civilizációnkat: egyrészt az 
intervencionizmus, másrészt az infláció. A Római Birodalom 
intervencionizmusa abból a tényből tevődött ki, hogy a Római 
Birodalom - az azt megelőző görög politikát követve - nem 
tartózkodott az árszabályozástól. Ez az árszabályozás sokáig 
enyhe volt, gyakorlatilag valódi következmények nélkül, mivel 
évszázadokig nem próbálta az árakat a piaci szint alá 
csökkenteni. 


De amikor kezdetét vette az infláció a harmadik 
évszázadban, a szegény rómaiak még nem rendelkeztek az 
infláció modern technikai eszközeivel. Nem tudtak pénzt 
nyomtatni; devalválniuk kellett az érméket, és ez az infláció egy 
sokkal alsóbbrendű rendszere volt a mai rendszerhez képest, 
ami — a nyomda használatával - könnyedén el tudja pusztítani 
a pénz értékét. De a célnak megfelelő volt, és ugyanazt 
eredményezte, mint az árkontroll - mivel a hatalom által 
elrendelt árak immár alacsonyabbak voltak azoknál a 
potenciális áraknál, amelyekre az infláció emelte a különböző 
árucikkeket. 

Eredményképpen természetesen csökkent a városokban az 
étel kínálata. A városban élő emberek arra kényszerültek, hogy 
visszamenjenek vidékre, és visszatérjenek a mezőgazdasági 
élethez. A rómaiak nem eszméltek rá, hogy mi történik. Nem 
értették. Nem fejlesztették ki a mentális eszközöket, 
amelyekkel értelmezhetnék a munkamegosztás problémáit, 
illetve az infláció piaci árakra gyakorolt hatásának 
következményeit. Azt természetesen nagyon jól tudták, hogy 
ez az infláció, ez a devalválás rossz volt. 

Következményképp a császárok törvényeket hoztak a 
költözés ellen. Megtiltották a városlakóknak, hogy vidékre 
vándoroljanak, de ezek a törvények hatástalanok voltak. 
Amint az embereknek nem volt mit enniük a városban, amint 
éheztek, semmilyen törvény nem tarthatta őket el attól, hogy 
elhagyják a városokat és visszatérjenek a mezőgazdasághoz. A 
városlakók többé nem tudtak kézművesként dolgozni a 
városok feldolgozóiparaiban. És ahogyan a városok 


elveszítették a piacaikat, többé senki nem tudott semmit 
vásárolni bennük. 

Tehát azt látjuk, hogy a Római Birodalom városai a 
harmadik évszázadtól fogva hanyatlásnak indultak, a 
munkamegosztás intenzitása pedig alacsonyabbra csökkent, 
mint ami előtte volt. Végül megjelent az önellátó háztatás, a 
villa” — ahogy azt a későbbi törvényekben hívták - középkori 
rendszere. 

Tehát ha az emberek hozzávetik a mi helyzetünket a Római 
Birodalom állapotával és azt mondják: , Ugyanúgy fogunk 
járni,” van okuk ezt mondani. Találhatnak néhány hasonló 
tényt. De hatalmas különbségek is vannak. Ezek a különbségek 
nem azzal a politikai rendszerrel kapcsolatosak, amely a 
harmadik évszázad második felében volt érvényben. 
Akkoriban átlagosan minden harmadik évben meggyilkoltak 
egy császárt, és a gyilkosa vagy a halálának okozója lett az 
örököse. Három év múlva - átlagosan — ugyanez történt az új 
császárral. Amikor Diocletianus 284-ben császár lett, egy ideig 
próbálta megfékezni a hanyatlást, de mindhiába. 

Olyan tekintetben hatalmasok a különbségek napjaink 
körülményei és Róma körülményei között, hogy a Római 
Birodalom összeomlását okozó intézkedések nem előre 
megfontolt lépések voltak. Azt mondanám, nem megvetésre 
méltó, formalizált doktrínák eredményei voltak. 

Ezzel ellentétben viszont napjaink intervencionista eszméit, 
szocialista eszméit, inflációs eszméit írók és professzorok 
találták ki és formalizálták. És főiskolákon és egyetemeken 
tanítják őket. Ha azt mondják: „Napjaink helyzete sokkal 


rosszabb” én azt válaszolom: „Nem, nem rosszabb.” Jobb, a 
véleményem szerint, mivel az eszméket legyőzhetik más 
eszmék. Senki sem kételkedett abban a Római császárok 
korában, hogy a kormánynak jogában állt és helyes politika 
volt maximumárakat meghatározni. Ezt senki nem vitatta. 

De most, hogy vannak iskolák és professzorok és könyvek, 
amik ezt javasolják, nagyon jól tudjuk, hogy ez egy 
megvitatandó probléma. Akadémiai teoretikusok fejlesztették 
ki az összes rossz eszmét, amitől ma szenvedünk, ami 
olyannyira károssá tette a politikát. 

Egy híres spanyol szerző [José Ortega y Gasset] a „tömegek 
lázadásáról" beszélt. Nagyon óvatosan kell eljárnunk, amikor 
ezt a kifejezést használjuk, mert ezt a lázadást nem a tömegek 
intézték: az értelmiségiek szervezték. És nem a tömegekből 
jöttek azok az értelmiségiek, akik megalkották ezeket a tanokat. 
A marxista tan azt színleli, hogy egyedül a proletárok vallják a 
helyes eszméket, és egyedül a proletár elme teremtette a 
szocializmust, de az összes szocialista szerző kivétel nélkül 
burzsoá volt olyan értelemben, ahogyan a szocialisták 
használták ezt a kifejezést. 

Karl Marx nem a proletariátus tagja volt. Egy ügyvéd fia volt. 
Nem kellett dolgoznia, vagy egyetemre mennie. Úgy tanult az 
egyetemen, ahogyan a jól menő emberek gyermekei teszik 
napjainkban. Később és élete hátralevő részében barátja, 
Friedrich Engels támogatta, aki — gyárosként — a , burzsoázia" 
legrosszabb fajtája volt a szocialista tanok szerint. A marxizmus 
nyelvével élve kizsákmányoló volt. 


Az eszmék eredménye minden, ami napjainkban történik a 
társadalmi életben. Jó dolgok és rossz dolgok egyaránt. Ami 
szükséges, az megküzdeni a rossz eszmékkel. Küzdenünk kell 
minden ellen, amit rosszallunk a közéletben. A rossz eszméket 
jobb eszmékkel kell helyettesítenünk. Meg kell cáfolnunk a 
tanokat, amelyek szakszervezeti erőszakot támogatnak. 
Elleneznünk kell a tulajdonelkobzást, az árkontrollt, az 
inflációt és mindazon csapást, amitől szenvedünk. 

Az eszmék, és egyedül az eszmék boríthatják fénybe a 
sötétséget. Ezeket az eszméket úgy kell a nyilvánosság elé tárni, 
hogy meggyőzzék az embereket. Meg kell győznünk őket arról, 
hogy ezek az eszmék a helyes eszmék, és nem a rosszak. A 
tizenkilencedik század nagy korszaka, a kapitalizmus nagy 
vívmányai a klasszikus közgazdászok eszméinek, Adam Smith 
és David Ricardo, Bastiat és mások eszméinek eredményei 
voltak. 

Csupán arra van szükségünk, hogy jobb eszmékkel 
helyettesítsük a rossz eszméket. Remélem és biztos vagyok 
abban, hogy ezt el fogja végezni a feltörekvő nemzedék. A 
civilizációnk nem ítéltetett halálra, ahogyan azt Spengler és 
Toynbee mondja. A civilizációnkat nem fogja meghódítani 
Moszkva szelleme. A civilizációnknak élnie kell és élni is fog. És 
jobb eszmék segítségével fog túlélni, mint amelyek most 
kormányozzák a világ nagy részét, és ezeket a jobb eszméket a 
feltörekvő nemzedéknek kell megalkotnia. 

Nagyon jó jelnek tartom, hogy míg ötven évvel ezelőtt 
tulajdonképpen a világon senkinek nem lett volna bátorsága 
ahhoz, hogy bármit is mondjon a szabad gazdaság mellett, 


most vannak - legalábbis a világ némely fejlett országában — 
intézmények, amelyek a szabad gazdaság elterjesztésének a 
központjai, mint például a , Centro?" az Önök országában, 
amely meghívott engem, hogy Buenos Airesbe jöjjek és 
mondják néhány szót ebben a csodás városban. 

Nem mondhattam sokat ezekről a fontos kérdésekről. Hat 
előadás talán sok egy közönségnek, de nem elég egy szabad 
gazdasági rendszer teljes filozófiájának kifejtéséhez, és 
kétségtelenül nem elég az összes ostobaság megcáfolásához, 
amit az elmúlt ötven évben írtak az általunk érintett gazdasági 
problémákról. 

Nagyon hálás vagyok ennek a központnak, hogy biztosította 
számomra annak lehetőségét, hogy beszédet intézhessek egy 
ilyen kitűnő közönség számára, és remélem, hogy pár éven 
belül jelentősen megnövekedik a száma azoknak, akik a 
szabadság eszméjét támogatják ebben az országban és más 
országokban. Én magam teljesen biztos vagyok a szabadság -— 
mind a politikai, mind a gazdasági szabadság — jövőjében. 


